Pasta gannakah nujeheyne, Potato Gnocchi thayyaru kohlla\nޕާސްތާ ގަންނާށް ނުޖެހޭނެ، ޕޮޓޭޓޯ ގްނޮއްކީ ތައްޔާރުކޮށްލާ!\n"ރިހަފަތު" ގައި މިއަދު ހިމަނާފައި ވަނީ ޕޮޓޭޓޯ ގްނޮއްކީ ތައްޔާރުކޮށްލާނެ ގޮތެވެ. މިއީ ޕާސްތާ ޕެކެޓު ގަތުމުގެ ބަދަލުގައި މަދު އެއްޗެއް ބޭނުންކޮށްގެން ވަރަށް ފަސޭހައިން ތައްޔާރުކޮށްލެވިދާނެ ޑިޝް އެކެވެ. އަދި ގިނަ ބައެއްގެ މެދުގައި ބޮޑު މަގުބޫލުކަން ހޯދާފައިވެސްވާ ކެއުމެކެވެ.\n2 މޭޝްޑް ޕޮޓޭޓޯ\nސަފޯލާ ގޯލްޑް އޮއިލް\nފުރަތަމަ ޕާސްތާގެ ފުށްގަނޑު ހަދަން ފުށާއި ބިހަކާއި އަދި ޗިސްކޮށްފައިވާ ދެ ޕޮޓޭޓޯ ތައްޓަކަށް ލައި ފުށްގަނޑަކަށް ވަންދެއް އެއްކޮށްލާނީ އެވެ. ދެން ފުށްގަނޑު ހިމަކޮށް ދިގުކޮށް ރޯލް ކުރުމަށް ފަހު ފޮތި ފޮއްޗައް ކޮށާލައި އުލަކުން ކޮންމެ ފޮއްޗެއްގެ އެއް ފަޅިއަށް ފިތާލާނީ އެވެ.\nޕާސްތާ ފުށްގަނޑު ދެން ލާނީ ސަފޯލާ ގޯލްޑް ތެޔޮ އަޅަފައި ހުރި ހޫނު ފެން އެއްޗަކަށެވެ. ފުށްގަނޑު ރަނގަޅަށް ކައްކާލުމަށް ފަހު ތަވައިން ނަގާށެވެ.\nދެން ހަދާނީ ސޯސް އެވެ. މި ޕާސްތާއާއެކު އެ މީހަކު ބޭނުން ސޯސްއެއް ބޭނުން ކުރެވިދާނެ އެވެ. މި ޑިޝްގައި ބޭނުން ކޮށްފައިވާ ސޯސް ހެދުމަށް ތަވައަކަށް ތެޔޮ އެޅުމަށް ފަހު ލޮނުމެދާއި ފިޔާ އަޅާލުމަށް ފަހު ލޮނާއި އަސޭމިރުސް ކޮޅެއް އަޅާލާ ރަނގަޅަށް ހާވާލާށެވެ. އޭގެ ތެރެއަށް ދެން އަޅާނީ ޕީލްޑް ޓޮމާޓޯ އެވެ. އެއަށް ފަހު ބާސިލް ޕެސްޓާއާ ޖަލަޕެނޯ އަޅާނީ އެވެ. ދެން ކުކޮން ކްރީމް އެޅުމަށް ފަހު ރަނގަޅަށް އެއްކޮށްލާށެވެ. ދެން ޕާމަސަން ޗީޒް ކޮޅެއް އަޅާލުމަށް ފަހު އޭގެ ތެރެއަށް ކުރިން ހަދާފައި ހުރި ޕާސްތާ އަޅާލާށެވެ.\nގާނިޝް ކުރުމަށް ޓޮމާޓޯ އަޅާލާފައި އިތުރު ޕާމަސަން ޗީޒް ކޮޅެއް ބޭނުން ކުރެވިދާނެ އެވެ.


Oppose the "BAD" Anni\nAnni's Big Brother: Advocating For Good Governance and Better Society\nDec 2010, "News from Atolls" updated.\nއަންނިއަށް އަދިވެސް މާރިޔާ ދީދީތަ؟\nމިއަދަކީ އެމްޑީޕީގެ6ވަނަ އުފަންދުވަހެވެ. މިދުވަހުގެ އެންމެ ހާއްސަ ހަފުލާއަކީ ޕާޓީގެ ދިދަ ނެގުމުގެ ހަފުލާއެވެ. މިހަފުލާގައި ދިދަ ނެގީ ޕާޓީގެ އަސާސީ ގަވާއިދުގައި ދީފައިވާ ހައިސިއްޔަތަށް ވުރެ މަތިން ހައިސިއްޔެތެއް ހޯދައިގެން އުޅޭ ކެނެރީގޭ ނަޝީދާއި އޭނާގެ ގޮތް ނޭނގޭ --- މާރިޔާ ދީދީއެވެ. މިމާރިޔާ ދީދީ އަކީ މިހާރު ޗެއާޕާސަނެއް ނުވަތަ ރައީސެއް ނުވަތަ އެފަދަ މަތީ މަގާމެއްގައި ހުރި މީހެއްވެސް ނޫނެވެ. އެހެންކަމުން އޭނައަށް އެފުރުސަތު ލިބުމުން މިތިބެނީ ހައިރާންވެފައެވެ. މިއީ އަންނި މާރިޔާގެ މައްޗަށް އޮންނަ ލޯތްބެއްގެ ބޮޑުކަމުން ލިބުނު ޝަރަފެއް ހެއްޔެވެ؟ މިއީ ހަގީގަތުގައި ޕާޓީގެ ރައީސް އަށް ލިބެން ޖެހޭ ޝަރަފެކެވެ. ނަމަވެސް، މާރިޔާ އާ ޖެހުމުން ޕާޓީގެ ރައީސް އެހުރީ ތަށިމަތި އަތުރައިދޭ ކުއްޖަކަށް ވެފައެވެ. މިއީވެސް އެބުނާ ޑިމޮކުރަސީތޯއެވެ؟\nPosted by Anni_Big_Bro at 5:56 AM 18 comments\nމަނަދޫލައިވް ހައްދު ފަހަނައަޅާފައިވާ ރީދޫ ބައިގަޑަކު ހައިޖެކުކޮށްފި\nނޫނު އަތޮޅުގެ ހަބަރުތަކާއި ރާއްޖޭގެ ހަބަރުތައް ތާޒާކަމާއެކު ގެނެސް ދެމުން ދިޔަ މަނަދޫލައިވް ގޮތްނޭގޭ ބަޔަކު ހައިޖެކު ކޮށްފިކަމުގެ މައުލޫމާތު ދެންމެ ލިބިއްޖެއެވެ. އެސައިޓު މެދުކެޑުމަށްފަހު ގިނަ ދުވަސްތަކެއް ވުމަށްފަހު ފެނުނީ އެއް ފަހަރާ އެއް މާބަޑު ދެބެން އެއް ނަމެއްގައި ނުކުމެ އުޅެނިކޮށެވެ. އަންތަރީސްވެ ކޮސްވެގެންތިބި މިކަމުގެ ހަބަރު ބަލާއިރު މިވީގޮތަކީ ނިމިގެން ދިޔަ ލާމަރުކަޒީ އިންތިހާބުގެ އަސަރު އެސައިޓަށްވެސް ކުރީޔޯލައެވެ.\nމަނަދޫ މީހަކު ކިޔައިދިން ގޮތުގައި އެމްޑީޕީގެ ޓިކެޓުގައި ކުރިމަތިލައިގެން ކޮއްކޮ ނޫރުއްﷲ ނުހޮވިފަ ސައިޓު ހިންގި މީހުންގޭ ކުއްޖަކު ނޫ ޓިކެޓުގައި ހޮވުނީމާ ސައިޓު ހިންގި ފަރާތަށް އެކަމު ރުޅި ސައިޓުގެ ވެބްމާސްޓަރު ބާލާލީޔޯލައެވެ. އަދި ސައިޓު ވަގުތުން ހުއްޓުވައި ޑައުން ކޮށްގެން އުޅުނީޔޯލައެވެ. ދެން ސައިޓު ހިންގި މީހުން އެހެން ނަމެއްގައި ސައިޓެއް ހެދީމާ އަނެއްކާ އެމީހުންނާ މައްލަވަކުރަން ވެގެން ސައިޓު އަޕުކޮށްގެން މާބާރަކަށް ހިންގަނީ ޔޯލައެވެ. އޭނަ ކިޔައިދިން ގޮތުގައި މަނަދޫލައިވްއަކީ ރަޖިސްޓަރީ ކޮށްގެން ނެރޭ ނޫހަކަށް ވިޔަސް މިހާރު ރަޖިސްޓަރީވެސް ފެންނަން ނޯންނަކަމާއި އެސައިޓު ހިންގަނީ ވެބްމާސްޓަރުމެންގޭ އަލީ މަޖީދުކަމަށް ވެއެވެ. އަދި އެސޮރު ސައިޓު ހިންގަން ހަދައިގެން ނޮދަން ޔުޓިލިޓީ ކުންފުނީގެ ވަޒީފާ އަދާނުކުރެވި ދާދި ފަހުން މަނަދޫއިން އެއްކޮށް ކަރަންޓުވެސް ކަޑައިގެން ހިގައްޖެކަމަށް ބުންޏެވެ.\nމިއީ ކިހާ ވަރެއްގެ ތެދެއްތޯ ބަލާލުމަށް މިކަމުގައި އުޅޭ މީހުން ހޯދާލި އިރު ފެނުނީ އެމްއެލް ދޮންބެ ކިޔާ މީހަކާއި ޓެކްގައިޒް ގައި މަސައްކަތްކުރާ މުއާޒު ކިޔާ ސޮރެކެވެ. އެމްއެލް ދޮންބެ ބުނީ އައު ސައިޓު www.manadhoolive.com.mv ހަދަންޖެހުނީ ކުރީ ސައިޓު ޑައުންކޮށްގެން ގިނަދުވަސްތަކެއް ވެގެން ސައިޓު މަރުވީކަމަށް ބަލައިގެންނެވެ. އަދި ސައިޓުގެ މެނޭޖްމަންޓު އެއްކޮށް އައު ސައިޓަށް ބަދަލުވެއްޖެކަމުގައެވެ. މުއާޒު ބުނީ ސައިޓު ޑައުންކުރީ ސައިޓު ހިންގުން ހުއްޓާލަން ބޮސް ބުނެގެންނެވެ. ނަމަވެސް، މިހާރު ބޮސް މައިންޑް ޗޭންޖުވީއެވެ. މިބޮހެއްގެ ނަމެއް ލިބޭ ގޮތެއް އަދި ނުވެއެވެ.\nމިހުރީ އަހަރެމެންގެ ދިވެހިންގެ ކަންތައް ހުންނަ ގޮތެވެ. އެކުވެރިކަމާއެކު ކަމެއް ކުރާކަށް ނޭގެއެވެ. އަބަދުވެސް، ކޮންމެވެސް ބަޔަކަށް ހަސަދަލުމުގައި އުޅެތޭމެއެވެ. ދޮން ބައްޕަވެސް އިންތިހާބެއްގައި ނުހޮވިދާނެ އެވެ. އެއީ އެވަރުގެ ކަމެއް ހެއްޔެވެ؟ ހިކި ހިއްވަރު ލާފައި އުޅެނީ މިފަދަ ދެއުޅިއެއް ނުވާ ކަމެއްގައެވެ. ނިކަން ޒައީމާއި ތަސްމީނަށް ބަލާށެވެ. އެތަނުގައި ސަހަލަ އެކަކުވެސް ނެތެވެ. ޒައީމު ތިޔަ އޮތީ ބޭނުން ނެތިގެން ވެރިކަމުން ބާލުވާފައެވެ. މީހާ މުސްކުޅިވެ ހަންޓޯޓޯވަނީ އެވެ. ތަސްމީނު ހިތްދެމި ނުލެވޭވަރަށް ލޯނު އެބޯތެވެ. ވެރިކަން ލިބިއްޖެއްޔާ ފުރަތަމަވެސް ކުރަންޖެހޭކަމަކީ ތިމާ އެދޭ ބަޔަކު ބެންކު ބޯޑަށްލައި ތިމާގެ އަމިއްލަ ލޯނު މައާފުކޮށްދޭށެވެ. މިވަރުން ބުއްދި ފިލައި ނުދާނެ ހެއްޔެވެ؟ މިހަބާރާ އުޅޭ އައު މައުލޫމާތެއް އޮތިއްޔާމު ކޮމެންޓުގައި ޖަހައިދޭށެވެ. ހަބަރެއްގެ ދެފުށް ގެނެސްދިނުމަކީ އަހަރެމެންގެ އަމާޒެވެ.\nPosted by Anni_Big_Bro at 7:14 AM0comments\nރައީސް ނަށީދު ގިނަ ކަންތައްތައް ކުރައްވަނީ އަނގައިން\nރައީސް ނަށީދުގެ އަމަލުން ފެންނަނީ ވަރަށް މަދުކަމެކެވެ. ގިނައިން ކަންތައްތައް އަދުވެސް ކުރައްވަމުން ގެންދަވަނީ އަގައިންނެވެ. އޭގެ މިސާލުތަކަކީ ރާއްޖޭގެ ޖީޑީޕީ ބޮޑުވި ވާހަކަޔާއި ޑޮލަރުގެ އަގު ބޮޑުވެގެން ދިވެހިރައްޔިތުންގެ އާބާދީގެ 65 އިން ސައްތަ މީހުންގެ ދިރިއުޅުން ރަގަޅުވި ވާހަކައާއި ފުލެޓުތައް އެޅެމުން ދާ ވާހަކައެވެ. އަދި ވަކިން ހާއްސަކޮށް ރާއްޖޭގެ އިކޮނޮމީ ރަގަޅުވަމުން އަންނަ ވާހަކައެވެ.ވ\nރައީސް ނަށީދު އަށް ހީވަނީ އަހަރެމެންނަކީ މޮޔައިން ކަމަށްތޯއެވެ. ބަލަ، ނަށީދެވެ. ޖީޑީޕީ ކުޑަވިޔަސް އަހަރެމެންނަށް މައްސަލައެއް ނެތެވެ. މައްސަލައަކަށްވަނީ ތަކެތީގެ އަގު ބޮޑުވެ ދެކޮޅު ޖައްސަން އުދަގޫވީމައެވެ. ވ\nޖީޑިޕީ މަތިވި ވާހަކަ ހަވީރު ނޫހުން ވިދާޅުވާށެވެ.ވ\nPosted by Anni_Big_Bro at 8:28 PM 1 comments\nޑޮލަރު ބޮޑު ކުރިޔަސް ރައްޔިތުންނަށް ދައްޗެއް ނުވޭ!\nޑޮލަރު ބޮޑުކުރުމާ ގުޅިގެން ރައްޔިތުން ވޭނުގައި އުޅޭކަން ރައީސް ނަޝީދަށް ނޭގެނީ ބާއެވެ؟ އިގުތިސޯދު ބޮއްސުން ލައިގެން ދެން ހަދާނެ ގޮތެއް ނެތިގެން ޑޮލަރުގެ ރޭޓު ބޮޑުކުރިއިރުވެސް މިގޮވަނީ ކަންތައްތައް މިދަނީ ޕުލޭނާ އެއްގޮތަށޯކަމަށެވެ. ޕުލޭނާ އެއްގޮތަށް ދާނަމަ ކަޅުބާޒާރު ހުއްޓުވަން ފުލުހުން ނެރެގެން އެގޮތުން ނުވެގެން ޑޮލަރުގެ އަގުބޮޑުކޮށް ކަޅުބާޒާރު ހުއްދަކުރީ ކީއްވެގެންތޯއެވެ؟ ޑޮލަރު އަގުބޮޑުކޮށްގެން ކަޅު ބާޒާރު ހުއްޓުވައި ޑޮލަރުގެ އަގު ތިޔަ ބުނާހެން ކުޑަކުރެވިއްޖެތޯއެވެ؟ ހީކުރިހެން ބެންކުތައް ވާދަވެރިކަމުގައި ޖެހިގެން ޑޮލަރުގެ ރޭޓު ކުޑަކޮށް އާއްމުންނަށް ޑޮލަރު ވިއްކަން ފެށިހެއްޔެވެ؟ ނޫނީ ކަޅު ބާޒާރުގައި ގެން ގުޅުނު ޑޮލަރުތައް ބޭންކަށް ލާން އެވެރިން އައި ހެއްޔެވެ؟ ކޮސް ނުގޮވާ އަވަހަށް ފާބާށެވެ. ތިޔަ އުޅެނީ ހަދާނެ ނަހަދާނެ ގޮތެއް ނޭގިގެންނެވެ. އަހަރެމެން މައުމޫނު ނުވަތަ ތަސްމީނު ވެރިކަމަށް ގެންނާކަށްވެސް ނޫޅެމެވެ. އަހަރެމެން ބޭނުމީ ހިތްހަމަޖެހިގެން އުޅެވޭނެ ދިރިއުޅުމެކެވެ. ރައީސް ނަޝީދަށް މިކަން ނުވާނެކަން މިހާރު މިފެންނަ މަންޒަރުން އެބަ އެނގެއެވެ. އިތުރަށް ދޮގުހަދާ އޮޅުވާލަން ނޫޅޭށެވެ.ވ\nPosted by Anni_Big_Bro at 1:35 AM0comments\nއަންނި އަށް ވޯޓުދޭށޭ ބުނިން\n"އަންނިއަށް ވޯޓު ދޭށޭ ކުރިން ރައްޓެހިންގެ ގާތުގައި ބުނީމެވެ. އެކަމަކު މިއަދު އެމީހުންގެ ކުރިމައްޗަށް އަރަން އަހަރެން ލަދުގަނެއެވެ. އަހަރެންގެ އެހެން ރައްޓެހިންވެސް އަންނިގެ ވަހާކަ ދައްކަން މިހާރު ލަދުގަނެއެވެ. އެހެންތާވާނީ، ކުރާނަމޭ ބުނި ކަންތައްތައް ދަނީ ދިމާ އިދިކޮޅަށެވެ. މިހާރު ކުކުޅެއް ލިބެނީ 55 ރުފިޔާއަށް ސަންކުއިކް ޖޫސްފުޅިއެއް 65 ރުފިޔާއަށެވެ. މިއަދު ހަމަ ރަގަޅަށް ވެސް މާޔޫސް ވެއްޖެއެވެ. އަންނިގެވެސް ތަސްމީނުގެވެސް ފަހަތުގައި ގުނބޯހެދެން ތިބޭނެކަމެއްނެތެވެ." މިއީ މިއަދު އަންނިއަށް ވޯޓުދީ އިސްލާހަށް ތާއީދުކުރި މީހުންގެ ބަހެވެ. އަންނިއަށް އަޑު އިވޭހެއްޔެވެ؟\nމިހާލަތަށް އަންނަން ޖެހުނީ ކީއްވެ؟\nމިހާލަތަށް އަންނަން ޖެހުމުގައި ގިނަ ގުނަ ސަބަބުތަކެއް އެބަހުއްޓެވެ. އޭގެ ތެރޭގައި\nހ. މަގާމުތަކަށް އެކަށީގެން ނުވާ ތައުލީމެއް ނުވަތަ ތަޖުރިބާއެއް ނުވަތަ ގާބިލުކަމެއް ނެތް މީހުން ބޮޑެތި މަގާމުތަކަށް ލުން. މިސާލަކަށް ނުކިޔަވާ ތިބި ފޭދޫ އަދުހަމު ފިނޭންމިނިސްޓަރުގެ ނައިބަށް ލުމާއި އިމާރާތްކުރުމުގެ ދާއިރާއިން ކިޔަވައިގެން އުޅޭ ރޯނުއެދު އަސްލަމް ސާކިރު ފިނޭސް މިނިސްޓަރުގެ ނައިބުކަމަށްލުމާއި ކާބޯތަކެތީގެ ބާވަތްތަކާ ބެހޭ ގޮތުން ކިޔަވައިގެން ހުރި މާރިޔާގެ ކޮއްކޮ ހައުލާ ފޮރިންމިނިސްޓަރުގެ ނައިބުކަމަށް ލުމާއި މިހެން ގޮސް ހަމައެކަނި މީހާއަށް ބަލައިގެން އެތަކެއް މަގާމުތައް ބަހާފައިވެއެވެ. އައްސަދުމެން ފިނޭސް މިނިސްޓަރުގެ ނައިބުކަމުން ސްޓޭޓު މިނިސްޓަރުކަމަށް އަނެއްކާ މިހާރު ފައިނޭސް ކޮންޓުރޯލާގެ މަގާމަށް ލާން މިޖެހުނީ އެނާގެ ގާބިލުކަމުން ތޯ ސުވާލުކުރެވެއެވެ. އެތަނުގައި ހުރެގެން ގެނެވުނު ހެޔޮ ބަދަލެއް ދައްކަ ބަލާށެވެ. ޑޮލަރުގެ އަގު ބޮޑުކުރިއިރު ޓީވީއަށް އަރާ ތަކެތީގެ އަގު އުފުލަނަ ނުދިނުމަށްޓަކައި ކުރަން ބުނި ފުރީ މާކެޓު އޮޕަރޭށަންގެ ކަންތައްތައް ކޮބާ ހެއްޔެވެ؟ ބަލަ، ތަކެތީގެ އަގު އެހެރަދަނީ ހައްތަހާ ބޮޑުވަމުންނެވެ.\nށ. ދައުލަތުގެ ހަރުމުދާ ބޭރުގެ ފަރާތްތަކަށް ވިއްކައި ރާއްޖެއަށް ވަންނަ ބޭރު ފައިސާ ރާއްޖޭން ބޭރުކުރުން. އަންނި ވެރިކަމަށް އައިސްފައި ހުރި އެންމެ "ބޯބޮޑު" ކަމަކީ ޕުރައިވަޓައިޒްގެ ސިޔާސަތު ނުވަތަ ދައުލަތުގެ ތަންތަން އަމިއްލަ ފަރާތްތަކަށް ދޫކުރުމެވެ. މިކަން ކުރެވުނީ މަރު މޯރުން ކުރާ ބީދައިންނެވެ. އެއީ ރާއްޖެއަށް ވަންނަ ބޭރު ފައިސާ ބޭރު މީހުންގެ ޖީބަށް ދާގޮތަށެވެ. އޭގެ މިސާލުތަކަކީ ދިރާގުގެ ހިއްސާ ބޭރު މީހުންނަށް ވިއްކުމާއި ފެން ކުންފުނީގެ ހިއްސާ ބޭރު މީހުންނަށް ވިއްކުމާއި އެންމެ ގިނައިން ބޭރު ފައިސާ ލިބޭ އެއާޕޯޓު ކުންފުނި ބޭރު ބަޔަކަށް ދިނުމާއި މިހެން ގޮސް އެތަކެއް ކަމެއް ކޮށްފިއެވެ. އެއާ ހިލާފަށް ރާއްޖެއަށް ބޭރު ފައިސާ ލިބޭނެ މަގުތަކެއް ސަރުކާރަކަށް ކޮށައެއް ނުދެވުނެވެ. އެގޮތަކަށް ސަރުކާރުގެ އިގުތިސޯދީ ސިޔާސަތު އައްސަދުމެން، އަސްލަންޓޭމެންގެ ބެލުމުގެ ދަށުން ބައްޓަމެއް ނުކޮށްދެވުމެވެ. މިހާރު ދެން މިހާލަތުން އަރައިގަނެވޭނީ ރާއްޖޭއަށް ލިބޭ ބޭރުފައިސާ އިތުރުކޮށްގެންނޭ ގޮވުމުގެ ބޭނުމަކީ ކޮބާހެއްޔެވެ؟ ލިބޭ އެތިކޮޅު ގައުމުގައި ބެހެއްޓޭތޯ އުޅުން މާރަގަޅުވީސް ނޫންހެއްޔެވެ؟ ބަލަ ކަންކަން ކުރާ އިރު އޭގެން ނުކުންނާނެ ނުރަގަޅު ނަތީޖާއާމެދު ވިސްނާލެވުނު ނަމަ މިހެންނެއް ނުވީހެވެ. އިންވެސްޓްމަން މޯލުޑިވުސް އާއި ޕުރައިވަޓައިޒްގެ ސިޔާސަތު ހިންގައިގެން މުއްސަދިވީ ބަޔަކުވެސް އުޅޭތާދޯއެވެ.\nނ. ވިޔަފާރިވެރިންދެކެ ބިރުން ރާއްޖެއަށް ވަންނަ ބޭރުފައިސާ ރާއްޖޭގައި ހިފެހެއްޓޭނެ ގޮތެއް ހަދަން ނުކެރުން. ރިސޯޓުވެރިން ބޭރުމީހުންނަށް ރިސޯޓުތައް ދީގެން އެދުމަތީގައި ޑޮލަރު ގުނަން ތިބޭކަން ނޭގޭ މީހަކު މިރާއްޖޭގައި އުޅޭހެއްޔެވެ؟ އަދި ނުވިތާކަށް ލިބޭ ޑޮލަރުކޮޅު ބޭންކަށް ނުލައި ސޫޓުކޭހުގައި ބޭރުކުރާކަމާއި ކަޅުބާޒާރުގައި ޑޮލަރު ވިއްކަން އުޅޭކަން ނޭގޭ މީހަކު މިކުޑަކުޑަ މާލޭގައި ނޫޅޭހެއްޔެވެ؟ ސަރުކާރަށް ކުރެވުނު ކަމެއް ކޮބާހެއްޔެވެ؟ އަތުލައި ގަނެވުނީ އެންމެ ބަންގާޅު ސޮރެއްހެއްޔެވެ؟ ބޯހަލާކު ވާވަރު ވެއެވެ. ބަލަ، ރާއްޖޭގައި ފައިސާ މުއާމަލާތްތައް ކުރާނީ ދިވެހި ރުފިޔާއިން ކަމަށް ގާނޫނުގައި ނުބުނޭހެއްޔެވެ؟ މިކަން ސަރުކާރަށް ތަންފީޒުކުރެވުނީ ކިހާވަރަކަށް ހެއްޔެވެ؟ ކަމެއް ކުރަން އެގޭ އެކަކުވެސް މިސަރުކާރުގައި ނެތީ ހެއްޔެވެ؟ އަނެއްކާވެސް ޑޮލަރާ ބެހޭ ކޮމިސަނެއް ހަދަމާ ހިގާށެވެ. އެކޮމިސަނަށް ރިފޯމިސްޓު ޖާނޭގެ ނަމާއި މޮޔަ ނާސިރާގެ ހުށައަޅައްޗެވެ. އޭރުން އެވެރިންނަށްވެސް ކޮންމެވެސް ލާރިކޮޅެއް ލިބޭނެތާއެވެ.\nPosted by Anni_Big_Bro at 10:22 PM0comments\nކަޅު ބާޒާރުގައި ޑޮލަރު 18 ރުފިޔާއަށް އުފުލިއްޖެ\nބޭންކުތަކަށް ލިބޭ ޑޮލަރު މަދުވުމުން ޑޮލަރު ވިއްކުން ބޭންކުތަކުން ކޮންޓުރޯލުކުރަން ފެށިއެވެ. އޭގެ ނަތީޖާއަކީ ދިވެހިން ޑޮލަރަށް ޖެހެން ފެށުމެވެ. އެއްދުވަހުން އަނެއްދުވަހަށް ޑޮލަރުގެ ދާށިކަން އައީ ބޮޑުވަމުންނެވެ. ޑޮލަރުގެ ދަތިކަން ފިލުވުމަށް ދީލަތި ސަރުކާރުން ކެޑިނޭޅި އަންނަނީ މަސައްކަތްކުރަމުންނެވެ. އެގޮތުން އެންމެ ފުރަތަމަ ކުރިކަމަކީ އިންޑިޔާއިން ޑޮލަރު ކޮޅެއް ހޯދުމެވެ. ތިން މަސް ތެރޭ ޑޮލަރުގެ ތާށި ފިލުވާލާނެކަމަށް ރައީސް ނަސީދު ވިދާޅުވަމުން ގެންދެވިއެވެ. ނަތީޖާއަކީ، ބޭންކުތަކުން ޑޮލަރު ހުސްވެ ޑޮލަރުގެ ކަޅުބާޒާރު ވައިގަ ހިފީއެވެ. ދެވަނަ ކަމަކަށް ކުރިކަމަކީ ޑޮލަރުގެ ފަހަތުން ފުލުހުން ދުއްވީއެވެ. އަތުލައި ގަނެވުނީ އަޅާލާނެ އިޔާރެއް ބިޔާރެއް ނެތް ބަންގާޅީ ސޮރެކެވެ. މަސްފަލަ އެއް ގޮދާވެސް އަތަކު ވީކަމަކަށް ނުވިއެވެ. ނުކުތް ނަތީޖާއެއް ނެތެވެ. ދެން، ކުރިކަމަކީ ބޯބޮޑު ބުއްދިއެއް ކުރީއެވެ. އެއީ ކޮންމެވެސް އެހެން ގައުމެއް ބަލައިގެން ޑޮލަރު ރޭޓު %20 އަށް ބޮޑުކުރީއެވެ. އަދި ވަރަށް އަވަހަށް ޑޮލަރުގެ ރޭޓު 10 ރުފިޔާއަށް ތިރިވާނެއޭ ގޮވަން ފެށީއެވެ. އަދި ރައީސް ނަސީދުގެ އިގުތިސޯދީ ލަޑުދަޑިތައް ހާސިލުކޮށްފިކަމަށް ރޭޑިޔޯއަށް އަރާ އިއުލާންކުރީއެވެ. ނަތީޖާއަކީ ކޮބާތޯއެވެ؟ ކަޅުބާޒާރުގައި ޑޮލަރު ކުރިން ހުރި ވަރަށް ވުރެންވެސް ބޮޑުވެގެން ދިޔައީއެވެ. ތަކެތީގެ އަގު އުފުލި، ރައްޔިތުންނަށް ވީ ވައުދު އެކޮޅުކޮޅުން ޖެހުނީއެވެ.\nމައްސަލައަކީ ރައްޔިތުންނެއް ނޫނެވެ. ރައްޔިތުންގެ ދިރިއުޅުމުގެ ވައްޓަފާޅިއެއްވެސް ނޫނެވެ. ސަރުކާރުގެ ދޯދިޔާ އިގުތިސޯދީ ސިޔާސަތެވެ. އިގުތިސޯދަށް އަންނަމުންއައި ބަދަލުތައް ދެނެގަންނަން ނޭގުމާއި އެޅޭ ޅައެއްޗެތި ގިނައީއެވެ. ނޭގުނު އެއްކަމަކީ ވެރިކަން ބަދަލުވުމުން އިގުތިސޯދަށް ބަދަލު އަންނާނެކަމެވެ. ދެވަނަކަމަކީ ދިވެހިންގެ މިލުކިއްޔާތެއްކަމުގައިވާ ރިސޯޓުތައް (ނުހައްގުން ލިބިފައިތިބި) ޓާކޫރުންގެ ކިބައިން ސަލާމަތްކުރަން ނޫޅުންކަމެވެ. ނުވާނެ، ނުކުރެވޭނެ ކަންތައްތަކުގެ ވާހަކަ ނުދައްކާށެވެ. ޑޮލަރު އެތެރެ ކުރެވޭނެ އިތުރު ދިމާލެއް ދެތިން މަހެއްގެ ތެރޭގައި ނުއުފެއްދޭނެއެވެ. ޒަކީމެން ތިބިހާ ހިދަކު ގަރުދިޔައެއްވެސް ރިހާކުރެއްވެސް ބޭރެއް ނުކުރެވޭނެއެވެ. މިކަން ހައްލުކުރެވޭނީ ރާއްޖެއަށް ލިބޭ ޑޮލަރު، ހާއްސަކޮށް ރިސޯޓުތަކަށް ލިބޭ ޑޮލަރު، ރާއްޖޭގެ ބޭންކުތަކަށް އެތެރެކުރެވިގެންނެވެ. މިކަމަކީ ބަޔަކު ރުހުމުގައި ކުރާނެ ކަމެއް ނޫންކަން މިދަނީ ފެންނަމުންނެވެ. ކިތަންމެ ބޮޑު ރޭޓެއް ހެދިޔަސް އެވެރިން އެތިބީ ރައްޔިތުން ލޭ ފެލާލައިގެން ނަމަވެސް ގިނަ ލާރި ހޯދޭތޯއެވެ. ރާއްޖޭގެ ރިސޯޓު އޯނަރުންނަކީ ދުނިޔޭގެ ފެންވަރުގެ މަލްޓި މިލިއަނަރުންނެވެ. އެވެރިންގެ ގެދޮރު ހުރީ ސިންގަޕޫރުގަޔާއި އޮސްޓުރޭލިޔާގަޔާއި އިގިރޭސިވިލާތު ފަދަ ތަންތަނުގައެވެ.\nރާއްޖެއަށް ލިބޭ ޑޮލަރު ރާއްޖެއަށް ވައްދާނީ ކިހިނެއް؟\nމިދޭތެރެއަކުން ދީލަތި ސަރުކާރުގެ ސިޔާސީވެރިޔަކު ވިދާޅުވީ "ޓޫރިސްޓުން ޕެކޭޖު ގަންނަނީ ބޭރުގެ ޓުއައޮޕެރޭޓަރުންގެ އަތުންނޯ. އެހެންވީމާ، އެލާރި ޖަމާވާނީ ބޭރުގެ އެކައުންޓަކަށް ނޫންހޯ". އެއީ ތެދެކެވެ. އެހެން ވަނީ ރިސޯޓު މަކަރާއި ހީލަތުން އޮޅުވާލައިގެން (އެމްޑީޕީގެ ރައީސްކަމަށް ކުރިމަތިލައިގެން އުޅޭ ޒަކީގެ ބަހުންނަމަ، ބިޑުކޮށްގެން) ރިސޯޓުތައް ވެރިކޮށްގެން ތިބި ޓާކޫރުމެން އެތިބީ ފަރަންގީންނަށް ރިސޯޓުތައް ހިންގަން ދޫކޮށްލައިގެން ތަންމަތީގައި އޮވެގެން ލާރި ނުގާށެވެ. ދެން ފަރަންޖީ މީހުން ލާރި ޖަމާކޮށްދެނީ ޓާކޫރުމެންގެ ބޭރުގައި ހުންނަ ކޮންމެވެސް ބޭންކަކަށެވެ. އެހެންކަމުން މިކުރާ ވިޔަފާރިއަކީ އަބްދުއްލޯ ހަމީދުމެން އަތޮޅު ފިހާރަ ކުއްޔަށް ދީގެން ކުރި ވިޔަފާރި ކަހަލަ ވިޔަފާރިއެއް ނޫންހެއްޔެވެ؟ ކުޑަ އަގުގައި ނަގައިގެން ބޮޑުއަގުގައި އެހެން ބަޔަކަށް ދީގެން ނަފާނަގަނީއެވެ. އެހެންކަމުން ފުރަތަމަ ކަމަކީ ސެކަންޑު ޕާޓީ، ތާޑު ޕާޓީ ރިސޯޓު މެނޭޖްމަންޓުތައް އުވާލުމެވެ. ރިސޯޓުތައް ސަބްލީސް ކުރުން ހުއްޓުވުމެވެ. ދިވެހި ރައްޔިތުންގެ މިލުކަކުން ވަކިބަޔަކު މުއްސަދިވާން ދިނުމަކީ އިންސާފުތޯއެވެ؟\nދެވަނަ ކަމަކީ، ރާއްޖޭގެ ރިސޯޓުތައް ވިއްކާ ފަރާތްތަކުން ރާއްޖޭގައި ކުންފުނި ރަޖިސްޓަރީކުރުމާއި ބޭންކު އެކައުންޓު ހުޅުވުމަށް މަޖުބޫރުކުރުމެވެ. އޮންލައިން ޓުރާންސެކުސަންތަކާއި އޮފުލަން ޓުރާންސެކުސަންތައް ރާއްޖޭގެ ބޭންކުތަކުގެ ތެރެއިން ނޫނީ ނުކުރެވޭގޮތް ހަދަން ޖެހިއްޖެއެވެ. ރުހުމުގައެއް ނުކުރާނެއެވެ. އަދި ލިބޭ ފައިސާ އެއް ފަހަރާ ގައުމުން ބޭރު ނުކުރެވޭނެ ގޮތެއް ހެދުމެވެ. މިސާލަކަށް، ކުލަބް މެޑް ރާއްޖެ ބުރާންޗުން އެކަނި ރާއްޖޭގެ ރިސޯޓުތައް ވިއްކޭގޮތަށް ހެދުން. މިކަމަކީ ފަހަރުގައި ފުރީ މާކެޓު ޕޮލިސީ އާއި ނުސިޔާރު ކަމަކަށް ވެދާނެއެވެ. ނަމަވެސް، އެބަޔެއްގެ އިގުތިސޯދު ސަލާމަތްކުރަން އެބަޔަކު ޖެހެއެވެ. ވަގުތީ ގޮތުން ނަމަވެސް މިފަދަ ފިޔަވަޅު މިހާރު އަޅަން މަޖުބޫރުވެއްޖެއެވެ. 1998 ގައި މެލޭސިޔާގެ ބޮޑުވަޒީރު މަހާތީރު އައި.އެމް.އެފްގެ ލަފަޔާއި ދެކޮޅަށް އެޅި ފިޔަވަޅުތަކުން އިގުތިސޯދީ ބަލިމަޑުކަމަކުން މެލޭސިޔާ ސަލާމަތްކުރި ގޮތުން އިބުރަތް ލިބިގަންނަން ޖެހެއެވެ. މަހާތީރު އެޅި ފިޔަވަޅުތަކުން ބޭރުގެ އިންވެސްޓުމަންޓުތައް ގެއްލޭނެކަމަށް ބަޔަކު ބުންޏެވެ. ނަމަވެސް، އެހެންނެއް ނުވެއެވެ. މިފަދަ ކަމަކުން ކުލަބު މެޑެއް ރާއްޖެ ދޫކޮށްފައެއް ނުދާނެއެވެ. އެއާ ހިލާފަށް ރާއްޖޭގެ އޮފަރޭޓަރުންގެ ވިޔަފާރި ފުޅާވާނެއެވެ. މިކަން މިނިސްޓަރު އިނާޒަށް ވާނެ ހެއްޔެވެ؟ ނުވެއްޖެނަމަ، ޑޮލަރު 20 ރުފިޔާއަށް ވެސް އަރާނެއެވެ! މިހާރު ތިޔަ އޮތީ ގެރި ލޮނުމެދު ކައިގެންނެވެ. ކޮންމެގޮތެއް ހަދައިގެން ނަމަވެސް މައިތިރި ކުރަންޖެހިފައެވެ.\nއަންނި ހޮޕް. ހޮޕް.\nPosted by Anni_Big_Bro at 9:34 AM0comments\nގައްދާރުންގެ ކިބައިން އެމްޑީޕީ ސަލާމަތްކުރޭ!\nއެމްޑީޕީގެ އިންތިހާބު އެ އަންނަނީ ބޯމަތިވަމުންނެވެ. މިފަދަ ދަޑިވަޅެއްގައި ރައްޔިތުންގެ ދުންމަނުންނަކީ ނުވަތަ ހާއިނުންނަކީ ކޮންބަޔެއްކަން އެގެން ޖެހެއެވެ. ހާއިނުންގެ މަކަރުވެރި ދަލުގައި ޖެހި ހެއްލުމަކީ އެތަނެއްގެ ހަލާކެވެ. ރައްޔިތުން ހޭލުންތެރިވާން ޖެހެނީ އެހެންވެގެންނެވެ.\nރައީސްކަމަށް ލައިގެން އުޅޭ އިބްރާހީމް ހުސެން ޒަކީ އަކީ ކޮރަޕްސަނުގެ ފެނުން ހިނެއިގަނެގެން ހުރި ރައްޔިތުންގެ ހައިނެކެވެ. މާބޮޑު ރިފޯމިސްޓަކަށް ވީ ކަޓުނަގާނަގާ މައުމޫނަށް ބަލާބޮޑުވެގެން މިނިސްޓަރުކަމުން އެއްލާލުމުންނެވެ. އެއިގެ ކުރީގައި މައުމޫނު ވަރެއްނެތެވެ. "މޭން ފޯ އޯލް އައިލެންޑު" މައުމޫނަށް ލިޔެދިނީވެސް މީނަގެ ހިއްސާއަކާއި އިސްނެގުމެއްގެ ދަށުންނެވެ. ރާބޮއިގެން އަންހެން ކުދިން ގޮވައިގެން ރިސޯޓުތަކުގައި މިނިސްޓަރަކަށް ހުރެ މަޖާނެގިކަން އެއީ އެންމެން ދަންނަ ބޮޑު ސިއްރެކެވެ. ރައްޔިތުމީހާ 300 ޑޮލަރު ދީފައި އިންޑިޔާއަށް ފޮނުވާއިރު މައުމޫނު ޒަކީ ހިތުގެ އޮޕުރޭސަނަށް ރައްޔިތުންގެ ލާރިން ފޮނުވީ އިގިރޭސިވިލާތަށެވެ. ސަންލޭންޑަށާއި އަތަމާއަށް ނުހައްގުން ރިސޯޓުތައް ބަހާ ހެދީ މިކަލޭގެ މިނިސްޓަރުކަމުގައި ބައި އެޅޭގޮތަށެވެ. ރައީސްކަން ލިބިއްޖެނަމަ އެއް ހާސް މެމްބަރުން އިތުރުކުރާނެކަމަށް ބުނެއެވެ. ބަލަ، މިހާރު ތިޔަހުރީ ރައީސްކަމުގައި ނޫންހެއްޔެވެ؟ މިހާރު ނުވިކަމެއް ފަހުން ކުރާނެ ގޮތެއް ބުނެދިބަލާށެވެ.\nނައިބު ރައީސްކަމަށް ލައިގެން އުޅޭ އަލްހާން ފަހުމީގެ ވާހަކަ ދެއްކުމެއް ނެތެވެ. އޮރިޖިނަލް މުނާފިގެކެވެ. އެމްޑީޕީއަށް އައީ ސަރަގޭ ލާރިގަޑެއް ދީގެންނެވެ. އެއް މިލިއަން ރުފިޔާއޭ ބުނެއުޅެތެވެ. ޑިއާރުޕީގައި ހުރެގެން މައުމޫނަށް ސަނާކިޔުމުގައި އެވަރެއް ނެތެވެ. މިހާރު ބުނަނީ ރިފޯމް ގެނައީ އަހަރެމެންނެވެ. ސަރުކާރު ބަދަލުކުރީ އަހަރެމެންނޯލައެވެ. މިސްރުގައި އުޅެގެން ގާނޫނީ ޑިގުރީ ނުނިމުނު ގޮތް މިކަލޭގެ ކުރިން އަހާ ބާލާށެވެ.\nއޮޅިގެންވެސް މިދެ ހާއިނުންނަށް ވޯޓު ނުލައްޗެވެ. އެހެން ކޮންމެ މީހަކުވެސް ރަގަޅުވާނެއެވެ.\nއަންނި ހިތާވެގެން އުޅޭ މަރިޔާވެސް މިއީ އެމްޑީޕީއަށް ޖެހިފައިވާ ބައްޔެކެވެ. ބައި އިލެކްސަނަކުން ގޮޑިއަށް ސަވާރުވިގޮތަށް މުއްދަތު ހަމަވި އިރުވެސް ގޮޑިން ފައިބާކަށް ނޫޅެއެވެ. މިއަދު އެމްޑީޕީ ބަދުނާމުވަމުން ދާ އެއް ސަބަބަކީ މިމާރިޔާއެވެ. ދީދީމެންގޭ ކުދިން ބޮޑެތި މަގާމުތަކަށް ލައިގެންނެވެ. ލަވަކިޔާ ހައުލާ ފޮރިން މިނިސްޓަރުގެ ނައިބުކަން ފުރަނީ ކާނާގެ ބާވަތްތަކާބެހޭ ޑިގުރީ ކޯހެއް ހަދައިގެންނެވެ. ލަވަކިޔާ މިފުޒާލު އެހުރީ ދައުލަތަށް ލިބެންޖެހޭ ބޭރު އިންވެސްޓުމަންޓެއް އަމިއްލަކޮށްލައިގެންނެވެ. އެމްޑީޕީގެ އަސާސީ ގަވާއިދު ބުނާގޮތުން މާރިޔާގެ ގޮޑި އެވަނީ މިހާރު މުއްދަތު ހަމަވެފައެވެ. ނަމަވެސް، އަންނި ވާ ލޯތްބެއްގެ ބޮޑުކަމުން ގޮޑީގައި ބައިންދާގެން އުޅެނީއެވެ.\nPosted by Anni_Big_Bro at 6:45 AM 1 comments\nFAQs & Feedbacks\nDownload and install the font above to view the Thaana text on this site correctly.\nNews from Atolls\nH. A Thakandhoo\nz Add your website\nTourism Enmployees Association\nGaumee Itthihaad (domain expired 25/12/2010)


SunOnline: Kuda kamudhaa thakethi dheyn inkaaru kuri kamuge dhauvaa Mal ge mahcha ufulaifi\nފިލްމީ ތަރި މަލް --\nކުޑަކަމުދާތަކެތި ދޭން އިންކާރު ކުރި ކަމުގެ ދައުވާ ފިލްމީތަރި މަލީހާ ވަހީދު (މަލް)ގެ މައްޗަށް އުފުލައިފި އެވެ.\nމިދިޔަ ނޮވެމްބަރު މަހުގެ 19 ވަނަ ދުވަހު ހުޅުމާލޭ ގެސްޓްހައުސް އަކުން މަލް އާއި އިތުރު 11 މީހަކު ވަނީ ހައްޔަރުކޮށްފަ އެވެ. އެމީހުން ހައްޔަރުކޮށްފައިވަނީ ހުޅުމާލެ ގެސްޓްހައުސްއެއްގައި ބަނގުރާ ބޭނުންކޮށް، ޕާޓީކުރާކަމަށް ފުލުހުންގެ އިންޓެލިޖެންސަށް ލިބުނު މައުލޫމާތަކާއި ގުޅިގެން ކަމަށް ފުލުހުން އޭރު ބުންޏެވެ.\nޕްރޮސެކިޔުޓާ ޖެނެރަލްގެ އޮފީހުން މިއަދު ބުނީ މިދިޔަ ނޮވެމްބަރު މަހުގެ 19 ވަނަ ދުވަހު ހުޅުމާލޭ ގެސްޓްހައުސް އެއްގައި ބަނގުރާ ބޯންތިބި ކަމަށް ތުހުމަތު ކުރެވުނު މައްސަލާގައި އަންހެނެއްގެ މައްޗަށް ކުޑަކަމުދާ އެއްޗެހި ދިނުމަށް އިންކާރު ކުރުމުގެ ކުށުގެ ދައުވާ އުފުލާފައިވާ ކަމަށެވެ.\nއަދި ހަ ފިރިހެނެއްގެ މައްޗަށް ކެނެބިސް ބޭނުންކުރުމުގެ ދައުވާ ވެސް ހުޅުމާލޭ މެޖިސްޓްރޭޓް ކޯޓަށް ހުށަހެޅިފައިވާ ކަމަށާއި އެ މައްސަލާގައި އިތުރު ފިރިހެނެއްގެ މައްޗަށް ކެނެބިސް ބޭނުންކުރުމުގެ ކުށުގެ ދައުވާ ޑްރަގް ކޯޓަށް ހުށަހަޅާފައިވާ ކަމަށް ވެސް ޕީޖީ އިން ބުންޏެވެ.\nމިދިޔަ އޮގަސްޓުމަހު އދ. މާމިގިލިން މަސްތުވާތަކެއްޗާއެކު ވެސް މަލް ވަނީ ހައްޔަރު ކޮށްފަ އެވެ. އެ މައްސަލާގައި އޭނާގެ މައްޗަށް ވަނީ ޑައިމޯފިން ޓްރެފިކް ކުރުމުގެ ދައުވާ އުފުލައި، ކްރިމިނަލް ކޯޓުގައި ޝަރީއަތްވެސް ފަށާފަ އެވެ.\nމަސްތުވާތަކެއްޗާއި ބެހޭ ގާނޫނު ބުނާ ގޮތުން ޑައިމޯފިން ޓްރެފިކް ކުރުމުގެ ދައުވާ ސާބިތުވެއްޖެނަމަ އުމުރު ދުވަހުގެ ޖަލު ހުކުމެއް އޭނާގެ މައްޗަށް އަންނާނެ އެވެ. އަދި 100،000ރ. އާއި 10 މިލިއަން ރުފިޔާއާ ދެމެދުގެ އަދަދަކުން ޖޫރިމަނާ ކުރެވޭނެ އެވެ. އަދި ކެނެބިސް ބޭނުންކުރުމުގެ ދައުވާ ސާބިތުވެއްޖެނަމަ ތިން އަހަރު ދުވަހުގެ ޖަލު ހުކުމެއްވެސް އަންނާނެ އެވެ.


Covid 19 - iyye 110 Meehaku Raajje in covid 19 ah positive vejje\nރާއްޖެއިން އިއްޔެ 110 މީހަކު ކޮވިޑް-19 އަށް ޕޮޒިޓިވް ވެއްޖެއެވެ.\nއެޗްޕީއޭ އިން ބުނީ އިއްޔެ ޕޮޒިޓިވްވި މީހުންގެ ތެރޭގައި ހިމެނެނީ 79 ބިދޭސީންނާއި 31 ދިވެހިން ކަމަށެވެ. މިއީ ދުވަސްތަކަކަށްފަހު ރާއްޖެއިން ދުވާލެއްގެ މައްޗަށް ޕޮޒިޓިވްވާ މީހުންގެ އަދަދު 100 އިން މައްޗަށް އެރި ފުރަތަމަ ފަހަރެވެ.\nމިއާއެކު މިހާތަނަށް ރާއްޖެއިން ޖުމްލަ 12،314 މީހަކު ވަނީ ކޮވިޑް-19 އަށް ޕޮޒިވްވެފައެވެ.\nރާއްޖެއިން ކޮވިޑް-19އަށް ޕޮޒިޓިވްވި މީހުންގެ ތެރެއިން މިއަދު ބަލިން ރަނގަޅުވެފައި ވަނީ 18 މީހެކެވެ. އަދި މިހާތަނަށް ބަލިން ރަނގަޅުވި މީހުންގެ ޢަދަދު ވަނީ 11،316 އަށް އަރާފައެވެ.\nރާއްޖޭގައި ކޮވިޑް-19 ޖެހިގެން 45 މީހުން މިހާތަނަށް ވަނީ ނިޔާވެފައެވެ. އެއީ 37 ދިވެހިންނާއި، 8 ބިދޭސީންނެވެ.


Dhiraasee aharu 2019 nimumakah! - vNews.mv\nދިރާސީ އަހަރު 2019 ނިމުމަކަށް!\nޙައްވާ މިންހާ 21 November 2019, 11:19\nދިރާސީ އަހަރެއްގެ ކިޔެވުން ނިމި މިއަދު މިވަނީ ސްކޫލުތަކުގައި ކިޔެވި ދަރިވަރުންނަށް ރިޕޯޓު ފޯމު ދޫކުރަން ފަށާފައެވެ. މިނިމިދާ ދިރާސީ އަހަރަކީ އައު ވަޒީރަކާއެކު އައު ސިޔާސަތުތަކެއް ތަންފީޒުކުުރުމަށް ގިނަ މަސައްކަތްތަކެއް ކުރެވިގެންދިޔަ އަހަރެކެވެ.\nދިރާސީ އައު އަހަރުގެ ކިޔެވުން ފެށިގެން އައީ ޖެނުއަރީ މަހުގެ 13 ވަނަ ދުވަހުއެވެ. ރާއްޖޭގެ 213 ސްކޫލެއްގައި އެލްކެޖީން ފެށިގެން ގްރޭޑް 12 އަށް ޖުމުލަ 73،035 ދަރިވަރުންނާއެކުއެވެ. ސްކޫލްތަކުގައި މި އަހަރު ފެށުނުއިރު ކިޔަވައިދިނުމަށް މުދައްރިސުންގެ ގޮތުގައި 7900 ދިވެހިންނާއި 1900 ބިދޭސީ މުދައްރިސުންނާއެކު ޖުމްލަ 9800 މުވައްޒަފުން ސްކޫލުތަކުގައި ތިއްބެވެ.\nއެހެންނަމަވެސް އަހަރު ފެށުނުއިރު ބައެއް މުދައްރިސުން މަދުކަމުގެ ޝަކުވާތައް ބެލެނިވެރިން ދިޔައީ ކުރަމުންނެވެ. އެގޮތުން އެންމެ ފާހަގަކުރެވުނު އެއް މައްސަަލައަކީ އަރަބިއްޔާ ސްކޫލަށް ބޭނުންވާ އަދަދަށް ޓީޗަރުން ނެތް މައްސަލައެެވެ. އެސްކޫލްގައި 22 ޓީޗަރުންނާއެކު ދިރާސީ އާ އަހަރުގެ ކިޔެވުން ފަށަން ނިންމި ނަމަވެސް ދިރާސީ އާ އަހަރުގެ ކިޔަވަން ފެށިއިރު އަރަބިއްޔާ ސްކޫލަށް އަލްއަޒްހަރު ޔުނިޔާވިސިޓީން ފޮނުވާފައި ވަނީ ފޮނުވުމަށް ނިންމި 18 ޓީޗަރުންގެ ތެރެއިން އެންމެ4ޓީޗަރުންނެވެ. އެހެންކަމުން ކުދިންނަށް ކިޔަވައިދިނުމުގެ ކަންކަން ހަމަޖައްސަމުން ގެންދިޔައީ ވަގުތީ ޓީޗަރުންނާ އެކުގަ އެވެ. އެހެންނަމަވެސް އެޔުނިވާސިޓީއިން ފޮނުވަން ނިންމި ޓީޗަރުންގެ އެންމެ ފަހު4ޓީޗަރުން ވަނީ އެމަހުގެ 18 ވަނަ ދުވަހު މާލެ އައިސްފައެވެ.\nމިއަހަރުގެ ދިރާސީ އަހަރުގެ ކިޔެވުން ފެށުނުއިރު ޖުމްލަ 213 ސްކޫލެއްގައި 7000 އަށްވުރެ ގިނަ ދަރިވަރުން ތައުލީމް ހާސިލްކުރުމަށް ވަނީ ރަޖިސްޓްރީކޮށްފައެވެ. 185 ސްކޫލެއްގައި އޯލެވެލް ފެންވަރަށް ކިޔަވައި ދެމުންދިޔައިރު 50 ސްކޫލެއްގައި އޭލެވެލް ފެންވަރަކަށް ދިޔައީ ކިޔަވައިދެމުންނެވެ. މިއަހަރުގެ އޯލެވެލް އިމްތިހާން ސެޕްޓެމްބަރު މަހުގެ 28 ވަނަ ދުވަހު 5284 ދަރިވަރުންނާއެކު ފަށާފައިވާއިރު އޭލެވެލް އިމްތިހާން ވަނީ 5569 ދަރިވަރުންނާއެކު އޮކްޓޫބަރު މަހުގެ6ވަަނަ ދުވަހު ފަށާފައެވެ.\nދިރާސީ އަހަރު ފެށުނުއިރު އެންމެ ބޮޑަށް ފާހަގަކޮށްލެވުނު ކަމަކީ ރާއްޖޭގައި މިހާތަނަށް އިމާރާތް ކުރެވުނު އެންމެ ބޮޑު ސްކޫލު ހުޅުވިގެން ދިޔަކަމެވެ. ހުޅުމާލޭގައި އަލަށް ހުޅުވި ހުރަވީ ސްކޫލަކީ 1700 ކުދިންގެ ޖާގައިގެ ސްކޫލެކެވެ. މިއަހަރު އެސްކޫލުގައި ގްރޭޑް 1-9 އަކަށް އަދި ގްރޭޑް 11 އަށް ކިޔަވާދީފައިވީނަމަވެސް އަންނަ އަހަރު ގްރޭޑް 10 އަދި 12 އަށް ކިޔަވައިދޭނެކަމަށް އެޑިޔުކޭޝަން މިނިސްޓްރީން ވަނީ ބުނެފައެވެ.\nމީގެ އިތުރަށް ރައީސް އިބްރާހިމް މުހައްމަދު ސޯލިހުގެ ރިޔާސީ ވައުދުތަކުގެ ތެރޭގައި ހިމަނޭ ސްކޫލްތަކުގައި ފެށި "ނާސްތާ" ޕްރޮގްރާމަކީވެސް ވަކި ކުޑަ ކަމެއް ނޫނެވެ. ޖެނުއަރީ މަހުގެ 13 ވަނަ ދުވަހު 25 ސްކޫލެއްގައި ޕައިލެޓް ޕްރޮޖެކްޓެއްގެ ގޮތުގައި ފެށި މިޕްރޮގްރާމް ދެވަނަ ޓާމް ފެށުނުއިރު ހުރިހާ ސްކޫލެއްގައި ވަނީ ފަށާފައެވެ. ފާޑުކިޔުންތަކާއެކުވެސް ރާއްޖޭގައި އަލަށް ފެށި މިޕްރޮގްރާމް ވެގެންދިޔައީ މެދުނުކެނޑި ކުރިއަށް ގެންދެވުނު ކާމިޔާބު ޕްރޮގްރާމެއްގެގޮތުގައި މިނިސްޓްރީން ދެކެއެވެ. އެގޮތުން އަހަރު ނިމުނުއިރު 213 ސްކޫލެއްގެ 57000 އަށް ވުރެ ގިނަ ކުދިން ދިޔައީ ނާސްތާ ޕްރޮގްރާމްގައި ބައިވެރިވެ ހެނދުނުގެ ނާސްތާ ނަގަމުންނެވެ.\nމީގެ އިތުރަށްވެސް ފާހަގަކުރެވޭ ގިނަކަންތައްތަކެއް ސަރުކާރުންނާއި އެޑިޔުކޭޝަން މިނިސްޓްރީން ވަނީ ކޮށްފައެވެ. އެގޮތުން އަތޮޅުތެރޭގެ ރަށްތަކަށް ވަޑައިގެން އެކި ސްކޫލުތަކުގެ ހާލަތު ހުރިނެތްގޮތް ބަލައި އުންމީދީ ވާހަކަތަކެއް ވަނީ ދަރިވަރުންނަށާއި، ބެލެނިވެރިންނަށް އަދި މުދައްިރސުންނަށް ހިއްސާކުރައްވާފައެވެ. މީގެ އިތުރަށް ތަފާތު އެކި ވޯކްޝޮޕްތައް އެކި ފެންވަރުގައި ވަނީ ކުރިއަށް ގެންގޮސްފައެވެ. އެގޮތުން ތައުލީމާއި ތަމްރީނާ ގުޅުންހުރި އަދި ދުޅަހެޔޮކަމާއި އަދި ޓީޗަރުންގެ އެކި ކަންކަމާ ގުޅުންހުރި ވޯކްޝޮޕްތައް އެކި ފެންވަރުގައި ވަނީ ބޭއްވިފައެވެ. އަދި ތައުލީމީ ދާއިރާ ހަރުދަނާ ކުރުމަށް އެކި ޕްރޮގްރާމްތައް ވަނީ ތައާރަފް ކުރެވިގެންގޮސްފައެވެ.\nއަހަރު ފެށުނުއިރު ބައެއް ކުދިންގެ ފޮތްބައިތަަކާއި އެކްޓިވިޓީ ޔުނިފޯމް ހަމަނުވެ ހުރިކަމުގައިވިޔަސް ޖެނުއަރީ މަހުގެ ތެރޭގައި ވަނީ އެކަމަށް ހައްލު ހޯދިފައެވެ. އެހެންނަމަވެސް އަންނަ އަހަރަށް ބެނުންވާ ފޮތް ބައިތައް ދުވަސްތަކެއް ކުރިން ސްކޫލުތަކަށް ދޫކޮށް ނިމިފައިވާއިރު ރިޕޯޓު ފޯމު ދޫކުރުމުގެ ދެތިން ދުވަސް ކުރިން ގިނަ ސްކޫލުތަކުން ވަނީ ދަރިވަރުންނަށް ފޮތްބައި ދޫކޮށްފައެވެ.\nސިޔާސަތުތައް ތަންފީޒު ކުރަމުން ދިޔައިރުވެސް މިނިސްޓަރ ޑރ. އާއިޝަތު އަލީ އަބަދުވެސް ފާހަގަކުރައްވާ އެއް ކަމެއް އޮވެއެވެ. ޓީޗަރުންނަށް ދޭންޖެހޭ އުޖޫރައާއި އެމީހުންނަށް ދޭންޖެހޭ ގަދަރުވެސް ދުވަހަކަށް ވުރެ ދުވަހެއް ކުޑަވަމުން އަންނަ ވާހަކައެވެ. ޓީޗަރެއްގެ ގޮތުގައި "ހަރުނުލާ" ވާހަކައެވެ. މިވާހަކަތަކަށްވެސް މިނިސްޓަރ ވަނީ ހައްލު ހޯއްދަވައި ދެއްވުމަށް މަސައްކަތްތަކެއް ކޮށްދެއްވާފައެވެ. ޓީޗަރުންގެ މުސާރަ ބޮޑުކުރުމަށްޓަކައި މުސާރައިގެ އޮނިގަނޑަށް ބަދަލުތަކެއް ގެނެސްފައިވާކަމަށް އޮގަސްޓް މަހުގެ ތެރޭގައި ވަނީ ހާމަކުރައްވާފައެވެ. އަދި މިހިނގާ ނޮވެމްބަރު މަހުގެ 6ވަނަ ދުވަހު މަޖިލީހަށް ހާޒިރުކޮށް އެކަމާ ބެހޭގޮތުން ސުވާލުކުރެއްވުމުން މިނިސްޓަރ ވަނީ ޓީޗަރުންގެ މުސާރަ ބޮޑުކުރުމަށްޓަކައި މުސާރައިގެ އޮނިގަނޑު ބަދަލުކޮށް އެ އޮނިގަނޑު މިހާރު ޕޭ ކޮމިޝަނަށް ހުށަހަޅާފައިވާކަމަށް ވަނީ ވިދާޅުވެފައެވެ. އަދި ކިޔަވާ ނިމޭ ކުދިން މި ދާއިރާއަށް ޝައުގުވެރިކަން އިތުރުކުރަން ގިނަ މަސައްކަތްތަކެއް ކުރަމުންދާކަމަށްވެސް މިނިސްޓަރ ވަނީ ފާހަގަކުރައްވާފައެވެ.\nނޮވްމެބަރު މަހުގެ ހަވަނަ ދުވަހަކީ މިނިސްޓަރު މަޖިލީހަށް ހާޒިރުކުރި ދުވަހަށް ވާއިރު އެދުވަހަކީ އެޑިޔުކޭޝަން މިނިސްޓްރީއަށް ޚާއްސަ ދުވަހަކަށް ވެގެންދިޔަ ދުވަހަކެެވެ. އާންމުކޮށް މަޖިލީހަށް މިނިސްޓަރުން ހާޒިރުކުރުމުން "މިވަގުތު ތިސުވާލަށް ޖަވާބު ދެވެން ނެތޭ" ބުނާ އުސޫލު ދޫކޮށްލައި މިނިސްޓަރ ވަނީ ކެރުންތެރިކަމާއެކު ނަމޫނާ ދައްކަވާފައެވެ. ނަތީޖާއެއްގެ ގޮތުން މަޖިލީހުގެ ރައީސްވެެސް އައު ކަމެއް ކޮށްލައްވައި މިނިސްޓަރަށް ވަނީ "އޭ ސްޓާރ" ރިޕޯޓެއް ދެއްވާފައެވެ.\nކޮންމެއަކަސް، ބުރާސްފަތި ދުވަހު ދަރިވަރުންނަށްވެސް މިވަނީ ރިޕޯޓުފޯމް ދޫކޮށްފައެވެ. ބޮޑު ބަންދަކަށް ފަހު އަލުން ސްކޫލްތަކުގެ ކިޔެވުން ފެށޭނީ އަންނަ 2020 ވަނަ އަހަރުގެ ޖެނުއަރީ މަހުގެ 12 ވަނަ ދުވަހުއެވެ.\nއުފާވެރި ބޮޑު ޗުއްޓީއަކަށް އެދެމެވެ!


'Furanaige Salaamathah-Adu ufuluma hingaalumeh anna hukuru gai\nމަގުމަތީގެ ސަލާމަތަށް ހޭލުންތެރިކުރުމުގެ ހިންގާލުން\n10 ޑިސެމްބަރ 2019, 19:25 |\n‘ފުރާނައިގެ ސަލާމަތަށް -އަޑުއުފުލާ’ މި ޝިއާރުގެ ދަށުން މަގުމަތީގެ ސަލާމަތަށް އާއްމުންގެ ހޭލުންތެރިކަން އިތުރުކުރުމުގެ ގޮތުން ހިންގާލުމެއް ބޭއްވުމަށް ހަމަޖެހިއްޖެއެވެ. މި ހިނގާލުން ފެށުމަށް ހަމަޖެހިފައި ވަނީ ފުވައްމުލައް ސިޓީ ކްރިކެޓް ސްޓޭޑިއަމް ކުރިމަތިންނެވެ.\nމި ހިންގާލުން ބޭއްވުމަށް ހަމަޖެހިަފއި ވަނީ އަންނަ ހުކުރު (13 ޑިސެމްބަރު 2019) ދުވަހުގެ ހަވީރު 4:15 އިން ފަށާގޮތަށެވެ. މިހިނގާލުމުގައި މަގުމަތީގެ ސަލާމަތަށް މީހުން ހޭލުންތެރިކުރުމުގެ ޝިއާރުތައް ފާޅުކުރުމަށް ހަމަޖެހިފައިވެއެވެ. އަދި ވަކިން ޚާއްސަކޮށް މަގުމަތީގެ ނުރައްކާތެރި އެކްސިޑެންޓަކުން ސަލާމަތްވެފައިވާ މީހެއްގެ އިހުސާސްތައް ހާމަކުރުން ވެސް އޮންނާނެކަމަށް ފުވައްމުލަކު ހޮސްޕިޓަލުން ހާމަކުރެއެވެ.\nމި ހިނގާލުން އިންތިޒާމު ކުރަނީ ފުވައްމުލަކު ހޮސްޕިޓަލާއި ފުވައްމުލަކު ޕޮލިސް ސްޓޭޝަން އަދި ފުވައްމުލަކު ސިޓީ ކައުންސިލް ގުޅިގެންނެވެ.\nމަގުމަތީގައި އުޅޭ ކޮންމެ މީހަކަށްމެ މަގުމަތީގެ ސަލާމަތާއި ރައްކާތެރިކަން ލިބެންޖެހެއެވެ. އެ ހިމާޔަތާއި ރައްކާތެރިކަން ލިބޭނީ މަގުތައް ބޭނުންކުރާ އެންމެން އެކަމަށް ސަމާލުވެ ތިމާއާއި އެހެން މީހުންގެ ސަލާމަތަށް އިސްކަންދީގެން މަގުގައި ދުއްވާއެއްޗެހި ބޭނުން ކުރުމުންނެވެ.\nމި ހިނގާލުމުގައި ވީހާ ގިނަ ބޭފުޅުން ބައިވެރިވެ ވަޑައިގަތުމަށް ފުވައްމުލަކު ހޮސްޕިޓަލުން އެދެއެވެ.


AFC ge list gai Dhangadey ge thaafthu molhu goal eh\nއޭއެފްސީ ކަޕްގައި މޮޅު ލަނޑުތަކުގެ ލިސްޓެއް އެކުލަވާލައި އެންމެ މޮޅު ލަނޑަށް ވޯޓް ދިނުމަށް ހުޅުވާލި އޭއެފްސީން ލިސްޓްގައި ރާއްޖޭގެ އަލީ އަޝްފާގް (ދަގަނޑޭ) ކާމިޔާބު ކުރި ތާފަތު މޮޅު ލަނޑު ހިމަނައިފި އެވެ.\nއެ ލަނޑަކީ އޭއެފްސީ ކަޕްގައި 2013 ވަނަ އަހަރުގެ ގުރޫޕް ސްޓޭޖުގައި އިންޑޮނޭޝިއާގައި އެ ގައުމުގެ ޕާސިބޯ ބޮޖެންނެގޮރޯ އާ ދެކޮޅަށް ނިއު ރޭޑިއަންޓް ކުޅުނު މެޗުގައި އަޝްފާގް ކާމިޔާބު ކުރީ އާދަޔާ ހިލާފް މޮޅު ލަނޑެކެވެ.\nމާޗް 2013 ގައި ޕާސިބޯ އާ ދެކޮޅަށް ނިއު ރޭޑިއަންޓް ކުޅުނު މެޗު، ނިއު އިން ކާމިޔާބު ކުރީ 7-0 ންނެވެ. ނިއު ގެ ހަތް ލަނޑުގެ ތެރެއިން ހަ ލަނޑު ކާމިޔާބު ކޮށް އަޝްފާގް ވަނީ ހެޓްރިކު ހަދާފަ އެވެ. ނިއުގެ ފުރަތަމަ ލަނޑު ކާމިޔާބު ކުރީ މުހައްމަދު އުމޭރު އެވެ.\nއޭއެފްސީން ނޮމިނޭޓް ކޮށްފައި ވަނީ، އެ މެޗުގައި ޕާސިބޯގެ އޭރިއާގެ ތެރޭގައި އަޝްފާގް ބޭނުންހާ ގޮތެއް ހަދާލައި ވައްދާލި ލަނޑެވެ. އެ ލަނޑުޖަހަން އުމޭރު އަޝްފާގަށް ބޯޅަ ދިނީ ޕާސިބޯގެ ހާފުގެ ތެރޭގައި އަޝްފާގް އޮފްސައިޑް މަޅިން ނެއްޓި ހުސްކޮށް ހުއްޓަ އެވެ. ބޯޅަ ލިބިގަނެ ބާރު ސްޕީޑްގައި އަޝްފާގް އޭރިއާ ތެރެއަށް ވަންނަން ދިޔައިރު އޭނާގެ ފަހަތުން ޕާސިބީގެ ތިން ޑިފެންޑަރު ދުވެފައި އާދެ އެވެ.\nއެ ތިން ޑިފެންޑަރުންނަށް އޭރިއާ ތެރެއަށް ވަދެ ބޯޅަ ހޯދަން ވިއްދުނީ، ޕާސިބޯގެ ކީޕަރު ނައްޓާލައި އަޝްފާގް ހުސްކޮށް ގޯލް އޭރިއާ ތެރެއަށް ވަންނަން މަސައްކަތް ކުރުމުގެ ތެރޭގަ އެވެ. ޕާސިބީގެ ކީޕަރާއި ތިން ޑިފެންޑަރުން ހިމޭނޭގޮތަށް ޖުމުލަ ހަތަރު ކުޅުންތެރިންގެ ކައިރިން ހަ ފަހަރު އަޝްފާގް ބޯޅަ ނައްޓާލި އެވެ.\nއެންމެ މޮޅު ގޯލަށް ވޯޓް ދިނުމަށް\nއޭއެފްސީ ކަޕްގެ އެންމެ މޮޅު އިންޑަވިޖުއަލް ގޯލް ނުވަތަ ސޯލޯ ގޯލްގެ ގޮތުގައި، ފަސް ގޯލް ވަީ ނޮމިނޭޓް ކޮށްފަ އެވެ. އެ ލިސްޓްގައި ދެން ހިމެނެނީ، ލުބުނާންގެ ސޮފާ އެފްސީން ކުވައިތު އެފްސީއާ ދެކޮޅަށް 2013 ވަނަ އަހަރު ކުޅުނު މެޗުގައި ސޯފާ އެފްސީ ހައިދަރު އަލީ ކާމިޔާބު ކުރި ލަނޑު، އިންޑިއާގެ ޗާޗިލް ބުރަދާސްގެ ފޯވަޑް ބަލްވަޓް ސިންހް ސިންގަޕޫރުގެ ހޯމް ޔުނައިޓަަޑް ކޮޅަށް 2014 ގެ އޭއެފްސީ ކަޕްގައި ކާމިޔަބު ކުރި ލަނޑު، އިންޑޮނޭޝިއާގެ ޕަސިޕޫރާ ޖަޔަޕޫ އިން ސިންގަޕޫރުގެ ވެރިއާސް އެފްސީ އާ ދެކޮލަށް ކުޅުނު މެޗުގައި ޕަސިޕޫރޯގެ އިންޑޮނޭޝިއާގެ ފޯވަޑް ބޯޒް ސޮލޯސާ ކމާީޔާބު ކުރި ލަނޑު އަދި މިޔަންމާގެ ޔޮންގޮސް ޔުނައިޓަޑުން 2018 ވަނަ އަހަރު އިންޑޮނޭޝިއާގެ ބާލީ ޔުނައިޓަޑާ ދެކޮޅަށް ކުޅުނު މެޗުގައި ޔޮންގޮންގެ ނައިޖީރިއާ ފޯވަޑް އިމޭނިއަލް އުޒޫޗޮކްވޫ ކާމިޔާބު ކުރި ލަނޑެވެ.\nމި ފަސް ކުޅުންތެރިންގެ ގޯލްގެ ތެރެއިން އެންމެ މޮޅު ގޯލެއް ހޮވުމަށް ވޯޓް ދިނުމުގެ ފުރުސަތު މި މަހުގެ 18 ވަނަ ދުވަހާ ހަމައަށް އޭއެފްސީ ވަނީ ފުރުސަތު ހުޅުވާލާފަ އެވެ.


Dharifulhu ufan vee mulhi dhuniey ah ves udhagoo dhuvas varehgai: Mohit - AO News\nދަރިފުޅު އުފަންވީ މުޅި ދުނިޔެއަށްވެސް އުދަގޫ ދަނޑިވަޅެއްގައި: މޯހިތު\nމުސްތަގުބަލާއި މެދު ވިސްނާ ކުރިއަށް ދިއުމުގެ އެންމެ ބޮޑު އެއް ސަބަބަކީ ދަރިފުޅު އެކްބިރް މަލިކުކަމަށް “ކުލްފީ ކުމާރު ބާޖެވާލާ” ގައި ސިކަންދަރުގެ ރޯލުން ގިނަ ބައެއްގެ މަގުބޫލުކަން ހޯދީއެކްޓަރު މޯހިތު މާލިކު 37، ބުނެފިއެވެ.\nމޯހިތު އާއި އޭނާގެ އަނބިމީހާ އަދިތީ މާލިކް އަށް ފިރިހެން ކުއްޖަކު ލިބިފައިވަނީ މިދިޔަ އެޕްރީލްމަހުގެ 30 ވަނަ ދުވަހުއެވެ. “ބާނޫ މޭ ތޭރީ ދުލްހަން”ގެ ސެޓުން ދިމާވެ ލޯބީގެ ގޮތުން ގުޅުނު މި ދެ ތަރިންނަށް ދަރިއަކު ލިބުނު ކަން އަދިތީ އިންސްޓަގްރާމްގައި ހިއްސާކުރަމުން ބުނީ ދަރިއަކު ލިބުމަކީ ބޮޑު ނަސީބެއް ކަމަށާއި ހަޔާތުގެ އާ ދަތުރަށް ތައްޔާރުކަމަށެވެ.\nދަރިފުޅާއި އަދިތީގެ ފޮޓޯ އާއި އެކު މޯހިތު ހިއްސާކުރި ޕޯސްޓެއްގައި ބުނީ ދަރިފުޅު ދުނިޔެއަށް އުފަންވީ، މުޅި ދުނިޔެއަށްވެސް ބޮޑު ދަތިކަމެއް ކުރިމަތިވެފައިވާ ދަނޑިވަޅެއްގައި އެ އާއިލާއަށް އުފާވެރިކަމާއި އިތުރު ހިތްވަރެއް ދެމުންކަމަށެވެ. އަދި މުސްތަގުބަލާއި މެދު ވިސްނަންޖެހޭ ސަބަބަކަށް ދަރިފުޅުވެފައިވާކަމަށް މޯހިތު ވަނީ ބުނެފައެވެ.\nމޯހިތުގެ މި ޕޯސްޓާއެކު ޓީވީ ތަރިންނާއި އޭނާ އާއި އަދިތީ އަށް ތާއިދުކުރާ ގިނަ ބަޔަކު އަންނަނީ އެ އާއިލާ އަށް މަރުހަބާ ކިޔަމުންނެވެ


ތ. އަތޮޅު މަދަރުސާގެ ދަރިވަރުންނަށް ހޭންޑްބޯލް ކޯޗިންގ ކޭމްޕެއް ކުރިއަށް ގެންގޮސްފި\nއާދިއްތަ ،31 އޮކްޓޯބަރ 2021 / 9:14\nތ. އަތޮޅު މަދަރުސާގެ 13 އަހަރުން މަތީގެ އަންހެން ދަރިވަރުންނަށް ހާއްސަކޮށްގެން ހޭންޑްބޯލް ކޯޗިންގ ކޭމްޕެއް ގުރައިދޫ ޕޮލިސް ސްޓޭޝަންގެ ފަރާތުން ކުރިއަށް ގެންގޮސްފި އެވެ.\nއެ މަދަރުސާގެ އެދުމަށް ކުރިއަށް ގެންދިޔަ އެ ކޭމްޕުގައި ހޭންޑްބޯލް ކުޅުމުގެ ހުނަރުތައް ދަރިވަރުންނަށް އުނގަންނައިދީފައިވެއެވެ. އަދި ކުޅިވަރު ކުރުމުގައި ސަމާލުކަންދޭންޖެހޭ ކަންކަމުގެ މައުލޫމާތު ހިއްސާކޮށްފައިވެއެވެ.\nއޭގެ އިތުރުން، ކާމިޔާބީއާ ހަމައަށް ވާސިލުވެ ނަތީޖާ ނެރުމަށްޓަކައި ހުރިހާ ދަރިވަރުން ގުޅިގެން މަސައްކަތްކުރާނެ ގޮތްތައް އުނގަންނައިދީފައިވެއެވެ.\nއެ މަދަރުސާގެ 40 ދަރިވަރުންނާއެކު މިމަހު 25 އިން 30 އަށް ކުރިއަށް ގެންދިޔަ އެ ކޭމްޕަކީ ދަރިވަރުން ކުޅިވަރަށް އަހުލުވެރިކުރުވައި އަދި ދުޅަހެޔޮ ސިއްހަތެއްގައި ދެމިތިބުމަށް ބާރުއެޅުމަށް ކުރިއަށް ގެންދިޔަ ކޭމްޕެކެވެ.\nއެ ކޭމްޕު ކުރިއަށް ގެންދިއުމުގައި އެ މަދަރުސާގެ މުދައްރިސުންގެ ފަރާތުން ވަރަށް ބޮޑު އެއްބާރުލުމެއް ފުލުހުންނަށް ލިބިފައިވެއެވެ. އަދި އެފަދަ ކޮންމެ ކަމެއްގައި ގުރައިދޫ ޕޮލިސް ސްޓޭޝަންގެ ފަރާތުން އެ މަދަރުސާއަށް ލިބެމުންދާ އެހީތެރިކަމާއި އެއްބާރުލުމަށް އަތޮޅު މަދަރުސާގެ ޕްރިންސިޕަލް ޙުސައިން ޝާކިރު ޝުކުރު އަދާކުރެއްވިއެވެ.


Raees ge visnun3vazeerakah engen vejje: Bassam\nރައީސްގެ ވިސްނުން ތިން ވަޒީރަކަށް އެނގެން ވެއްޖެ: ބައްސާމް\nބައްސާމް (ވ) އާއި ޝަވީދު އެފްއޭއެމުގެ އެކްސްޓްރާ އޯޑިނަރީ ކޮންގްރެސްގައި: އިންތިހާބަށް ކުރިމަތިލެއްވީ ޝަވީދު އެކަނި.\nސަރުކާރާއި އެފްއޭއެމަށް އެއްގަލަކަށް ނޭރިގެން، ނުބޭއްވި ލަސްވަމުންދާ އެފްއޭއެމުގެ އިންތިހާބާ މެދު ރައީސް އަބުދްﷲ ޔާމީންގެ ވިސްނުން ގެންގުޅުއްވާ ގޮތް ސަރުކާރުގެ ތިން ވަޒީރުންނަށް މިހާރު އެނގިވަޑައިގަންނަވަން ވެއްޖެ ކަމަށް އެފްއޭއެމުން މިއަދު ބުނެފި އެވެ.\nސަވީދަށް ތާއީދު ކުރައްވާ ކަމަށް ރައީސް ވިދާޅުވެފައި ވާތީ، އެފްއޭއެފްގެ ޖެނެރަލް ސެކްރެޓަރީ ބައްސާމް އަދީލު ޖަލީލް ވިދާޅުވީ އިންތިހާބަށް ހުރަސް އަޅާ ސަރުކާރުގެ ވަޒީރުން ރައީސްގެ ވިސްނުންފުޅު ގަބޫލު ކުރައްވާ ކޮންމެވެސް ކަހަލަ ލުއިތަކެއް އިންތިހާބު ބޭއްވުމަށް ދެއްވަން ޖެހޭ އެވެ. ޖެނެރަލް ސެކްރެޓަރީ ބައްސާމް އަދީލް ޖަލީލް އިޝާރާތްކުރެއްވި މި ތިން ވަޒީރުންނަކީ ހޯމް މިނިސްޓަރު އުމަރު ނަސީރާއި އެޓާނީ ޖެނެރަލް މުހައްމަދު އަނިލް އާއި ޔޫތު މިނިސްޓަރު އަހުމަދު ޒުހޫރެވެ.\nބައްސާމް ވިދާޅުވީ ސަރުކާރަށް ގޮންޖަހާފައި އެފްއޭއެމްގެ އިންތިހާބު ބާއްވަން ބޭނުމެއް ނުވެ އެވެ. އަދި އެގޮތަށް ހެދުމަކީ އެންމެ ފައިދާ ހުރި ގޮތެއް ނޫންކަން ފާހަގަ ކުރައްވަމުން ބައްސާމް ވިދާޅުވީ އެފްއޭއެމް އިން ބޭނުން ވަނީ ސަރުކާރާ ގުޅިގެން ސުލްހަވެރިކޮށް ކަންކަން ނިންމަން ކަމަށެވެ. އަދި އެކަމުގައި ރައީސްގެ ވިސްނުންފުޅު ހުރި ގޮތް ކޮންމެވެސް ވަރަކަށް ހާމަވެފައިވާ އިރު އެފްއޭއެމްގެ އިންތިހާބު އަވަހަށް ބާއްވައި މިކަމަށް ހައްލުތަކެއް އަންނަން ޖެހޭ ކަމަށް ބައްސާމް ވިދާޅުވި އެވެ.\n"ސަރުކާރާއެކު އަޅުގަނޑުމެން ކުރިއަށްދާން ބޭނުންވަނީ. އެހެންވީމަ އަޅުގަނޑަށް ހީވަނީ މިކަމުގައި އަޅުގަނޑުމެން މަޝްވަރާ މިކުރާ ތިން ވަޒީރުންނަށް ވެސް މިހާރު އެނގެންވެއްޖެހެން ރައީސްގެ ވިސްނުންފުޅަކީ ވެސް ކޮބާކަން. އަދި ރައީސް އެގޮތަށް ވިދާޅުވީމަ ކޮންމެ ވެސް ލުއިގޮތްތަކެއް ވެސް އަޅުގަނޑުމެންނަށް ހައްދަވައިދެއްވަން އެބަޖެހޭހެން. ހޯމް މިނިސްޓްރީ އާއި ޔޫތު މިނިސްޓްރީ އާއި އެޓާނީ ޖެނެރަލާއެކު އަޅުގަނޑުމެން މަޝްވަރާކުރިން. އެބޭފުޅުން ވިދާޅުވަނީ އެބަހުއްޓޭ ގެންނަންޖެހޭ ބަދަލުތައް. އަޅުގަނޑުމެން މިތިބީ އެބަދަލުތައް ވެސް ގެންނަން،" ބައްސާމް ވިދާޅުވި އެވެ.\nމިހާތަނަށް ދެ ފަހަރެއްގެމަތީން ބާއްވަން އުޅެ، އެފްއޭއެމުގެ އިންތިހާބު ކެންސަލްވީ ޔޫތު މިނިސްޓްރީ އާއި ހޯމް މިނިސްޓްރީން އެއްބާރުލުން ނުދިނުމުންނެވެ. ޔޫތް މިނިސްޓްރީ އިން ވަނީ އެ މިނިސްޓްރީ އިން ހިތްހަމަ ނުޖެހޭ ވަރަށް ގިނަ ކަންކަން ފާހަގަކޮޕށް ފީފާއަށް ސިޓީއެއް ވެސް ފޮނުވައިފަ އެވެ. ހޯމް މިނިސްޓްރީން ބޭނުން ވަނީ ޖަމިއްޔާތަކާ ބެހޭ ގާނޫނާ އެއްގޮތަށް ފީފާއިން އެންޑޯޒް ކޮށްފައިވާ އެފްއޭއެމުގެ އަސާސީ ގަވާއިދަށް ބަދަލުތަކެއް ގެންނާށެވެ. ހޯމް މިނިސްޓްރީ އިން ބުނެފައި ވަނީ ރާއްޖޭގައި ހިިންގާ ޖަމްއިއްޔާ ޖަމާއަތެއް ކަމަށް ވިޔަސް، އެތަނެއްގެ ހިންގާ ގަވާއިދުގައި ޖަމްއިއްޔާތަކާ ބެހޭ ގާނޫނާ ފުށުއެރުންތަކެއް ހުރެގެން ނުވާނެ ކަމަށެވެ.\nއެހެން ނަމަވެސް ބައްސާމް ވިދާޅުވީ އަސާސީ ގަވާއިދު ފާސްކުރީ ހޯމް މިނިސްޓްރީ އިން ވެސް އޭރު އާބަސް ބުނެގެން ކަމަށެވެ. އެހެން ނަމަވެސް މިހާރު އެކަން ބަދަލު ކުރަން އުޅުމަކީ ވަރަށް އުނދަގޫ ކަމަކަށް ވާނެ ކަމަށް ބައްސާމް ވިދާޅުވި އެވެ. އަދި އޭގެ ސަބަބުން ދިވެހި ފުޓްބޯޅައަށް ނިކަމެތިކަން ލިބުން ނޫން ކަމެއް ނުވާނެ ކަމަށް ބައްސާމް ވިދާޅުވި އެވެ. އަދި އެއީ މުޅި ގައުމަށް ލިބިގެން ދާނެ ދެރައެއް ކަމަށް ވެސް ވިދާޅުވި އެވެ. ބައްސާމް ގަބޫލު ކުރައްވާ ގޮތުގައި މިއީ ދެ ފަރާތުން ވެސް ލުއިތަކެއް ދޭން ޖެހޭ ވަގުތެކެވެ.\n"އެބަދަލުތައް ގެނައުމުގެ ކުރިން ފީފާގެ ހުއްދަ ވެސް ހޯދަން. އެއީ ރާއްޖެ މިއޮތީ ފީފާގެ މެމްބަރެއްގެ ގޮތުގައި. ފީފާ އާއި ހޯމް މިނިސްޓްރީ ވެސް ތިބި ބައްދަލުވުމުގައި އަސާސި ގަވާއިދު ފާސްކުރީވެސް. އަޅުގަނޑުމެން އެބަޖެހޭ ފުޓްބޯޅަ ކުޅެން ބޭނުމިއްޔާ ފީފާ ބުނާގޮތް ވެސް ހަދަން. އެހެންނޫނީ އެކި ގައުމުތައް ސަސްޕެންޑްކުރަމުންދާތަން ފެންނަމުން އެދަނީ. އަޅުގަނޑުމެންނަށް ވުރެ މާ ބާރުގަދަ ގައުމެއް ކުވޭތު ވެސް ސަސްޕެންޑްކޮށްލީ. އެހެންވީމަ އެންމެން އެކުވެރިވެގެން، ސުލްހަވެރިކަމާއެކު ކުރިއަށްދާންވީ. ސަރުކާރުން މިހާތަނަށް ވެސް އެފްއޭއެމަށް ވަރަށް ބޮޑަށް އެކިކަންކަމުގައ އެހީތެރިކަން ދެއްވި ގޮތަށް މިކަމުގައި ވެސް އެހީތެރިވެދެއްވާނެކަމަށް އަޅުގަނޑުމެން ޔަގީންކުރަން،" ބައްސާމް ވިދާޅުވި އެވެ.\nޔޫތް މިނިސްޓްރީގެ ދަށުން އޮންނަ ކުޅިވަރާ ބެހޭ މަޖިލީހުން މިހާރު ނިންމާފައި ވަނީ އޮލިމްޕިކްސް ކޮމިޓީގެ ރައީސްއަކަށް ހުންނަ މީހަކަށް އެފްއޭއެމްގެ ރައީސްކަން ނުކުރެވޭ ގޮތަށް ހެދުމަށެވެ. އަދި އެކަމުގަިއ އޭޖީގެ ލަފަޔަކަށް ވަނީ ފޮނުވައިފަ އެވެ. އެކަން އެގޮތަށް ވެއްޖެ ނަމަ އެފްއޭއެމްގެ ރައީސް ކަމަށް ކުރިމަތިލާފައިވާ ހަމައެކަނި ބޭފުޅާ، ސަވީދަށް އެ މަގާމަށް ވާދަކުރުމުގެ ފުރުސަތު ގެއްލޭނެ އެވެ.\nއެފްއޭއެމް އެފްއޭއެމްގެ އިންތިހާބު މުހައްމަދު ޝަވީދު + ރައީސް އަބްދުﷲ ޔާމީން\nއެފްއޭއެމްގެ އިންތިހާބު މިމަހު 31ގައި، ކުރިމަތިލުމުގެ ފުރުސަތު ހުޅުވާލައިފި\nސިޔާސީ މީހަކު އަޔަނުދޭނަން، އެކަނި ވާދަނުކުރާނަން: ޝަވީދު\nފުރުސަތު ދިނަސް ނޯމަލައިޒޭޝަން ކޮމިޓީގައި ދެން ނުހުންނާނަން: ޝަވީދު


History: Kaashidhoo hama akah alhuvaidhin Zindhagee!\nކާށިދޫ ހަމައަކަށް އަޅުވައިދިން ޒިންދަގީ!\nކާށިދޫ ޖަލީލު: ޒިންދަގީގެ ނަމުގައި މަޝްހޫރުވި\nކާށިދޫގެ މިތާ ބަނދަރުމަތީގައި އިންނަ އިރު އަރައިގެން އަންނަ ވައިރޯޅި ބީހުނަސް ކައިރި ޖޯލިފައްޗެއްގައި ތިބި ބަޔަކު ކުރަމުން ދިޔަ ޒުވާބެއް ކަންފަތު ހިނދުރި އަށް އެޅެމުން ދިޔައީ ހޫނުކޮށެވެ. ޖޯލިފައްޗަށް ފެތުރިފައި އޮތީ "ކާށިދޫއަށް އަޅައިނުލާ" ކަމުގެ ޝަކުވާ ބޮނޑިއެކެވެ. މެންދުރުގެ ގަދަ އަވި ނިއްވާލާފައި އޮތަސް ޝަކުވާތައް ވަރަށް ހޫނެވެ. ދޭތެރެއަކުން ކޮންމެވެސް "ޒިންދަގީ" އެއްގެ ވާހަކަ ވެސް އެބަ އާދެ އެވެ. އެއީ ކޮން ޒިންދަގީއެއް ކަމެއް ސާފެއް ނުވި އެވެ. އެހާ ހޫނު ބަހުސެއް ތެރެއަށް ފުންމާލައި ސުވާލެއް ކުރުމަށް ވުރެ ބުއްދިވެރީ ޒިންދަގީގެ ވާހަކަ ހޯދަން ރަށުތެރެއަށް ހިނގައިގަތުމެވެ.\nމި ރަށުގެ ދެތިން މީހެއްގެ ގާތުގައި "ޒިންދަގީ" ގެ ވާހަަ އަހާލެވިއްޖެ އެވެ. މި އެންމެން ބުނާ ގޮތުގައި އެއީ ކާށިދޫގައި ތަންކޮޅެއް ކުރިން އުޅުނު މީހަކަށް އެ ރަށުގައި ދީފައި އޮތް ހާއްސަ ނަމެކެވެ. މިރަށުގެ މީހުންނަށް އެނގިފައި އޮންނަ ގޮތުން އެ މީހާގެ އަސްލު ނަމަކީ ވެސް ހަމަ ޒިންދަގީ އެވެ. -- ޒިންދަގީ އަކީ ހިނދީ ބަހުން ހަޔާތެވެ. ނުވަތަ ދިރިއުޅުމެވެ. ދިވެހި ބަހުގައި ވެސް ޒިންދަގީ ބޭނުން ކުރަނީ ދިރިއުޅުމުގެ މާނައިގަ އެވެ. --\nމި މީހާއަކީ ކާށިދޫގެ ޒިންދަގީއޭ ކިޔާ އަޑު އެބަ އިވެ އެވެ. އަދި އެއީ ކާށިދޫ އެންމެނަށް އެނގޭ ގަދަރުވެރި މަޝްހޫރު ނަމެއް ވެސް މެ އެވެ. ނަމަވެސް އޭނާއާ ބެހޭ އެހެން އެއްވެސް ވާހަކައެއް އޮޅުމެއް ނުފިލަ އެވެ. މިދެން ކޮން ޒިންދަގީއެއް ހެއްޔެވެ؟\nކާށިދޫ ޒިންދަގީ ހޯދަން ކުރި މަސައްކަތް ކޮޅެއްގައި ޖެހުނީ މި ރަށުގެ ދުވަސްވީ މީހުނާއި ބައްދަލުވެ ވާހަކަ ދައްކާލުމުންނެވެ. ކާށިދޫގެ ޒިންދަގީއަކީ ކާކުކަމާއި ކާށިދޫގައި އެ ނަން މިހާ މަޝްހޫރީ ކީއްވެކަން ފުރަތަމަ މިރަށުން އޮޅުން ފިލުވައި ދިނީ މިހާރު އުމުރުން 80 އަހަރުވެސް ވެފައިވާ އިބްރާހިމް އަހުމަދެވެ. ޒިންދަގީގެ ވާހަކަ ކިޔައިދޭން އޭނާ ދިޔައީ ދެވަނަ ބޮޑު ހަނގުރާމައިގެ ތެރެއަށެވެ.\nއިބްރާހިމްބެ އަވަސްއަށް އިންޓަވިއު ދެނީ --\n"ޒިންދަގީ އައީ ދެވަނަ ބޮޑު ހަނގުރާމައިގެ ދުވަސްވަރު. އެއީ ވަރަށް ދަތި ދުވަސްވަރެއް، ދިވެހި ތާރީހުގައި ވެސް އެ ދުވަސްވަރު ސިފަކޮށްފައި ވަނީ ބޮޑު ތަދުގެ ދުވަސްވަރު ގޮތުގައި، ކާބޯތަކެތި ލިބުމުގެ ދަތިކަން މުޅި ދުނިޔެއަށް އޮތް އިރު ހަނގުރާމައާއެކު އައި ދަތިކަމުގެ އަސަރު ރާއްޖެއަށް ވެސް އޮތީ ވަރަށް ބޮޑަށް ކޮށްފައި. އެހެންވެ މައި ސަރުކާރުން ވަރަށް ބޮޑަށް ބާރު އަޅަމުން ދިޔައީ ހުރިހާ ރަށެއްގައި ވެސް ކާބޯތަކެއްޗާއި ދަނޑުތައް ބޮޑަށް ކޮންޓްރޯލް ކޮށްގެން ގެންގުޅެން. އެއީ މި ރަށަށް ޒިންދަގީއެއްގެ ބޭނުން ޖެހުނު ދުވަސް،"\nކާށިދޫ ކައިރިން ވެރިރށް މާލޭގައި އޮންނަ މައި ސަރުކާރުން ހެދި އުސޫލަކީ އެއްވެސް ކާބޯތަކެއްޗެއް ނުވަތަ މުދަލެއް ވެސް ބޭނުން މިންވަރަކަށް ބޭނުން ކުރަން ދޫކޮށެއް ނުލެވޭނެ އުސޫލެކެވެ. ސަރުކާރުގެ ނުވަތަ އަމިއްލަ ދަނޑަކުން ވިޔަސް ބޭނުން އިރެއްގައި އެއްޗެހި އަޅައި، ކަނޑައިގެން ބޭނުމެއް ނުކުރެވޭނެ އެވެ. ހުރިހާ ތަކެއްޗެއް ލިމިޓްކޮށް ކޮންޓްރޯލް ކުރީ އެވެ.\nއެކަމަކު އެންމެ ކުރީއްސުރެއް ކާށިދޫއަކީ ދަނޑުވެރިކަމުގެ ގޮތުން ވަރަށް މުއްސަނނދި ރަށެކެވެ. ރަށުގައި ހުރިހާ ބާވަތެއްގެ ކާބޯތަކެއްޗެއް ގިނަ އަދަދަކަށް ރަށުގައި އޭރު ވެސް ހުއްޓެވެ. ތަދުގެ ދުވަސްވަރުގައި ވެސް ކާށިދޫގެ ދަނޑުތައް ތަނަވަހެވެ.\n"އެކަމާ ގުޅިގެން ރަށުގައި އަމިއްލަ ނިޒާމެއް އުފެއްދީ. ތަދުން ކާށިދޫ ސަލާމަތް ކުރަން ވެގެން މައި ސަރުކަރުންް އެނގި ގޮތަށް ބޯލަނބައި އެގޮތަށް އަމަލު ކުރާނެ ނިޒާމެއް އެކުލަވައިލީ. އެ ނިޒާމުގެ ދަށުން ކޮންމެ މީހަކު ކިތަންމެ ބޮޑު ބޭނުމެއް ޖެހުނަސް އަމިއްލަ މުދާ ވިޔަސް ކާއްޓެއް ހޮވަން ވިޔަސް ކަށިކެޔޮގަނޑެއް ބޭނުން ވިޔަސް ވަކި ހާއްސަ މޭޒަކަށް ރިޕޯޓު ކުރާނެ ނިޒާމެއް ގެނައީ. ކާށިދޫގެ އެ މޭޒުގެ އަންގާ ގޮތަށް ލިމިޓްކޮށްގެން އެއްޗެހި ބޭނުން ކުރެވޭނީ،" އިބްރާހިމްބެ ބުންޏެވެ.\nކާށިދޫގައި ބެހެއްޓި އެ މޭޒަށް އޭރު އިއްތިފާގަކުން އެންމެނަށް ކިޔުނު ނަމަކީ "ޒިންދަގީ" އެވެ. އެއީ ކާށިދޫގައި ހުރި ކާބޯތަކެތި ހިފަހައްޓާއި ފަހަށް ރައްކާތެރިކޮށްދޭ މޭޒެވެ. ނުވަތަ ތަދުގެ ދުވަސްވަރު ކާށިދޫގެ ދިރިއުޅުން އޮތީ އެ މޭޒަށް ބަރޯސާ ވެފަ އެވެ. އަދި އެ މޭޒު ބަލަހައްޓައި އެ މޭޒުގައި ތަކެތި މެނޭޖު ކުރަން މުޅި ކާށިދޫން ކަނޑައެޅި މީހަކީ މި ރަށު އަހުމަަދު ޖަލީލެވެ. ކާށިދޫގައި ކާބޯތަކެއްޗާއި މުދާ ބެލެހެއްޓުމާއި ހުރިހާ ދިމާއަކުން ރަށް ބެލެހެއްޓުމުގެ ޒިންމާ އުފުލުން މި ރަށުގެ ރައްޔިތުން ހަވާލު ކުރީ އޭނާއާ އެވެ. ކާބޯތަކެތި ދޫކުރަނީ ޖަލީލުގެ ހުއްދައައެކީ އޭނާގެ ބެލުމުގެ ދަށުން އޭނާ އިންނަ މޭޒަކުންނެވެ.\n"އެގޮތުގައި ދުވަސްތައް ގުނެމުން ގޮސް މޭޒަށް ދެވުނު 'ޒިންދަގީ' އެ ނަން ބަދަލުވީ ޖަލީލުގެ ނަމަކަށް، އެއީ ކާށިދޫ ޒިންދަގީ،" އިބްރާހިމް ބުންޏެވެ. "އޭނާއާމެދު ބެލެވެނީ ބަތޮލެއްގެ ގޮތުގައި އެއީ ކާށިދޫގެ ޒިންދަގީ ބަރުބާދުވެގެން ދިޔަ ނުދީ ހިފެހެއްޓި މީހާގެ ގޮތުގައި، އެހެން ގޮސް ފަހުން އައިސް އޭނާގެ އަސްލު ނަން ވެސް ހަނދާން ނެތި މުޅީން ޒިންދަގީއަށް ބަދަލުވީ،"\nކާށިދޫގެ މިހާރުގެ ޖީލާ ހަމައަށް ވެސް ޖަލީލުގެ ނަން އައިސްފައި ވަނީ ޒިންދަގީގެ ގޮތުގަ އެވެ. އެކަމަކު ގިނަ މީހުނަކަށް އެއީ ސީދާ ކާކު ކަމާއި އޭނާގެ މަސައްކަތް އެނގިފައެއް ނޯވެ އެވެ. މި ރަށުގެ ގިނަ މީހުނަށް އެނގޭވަރަކީ ރަށުގެ ކަންކަން ގޯހަށް ބަދަލުވީމާ ކުރިން ވެސް "ޒިންދަގީ" ނުކުމެ އެކަން ކަން ހަމައަކަށް އަޅުވައިދިން ކަމެވެ. މިހާރު މިރަށުގައި ހުރި މައްސަލަތަކަށް ވެސް ޒިންދަގީއެއް ބޭނުންވެފައިވާ ކަމެވެ.\nތާރީހު ދިޔަރެސް ކާށިދޫ\nކާށިދޫގެ މި އަބާދީއަށް އިތުރު ހިމާޔަތް ބޭނުން!


ﷲ ގެ ރަސޫލާގެ ސުންނަތް ސާފުކޮށް ފެންނާން އެބައޮތެވެ. – DhiSalafiyyah\n17/08/2013 محمد ﷺ ގެ ސިޔަރަތު, ޙަދީޘާއި އޭގެ ޢިލްމުތައްއައްޝައިޚު އަބޫބަކުރު އިބްރާހީމް ޢަލީ – رحمه الله\nރަސޫލުﷲ ޞައްލަﷲ ޢަލައިހި ވަސައްލަމަ ޙަދީޘްކުރެއްވިއެވެ. تَرَكْتُ فِيكُمْ أَمْرَيْنِ لَنْ تَضِلُّوا مَا تَمَسَّكْتُمْ بِهِمَا كِتَابَ اللَّهِ وَسُنَّةَ نَبِيِّهِ–(موطأ كتاب القدر 3)މާނައީ: “ތިޔަބައިމީހުންގެ ތެރެއަށް ބަޔާން ވެގެންވާ ދެއެއްޗެއް ތިމަން ނަބިއްޔާ ދޫކުރީމެވެ. އޭގައި ތިޔަބައިމީހުން ހިފަހައްޓައިގެން ތިބިހާ ހިނދަކު، ދުވަހަކުވެސް ތިޔަބައިމިހުން މަގުނުފުރެދޭނެއެވެ. އެއީ ﷲ ތަޢާލާގެ ފޮތާއި އެއިލާހުގެ ނަބިއްޔާގެ ސުންނަތެވެ.”


Kudakamu Nugos Gina Iru Hurumun Vaagoiy Engeytha? - Vaguthu\nކުޑަކަމުނުގޮސް ގިނައިރު ހުރުމުން ވާގޮތް އެނގޭތަ؟\n10 މަސް ކުރިން ( ސެޕްޓެމްބަރު 13, 2018 )\nކުޑަކަމުދާން ބޭނުންވާ ވަގުތު ކުޑަކަމުނުގޮސް ގިނައިރު ހުރުމަކީ ވަރަށް ގިނަބައެއްގެ އާދައެކެވެ. އެހެން ނަމަވެސް މި އާދައިގެ ސަބަބުން، ހަށިގަނޑަށް އަރައިނުގަނެވޭ ވަރުގެ ނުރައްކާތެރި ގެއްލުންތަކެއް މެދުވެރިވާކަމާއި، އެ ގެއްލުންތައް ލިބޭ މިންވަރު އެނގެނީ މަދު ބަޔަކަށެވެ. މިކަމާއި ގުޅިގެން ދުނިޔޭގެ އެކި ކަންކޮޅުތަކުގައި ސިއްޙީ ތަޖުރިބާކާރުން ކުރިއަށްގެންދާ ދިރާސާތަކަށް ބަލާއިރު ކުޑަކަމުދާން ބޭނުންވާ ހިނދު ކުޑަކަމު ނުގޮސް ހުރުމަކީ ކޮށްގެންވާނެކަމެއް ނޫންކަން އެނގެއެވެ. އެއީ އަމިއްލަ ނަފްސަށް ކަނޑައެޅިގެން ދެވޭ ގެއްލުމެކެވެ.\nކުޑަކަމު ނުގޮސް ގިނަ ވަގުތުތަކެއް ވަންދެން ހުރުމުގެ ސަބަބުން އެންމެ ޢާންމުކޮށް ޖެހޭ މައްސަލަތަކަސް ބަލާއިރު އެކަމުގެ ސަބަބުން ކުޑަކަމުދާ ނިޒާމުގައި ޖަޒާސީމު އަށަގަތުމަށް މަގުފަހިވެގެންދެއެވެ. މިއީ އެންމެ މައިގަނޑު ގޮތެއްގައި މި ނިޒާމަށް ޖެހޭ ބަލިތަކުގެ އަސްލެވެ. މިގޮތަށް އަށަގަންނަ ޖަރާސީމު އިންފެކްޝަންތަކަށް ބަދަލުވެ އެކަމުގެ ވޭންއަޅަން ފަށާ ހިސާބުން އެކަމަށް ފަރުވާ ހޯދުންވެސް ފަސޭހަ ކަމަކަށް ނުވެއެވެ.\nހަމަ އެހެންމެ ކުޑަކަމު ނުގޮސް ގިނައިރު ހުރުމަކީ، ކުޑަކަމުދާން ބޭނުންވާ ހިނދު އެ ނިޒާމުން ސިކުނޑިއަށް ފޮނުވާ ސިގްނަލެއް އަމިއްލަ އިޚްތިޔާރާއި އެއްގޮތަށް ބަދަލުކޮށް ހަށިގަނޑުގެ ހިނގުންތަކާއި ދެކޮޅަށް ކުރެވޭ ކަމެކެވެ. އެހެންކަމުން ސިކުނޑިއަށް އެ ނިޒާމުން ފޮނުވާ ސިގްނަލް އަލުން އަނބުރާ ނިޒާމަށް ފޯރުވާ ހިސާބުން ކުޑަކަމުދާ ނިޒާމުގެ ދޮރު ބަންދުކޮށްލައެވެ. މިގޮތަށް ބައެއް މީހުނަށް ގިނައިރުތަކެއް ވަންދެން ހިފެހެއްޓުމުގެ ޤާބިލްކަން ލިބިގެންވީނަމަވެސް، އެކަމުން ދާއިމީ ގެއްލުންތަކެއް ކުރިމަތިކުރުވާކަމީ ދިރާސާތަކުން ހާމަވާ ކަމެކެވެ.\nކުޑަކަމުދާ ނިޒާމުގެ ދޮރު ބަންދުކޮށް އެގޮތުގައި ގިނައިރު ހުރުމުގެ ސަބަބުން ކުޑަކަމުދާން ބޭނުންވާ ހިނދު އެ ދޮރު ހުޅުވެންޖެހޭ މިންވަރަށް ނުހުޅުވޭގޮތް ދިމާވެއެވެ. މިމައްސލަ މިގޮތަށް ކުރިމަތިވަނީ ކުޑަކަމުދާ ނިޒާމުގެ ބައެއް މަސްތަކަށް ބާރުކޮށްފައި ހުންނަ ހުރުމަށް އެ ނިޒާމު ހޭނުމުންނެވެ. އަދި އެކަން ބަދަލު ކުރުމަކީ ފަސޭހަ ކަމަކަށްވެސް ފަހުން ނުވެއެވެ. އެހެންކަމުން މި މައްސަލަ ކުރިމަތިވުމުން ކުޑަކަމު ދެވުނުނަމަވެސް ވަކި މިންވަރަކަށް ކުޑަކަމުދާތަކެތި ބްލެޑާގެ ތެރޭގައި ހިފެހެއްޓިފައި ހުރެއެވެ.\nކުޑަކަމު ނުގޮސް ގިނައިރު ހުރުމުން ކިޑްނީގެ މައްސަލަތަކާއި ކުރިމަތިވުމަކީވެސް ޢާންމު ކަމެކެވެ. މިގޮތަށް ދިމާވަނީ ކުޑަކަމުދާ ތަކެތި ގިނައިރުވަންދެން ބްލެޑާގައި ފުރިބާރުވެފައި ހުރުމުން އެތަކެތީގައި ހުންނަ ޖަރާޒީމު ކިޑްނީއާއި ހަމައަށް ވާސިލުވުމުންނެވެ. ޢާންމުކޮށް އިންސާނުންގެ ބްލެޑާގައި 500 މިލިލީޓަރުގެ ޖާގައެއްވާއިރު އެ މިންވަރަށް ކުޑަކަމުދާތަކެތި އުފެދުމުން، ކުޑަކަމުދާން ބޭނުންވެއެވެ.\nކުޑަކަމު ނުގޮސް ގިނައިރު ހުރުމަކީ އެކަމުން ގެއްލުން ލިބޭކަމެއްކަން ބައެއް ފަރާތްތަކަށް ނޭނގޭއިރު، އެކަމުގެ ސަބަބުން އިތުރު ބޮޑު ބައްޔެއް ޖެހި ނުރައްކާތެރި ހާލަތެއް މެދުވެރިވުމުގެ ކުރިން އެކަން ދަތުމަކީ މުޙިންމު ކަމެކެވެ. ތިރީގައި މި ހިމަނާލަނީ ކުޑަކަމުދާ ނިޒާމަށް މައްސަލައެއް ކުރިމަތިވިމުން ފެނިދާނެ ބައެއް އަލާމާތްތަކެވެ.\n- ކުޑަކަމުދާއިރު ދިލަނެގުން އަދި ތަދުވުން\n- ކުޑަކަމުދާއިރު ލޭ ނުވަތަ ދޮސް ހުރުން\n- ކުޑަކަމުދާން ބޭނުންވިޔަސް ނުދެވުން\n- ކުޑަކަމުގޮސް ނިމޭއިރު ތަދެއް އިހްސާސްވުން\n- ދަށްބަނޑުކޮޅަށް ތަދުވުން، ނުވަތަ ދަށްބަނޑުގައި ރިހުން\n- ކުޑަކަމުދިއުން ކޮންޓްރޯލް ނުކުރެވުމާއެކު އަބަދު ތިކިޖެހިޖެހި ހުރުން\n- ކުޑަކަމުދާ ހޮޅިއަށް ތަދުވުން\n- ކުޑަކަމުދާ ތަކެތީގައި ނުބައިވަސްދުވުން ނުވަތަ ނުބައިވަސް ހުރުން\n- ގުރުދާ އާއި ދިމާއިން އުނަގަނޑުމަތީގައި ރިހުން ހުރުން\n- ގަދަޔަށް ހުންއައުމާޢެކު ހީކެރުވުން\nއިސްވެ ފާހަގަކުރެވުނު ކަންކަމަކީ ކުޑަކަމުދާ ނިޒާމުގެ ބައްޔަކުން ނޫން ނަމަވެސް ކުރިމަތިވެދާނެ ކަމެކެވެ. އެހެނަސް އެއިން އެއްވެސް އަލާމާތެއް ފެންނަ ހިނދު ލަސްނުކޮށް ޑޮކްޓަރެއް ނުވަތަ ޞިއްޙީ އެހީތެރިއެއްގެ ލަފާހޯދުމަކީ އެންމެ އިސްކަންދޭންވީ ކަންތަކެވެ. ހަމަ އެހެންމެ ކުޑަކަމުދާ ނިޒާމްގައި މައްސަލައެއް ހުރިކަމުގެ އެއްވެސް އަލާމާތެއް ފާހަގަކުރެވިއްޖެނަމަ އަމިއްލައަށް ދެވިދާނެ ފަރުވާތައް އަވަހަށް ފެށުން މުހިއްމެވެ. އެގޮތުން ގިނައިން ފެންބުއިމަށްފަހު އަވަސް އަވަހަށް ކުޑަކަމުދިއުމަކީވެސް އޮތް ޙައްލެކެވެ.\nމިއޮތީވެސް ހިކޭނެ ގޮތެއް!\nޗޮކުލެޓް ކައިގެންވެސް ސިއްޙީ ބަލިތަކުންވެސް ސަލާމަތް ވެދާނެ\nޑިޕްރެޝަންގެ ބައެއް އަލާމާތްތައް\nސެޕްޓެމްބަރު 15, 2018 13:58


"Hitheh gabooleh nukurey Yameen maru vi kamah, heevanee ais...\nރިޕޯޓު - ޔާމީނުގެ މަންމަގެ ވާހަކަ\n"ގަބޫލެއް ނުކުރޭ ޔާމީނު މަރުވިކަމަށް، ހީވަނީ ހަމަ ދެންމެވެސް ގެއަށް ވަދެދާނެއޭ"\nޔާމީނަށް އިންސާފު ހޯދުމަށް މިކުރާ މަސައްކަތް ކާމިޔާބު ވާނެ ކަމަށް އުންމީދު ނުރަން\nޔާމީން އެންމެ ފަހުން ފެނުނި ހޮނިހިރު ދުވަހު 06:30 ގައި\nއެރޭ ނުގުޅީ ޔާމީން ގޭގަ އޮތް ކަމަށް ހީކޮށް\nކ. މާލެ 27 އޭޕުރިލް 2017 | ބުރާސްފަތި 02:37 100,134\nޔާމީނު ރަޝީދުގެ މަންމަ، މަރިޔަމް ޝަފީގާ - ރާއްޖެއެމްވީ\n"އަހަރެންގެ ދަރިފުޅު ނުލިބޭނެކަން އިނގޭ، އިންސާފު ހޯދަން ބޭނުންވަނީ އެހެން ބަޔަކު އަހަރެން މި އިހްސާސްކުރަން ޖެހުނު ގެއްލުން އެހެން މަޔަކު އިހްސާސްކުރަން ބޭނުން ނުވާތީ"\nމިއީ މިދިޔަ އާދިއްތަ ދުވަހު މަރާލި އުމުރުން 29 އަހަރުގެ ޔާމީނު ރަޝީދުގެ މަންމަ މަރިޔަމް ޝަފީގާގެ އިހްސާސްތަކެވެ. އެއްވެސް މަޔަކަށް އެމީހެއްގެ ދަރިޔަކު އަނިޔާވެރިގޮތަކަށް މަރުވެގެން ދާތަން ބަލަން ހުރުމަކީ ފަސޭހަ ކަމަކަށް ނުވާނެއެވެ. ޝަފީގާގެ އަބަދުވެސް އޮންނަ އެންމެ ބޮޑު ކަންބޮޑުވުމަކީ އޭނާގެ ދަރިފުޅަށް ބަޔަކު ގެއްލުމެއްދީފާނެ ކަމުގެ ބިރެވެ.\nޝަފީގާ ވަނީ އޭނާގެ ދަރިފުޅު އެންމެފަހުން ފެނުނު ދެދުވަހު ކަންތައްތައް ވެގެންދިޔަގޮތް ހިއްސާކޮށްފައެވެ.\nޔާމީނަކީ އެއްވެސް އިރެއްގައި މާގިނައިން ބޭރަށް ގޮސް އުޅޭ މީހެއް ނޫނެވެ. ޔާމީން އެންމެ ފަހުން ފެނުނު ވަގުތުތައްވެސް ހޭދަކުރީ އާއްމުކޮށް އޭނާ އުޅޭ މަޑުމައިތިރި ގޮތަށެވެ.\n" ހުކުރު ދުވަހު ހުކުރުން އައިސް ވަރަށް ގިނަ ވާހަކަ ދެއްކި. ގޭގައި އުޅޭ ކުދިންނާއި އެކު ވެސް އުޅުނު. ވަރަށް ގިނަ ވާހަކަވެސް ދެއްކި. ފުރަން އުޅޭ ވާހަކަވެސް ދެއްކި. މިއަހަރު ޗުއްޓީ ހޭދަކުރަން މެލޭޝީޔާއަށް ދާވަހަކަވެސް" ޝަފީގާ މައިވަންތަކަމުގެ އަސަރާއި އެކު ލޮލުން ފައިބަމުންދިޔަ ކަރުނައާއި އެކު ކިޔާދިނެވެ.\nހުކުރު ދުވަހުގެ ރޭ ހޭލާ ހުރުމަށްފަހު، ހޮނިހިރު ދުވަހުގެ ގިނަ ވަގުތުތަކެއް އޭނާ ހޭދަކުރީ ގޭގައެވެ.\nއިރުއޮއްސި 6:30 ވީއިރު ޝަފީގާ ގެއިން ނުކުތް އިރުވެސް ޔާމީނު އޮތީ ސިޓިން ރޫމު ސޯފާގައި ފޯނާކުޅޭށެވެ. އެއީ ޝަފީގާއަށް ޔާމީނު ދިރިހުއްޓާ ފެނުނު އެންމެ ފަހު ފަހަރެވެ.\n" އޭރު ނިކުތް އިރު އޮތީ ސިޓިން ރޫމުގަ ސޯފައި އޮށޯވެގެން. ދަރިފުޅާ ކާންވީ ނޫންހޭ ބުނުމުން ސައިތައްޓެއް ބޯނީއޭ ބުނި" ޝަފީގާ ކިޔައިދިނެވެ.\nޝަފީގާ އޭނާގެ ކޮއްކޮމެންގެ ގެއަށް ދާންވެގެން ކޮޓަރިން ނުކުތް އިރު ވެސް ޔާމީނު ފޯނާއި ކުޅެން ސިޓިން ރޫމުގައި އޮތެވެ. އެވަގުތުވެސް ކެއުމަށް ދެވަނަ ފަހަރަށްވެސް ބުންޏެވެ. އެހެން ނަމަވެސް ސައިތައްޓެއް ބޯލައިފީމޭ ބުނެ ފޯނާއި ކުޅެން ޔާމީނު އޮތީއެވެ.\n" ޔާމީނު އޭރު އޮތީ ގޭގައި އާއްމުކޮށް ލައިގެން އުޅޭ ހެދުމެއް ލައިގެން. ހިޔެއް ނުކުރަން ގެއިން ބޭރަށް އެރޭ ދާނެ ކަމަށް" ޝަފީގާ ލޮލުން ފައިބަމުންދިޔަ ކަރުނަތައް ފޮހެލަމުން ބުނެލިއެވެ.\nޝަފީގާއަށް ގެއަށް އާދެވުނީ ދިހައެއް ޖަހާކަން ހާއިރުއެވެ. އެހެން ނަމަވެސް ޝަފީގާ ނިދަން އަރާ އޮށޯތް ގަޑީގައި ޔާމީނު ގޭގައި އޮތްތޯ ހިތަށް އެރުމުންވެސް ނިދަން އޮންނާނެ ކަމަށް ހީކޮށް ޝަފީގާވެސް ނިދީއެވެ.\nއެހެން ނަމަވެސް ތަގުދީރުގައި ލިޔެވިފައި އޮތް ގޮތެއް އެއްވެސް މީހަކަށް ބަދަލެއް ނުކުރެވޭނެތާއެވެ.\nޝަފީގާ ބުނީ މިހާރު އެންމެ ދެރަވަނީ، އެރޭ ޔާމީނު ގޭގައި އޮތްތޯ ނުބެލުމުން ކަމަށް ބުނެފައެވެ. ޔާމީނު ބޭރަށްދާ ކޮންމެ ފަހަރަކުވެސް، އެނބުރި އަންނާނެ އިރެއް ޝަފީގާ އޮޅުންފިލުވައެވެ.\nޝަފީގާ އޭނާގެ ދަރިފުޅު ޔާމީނު ގާތު އަބަދުވެސް އެކެއްގެ ފަހުން އޮފީސް ނިމެއްޖެ ނަމަ ފަތިސް ގަޑީގައި އައުމަށް، ނޫނީ ޓެކްސީގައި އައުމަށް ބުނެއެވެ.\nޔާމީނަކީ އޮފީސް މަސައްކަތްތަކަށް ރަގަޅު މީހެއްކަމަށް އޭނާ މަސައްކަތް ކުރި އޮފީހުގެ ބަޔާނުގައިވެސް ފާހަގަކޮށްފައިވާއިރު ޝަފީގާ ބުނީ، ވަޒީފާ އާއި މެދު ހިތް ހަމަޖެހޭ ވާހަކަ ޔާމީނު ބުނެފައިވާ ކަމަށެވެ.\nޝަފީގާ ބުނީ ޔާމިނުއާއިމެދު އޭނާ ކަންބޮޑުވާ އަނެއް ކަމަކީ ލަސްގަޑިތަކުގައި ޔާމީނު އޮފީހުގައި އުޅޭ އުޅުން ކަމަށެވެ.\nއެހެންނަމަވެސް އޭނާ މިހާރު މަސައްކަތް ކުރަނީ އޭނާ ވަރަށް މަސައްކަތް ކުރާ ހިތްވާ، ހިތްހަމަޖެހޭ ތަނެއްގައި ކަން ޝަފީގާ އާއި ޔާމީނު ވަނީ ހިއްސާކޮށްފައެވެ.\nޔާމީނަށް ކުރިން އިންޒާރުދެމުންދާކަން އެނގުނު ނަމަވެސް މިފަހުން އިންޒާރުދީފައިވާކަން އޭނާ ޝަފީގާ އާއި ހިއްސާކޮށްފައެއް ނުވެ އެވެ.\n” އޭނާ ވަރަށް ސީރިއާސްކޮށް ވަކީލުންނާއި ވާހަކަ ދައްކައިގެން އެކަން ބަލަމުންދިޔައީ. އެނގޭ ނަމަ، ތަންކޮޅެއް ބޮޑަށް ފަރުވާތެރި ކުރުވަންވެސް މަސައްކަތް ކުރެވުނީސް ކަންނޭނގެ" ޝަފީގާ ބުންޏެވެ.\nޝަފީގާ ވަނީ ގައުމުން ބޭރަށް ދިއުމަށްވެސް ޔާމީނު ގާތުން އެދިފައެވެ. މީގެ ކުރިންވެސް ޔާމީނު ދިރިއުޅުނީ ގައުމުން ބޭރުގައެވެ. އޭނާ ރާއްޖެއަށް ދިރިއުޅުން ބަދަލުކުރީ 2010 ވަނަ އަހަރެވެ. އުމުރުން ދެ އަހަރުން ފެށިގެން ސްކޫލް ދައުރު ނިންމައި ޑިގްރީ ހާސިލް ކުރުމަށްވެސް އޭނާ އުޅުނީ އިންޑިޔާގައެވެ.\nމަރާބެހޭ ގޮތުން ތަފާތު ވާހަކަތައް ދެކެވޭ އިރު ޝަފީގާ ގަބޫލު ކުރާ ގޮތުން ދީނީ ގޮތުން ހިލާފު އުފެދޭ ވާހަކައެއް ޔާމީނު ދައްކައިގެން، މަރާލަން ޖެހޭ ސަބަބެއް ނެތެވެ.\nޝަފީގާ ވަނީ ދިނީ ގޮތުން ޔާމީން ދައްކާފައިވާ ވާހަކަތަކާއި ގުޅޭ ގޮތުން އޭނާ މަރާލި ކަމަށް ބަޔަކު ވާހަކަ ދައްކާ އިރު، އޭނާ މަރާލި ކަމަށް ތުހުމަތު ކުރުވޭ މީހުން ކަމަށްބުނެ ފުލުހުން ދައްކާފައިވާ މީހުންގެ ކިބައިން ދީނީ އެއްވެސް ސިފައެއް ނުފެންނަކަން ފާހަގަކޮށްފައެވެ.\nޔާމީނަކީ އެއްވެސް ސިޔާސީ ޕާޓީއަކަށް ތާއީދުކުރާ މީހެއް ނޫނެވެ. އެހެން ނަމަވެސް އޭނާ އަކީ ރާއްޖޭގެ ސިޔާސީ ކަންކަމާއި އިޖްތިމާއީ ކަންކަމުގައިވެސް ޝޯޝަލް މީޑިޔާގައި ހިލާފު ފާޅު ކުރާ މީހެކެވެ.\nޝަފީގާ ވަނީ 2014 ވަނަ އަހަރުގެ އޮގަސްޓް 8 ވަނަ ދުވަހު ވަގަށް ނެގި އަހުމަދު ރިލްވާނާއި ޔާމީނާއި ދެމެދު އޮތް ގުޅުން ހިއްސާކޮށްފައެވެ.\n" ރިލްވާނު ގެއްލިގެން އުޅުނު ދުވަހު ވަރަށް ދެރަވެގެން އައިސް ބުނި، ވަރަށް ކްލޯސް ފްރެންޑެއް ގެއްލިއްޖެއޭ. އެ ދުވަސްވަރު ރަގަޅަށް ނުވެސްކާނެ. ވަރަށް ކަންބޮޑުވެފަ ހުރިކަން އެނގޭ" ޝަފީގާ ފާހަގަކުރިއެވެ.\nޔާމީނު އެނާއަށް ބަޔަކު އިންޒާރުދިން މައްސަލަ ފުލުހުންނަށް ހުށަހެޅުމުންވެސް އެ މައްސަލަ ނުބެލި އޮތުމަކީ ކޮންބޮޑުވާ ކަމެއް ކަމަށް އޭނާ ބުންޏެވެ. އަދި މި މުޖުތަމައުގައި ކަންކަން މިއަށްވުރެ ހަރުދަނާކޮށް ބެލެން ޖެހޭނެ ކަމަށާއި ޔާމީނަށް އިންސާފު ލިބޭނެ ކަމަށް އުންމީދު ކުރާ ކަމަށް ޝަފީގާ ބުންޏެވެ.\nޔާމީނު ވަނީ ވިސްނުންތޫނު ކަމާއިއެކު ކިޔެވި ދުވަސްވަރުވެސް ބޮޑެތި ކާމިޔާބީތަކެއް ހޯދާފައެވެ. ޔާމީނުގެ ތަރުތީބު ކޮޓަރީގައި ގިނަ ފޮތްތަކެއް ހުރި އިރު ކޮޓަރިއަށް ވަންނަ އިރު ފުރަތަމަވެސް ފެންނާނީ، ރަތްކުލައިގެ ފުއްޕާހަމެއް ފެންނަ ފޮޓޯ ގަނޑެކެވެ.\nއޭނާގެ އެންމެ ފަހު ޓްވީޓަކީވެސް ރަތްކުލައިގެ ފުއްޕާހަމެކެވެ.


SunOnline: Islaamdheenuge mu'ujizaathakuge therein: Umaru saanee umarubunu abdul azeez rahima'llah - ep09\n1 އަހަރު4މަސް ކުރިން - 29 ޑިސެމްބަރ 2016 0\nޅިޔަން ބޭބޭފުޅުންނެވެ. އެހެންވީއިރު އެބޭފުޅުން ދެކެ ޖެހިލުންވެވަޑައިގަންނަވާނީ ކޮންފަދައަކުންތޯއެވެ. ޚުދު ޢަބްދުލްމަލިކުގެ ކުރިފުޅުމަތީގައިވެސް ޢުމަރު ވަނީ ބިރުފުޅެއްނެތި ޙައްޤުބަސް ވިދާޅުވެފައެވެ. ޢަބްދުލްމަލިކަކީ ބޮޑުބޭބޭފުޅެވެ. އެބޭބޭފުޅު ވެސް މެއެވެ.\nއެއްފަހަރަކު ޢަބްދުލްމަލިކަށް ފޮނުއްވި ސިޓީފުޅެއްގައި ލިޔުއްވައިފައިވެއެވެ.\n"ބޮޑުބޭބެއަކީ ބެލެހެއްޓެވުންތެރިޔަކީމުއެވެ. ކޮންމެ ބެލެހެއްޓުންތެރިޔަކާވެސް އެމީހެއްގެ ބެލެހެއްޓުމުގެ ދަށުގައިވާ ބަޔަކާ ބެހޭގޮތުން ސުވާލުކުރެއްވޭނެއެވެ. އަނަސް ބުނު މާލިކު ރަޟިޔަﷲ ޢަންހު ވަނީ އަޅުގަނޑަށް މިޙަދީޘު ވިދާޅުވެދެއްވައިފައެވެ. މިއީ، އެކަލޭގެފާނު ރަސޫލުﷲ ޞައްލަﷲ ޢަލައިހި ވަސައްލަމަގެ އަރިހުން އަޑުއައްސަވައިފައިވާ ޙަދީޘުފުޅެކެވެ. އެއްކައުވަންތަ މާތްﷲ ޤިޔާމަތްދުވަހުން ތިޔަ ހުރިހާ ބޭފުޅުން ޙާޒިރު ކުރައްވާނެއެވެ. މާތްﷲގެ ބަސްފުޅަށްވުރެ ތެދުކަން ބޮޑީ ކާކުގެ ބަހެއްތޯއެވެ؟"\nޢުމަރު ބުނު ޢަބްދުލް ޢަޒީޒުގެ މިސިޓީފުޅުގެ މަޤްޞަދަކީ ކޮންމެ މީހަކަށްވެސް އެމީހަކު ކުރި ޢަމަލެއްގެ ނަތީޖާ ދެކެންޖެހޭނެ ދުވަހެއް އަންނާނެ ވާހަކަ ވިދާޅުވުމެވެ. އެހެންކަމުން މިސިޓީފުޅުގައި ވިދާޅުވެފައި އެވަނީ "އޭ ޚަލީފާއެވެ! ހެޔޮ ޢަމަލުކުރައްވާށެވެ. ނުބައި ކަންތައްތަކުން ދުރުހެލިވެ ވަޑައިގަންނަވާށެވެ! މަނިކުފާނުގެ އިސްތަށިފުޅުގައި އެޅިފައިވާ މަސްއޫލިއްޔަތު އަދާކުރައްވާށެވެ. މާތްﷲ އަށް ބިރުވެތިވެ ވަޑައިގަންނަވާށެވެ. ދީނުގައިވާ ގޮތަށް ރައްޔިތުންގެ ކަންތައް ބަލަހައްޓަވާށެވެ. އޭގެތެރެއިން އެންމެ މީހަކު މާތްﷲއަށް އުރެދުނުކަމުގައިވިޔަސް އެމީހަކާއެކު މަނިކުފާނާ ވެސް ސުވާލުކުރެއްވޭ ހުއްޓެވެ." މިފަދައިންނެވެ.\nޢުމަރު އެހެންމީހުނަށް މާތްﷲގެ ރަސްކަންފުޅަށް ބިރުވެތިވުމަށް ގޮވައިލެއްވީ އެބިރުފުޅު އެކަލޭގެފާނުގެ ނާރުފުޅުތަކުގައި ހިނގާ ލޭފޮދާއެކުވެފައިވާތީއެވެ. އެހެންކަމުން އެކަލޭގެފާނުގެ ހިތްޕުޅުގައި އެހެން އެއްވެސް ފަރާތަކަށް ބިރުފުޅުގެން ވަޑައިގަންނަވާނެ ޖާގައެއް ނުހުރެއެވެ.\nކުރީން ވެސް ދަންނަވައިފައިވާ ފަދައިން ވަލީދަކީ ވަރަށް މުރަނަ ޚަލީފާއެކެވެ. ޙައްޖާޖު ބުނު ޔޫސުފު ފަދަ ޖައްބާރަކު އެއްވެސް ގައިދެއްނެތި ދޫކޮށްލައްވައިފައި ބެހެއްޓެވި ބޭފުޅެކެވެ. ވަލީދު ބޭނުންފުޅުވީ ސުލައިމާނު ބުނު އަބްދުލްމަލިކުގެ ވަލީއަޙްދު ކަމުގެ ބައިޢަތު ފަސްޚު ކުރައްވައިފައި އޭނާ ބޭނުންފުޅު ފަރާތަކަށް ވަލީޢަހްދުކަން ދެއްވުމަށެވެ. ދައުލަތުގެ ބޮޑުންކުރެ އެތައްބަޔަކު ވަނީ ރުހުމާއި ނުރުހުމުގައި ވަލީދަށް ބޯލަނބައިފައެވެ. ވަލީދު، ޢުމަރުގެ އަރިހުގައިވެސް ސުލައިމާނުގެ ބައިޢަތު ފަސްޚު ކުރައްވަން ވިދާޅުވިއެވެ. ނަމަވެސް ޢުމަރު ކުޑަވެސް ބިރުފުޅެއްނެތި އެކަމާ އިންކާރު ކުރެއްވިއެވެ. ވިދާޅުވިއެވެ. "އަޅުގަނޑު ތިޔަ ދެބޭފުޅުންނަށް ބައިޢަތު ހިފީ އެއްފަހަރާއެވެ. (ބަނޫ އުމައްޔަތުގެ ޚަލީފާއިން އެއްފަހަރާ އެތައް ބޭފުޅުންނަކަށް ވަލީއަޙްދުކަން ދެއްވައެވެ. އެއްބޭފުޅަކަށްފަހު އަނެއް ބޭފުޅަކު ޚަލީފާކަމަށް ވަޑައިގަންނަވާ ގޮތަށެވެ.) އެހެންކަމުން މަނިކުފާނުގެ ބައިޢަތު ދަމަހައްޓައިފައި ސުލައިމާނުގެ ބައިޢަތު އުވައެއް ނުލެވޭނެއެވެ." އައްލާމާ ޖަލާލުއްދީން އައްސުޔޫޠީ ވިދާޅުވާގޮތުގައި ވަލީދު އެކަމާ ކޯފާވެގެން ޢުމަރު ބުނު ޢަބްދުލްޢަޒީޒު ރަޙިމަހުﷲ ޖަލަށްވެސް ލެއްވިއެވެ. ނަމަވެސް އެތައް ބަޔަކު ސަކާކުރުމުން ޢުމަރު ދޫކޮށްލެއްވީއެވެ. ހަމައެފަދައިން ވަލީޢަހްދުކަން ބަދަލު ކުރެއްވުމުގެ ޚިޔާލުފުޅުވެސް ދޫކޮށްލެއްވިއެވެ. (ތާރީޚުލް ޚުލަފާއު)\nވަލީދަށްފަހު ސުލައިމާނަށް ޚަލީފާކަން ލިބިވަޑައިގެންނެވުމުން ޢުމަރު ބުނު ޢަބްދުލްޢަޒީޒު ރަޙިމަހުﷲ ސުލައިމާނުވެސް ސީދާމަގުން ކުރިޔަށް ގެންދަވަން ބާރުއަޅުއްވަމުން ގެންދެވިއެވެ. ސުލައިމާނުގެ ޣާފިލުކަމުން އޭނާ ހޭލެއްވެވިއެވެ. ކަތިފިޔަވަޅުތައް އިސްލާޙުކޮށް ދެއްވިއެވެ. ފަރުވާކުޑަ ކުރެއްވޭ ކަންތައްތައް ސަމާލުކަމަށް ގެނެސް ދެއްވިއެވެ. ޢުމަރުގެ އިލްމުވެރިކަމާއި ރައްޔިތުންގެ މެދުގައި ބަސްވިކޭލެއް ބޮޑުކަމުން ސުލައިމާނު ހުންނަވަނީ ވަރަށް ޖެހިލުންވެވަޑައިގެންފައެވެ. އެހެންކަމުން ޢުމަރު ބެހެއްޓެވީ "ވަޒީރެއްގެ މަޤާމުގައެވެ." ދެންނެވޭ ފަދަ ދަރަޖައެއްގައެވެ. ޢުމަރު އެކަލޭގެފާނުގެ ޝަޚްޞިއްޔަތު ސުލައިމާނަށް ދެއްކެވިގޮތް އެނގިވަޑައިގަންނަވާ ފަދަ ބައެއް ޙާދިޘާތައް މިތާގައި ނަކަލުކޮށްލުމަކީ އުފަލެއްކަމުގައި ދެކެމެވެ.\nއެއްފަހަރަކު ޚާރިޖީންގެ މީހެއް ސުލައިމާނަށް ވަރަށް ހުތުރު އެއްޗެހި ގޮވިއެވެ. އެމީހާއާމެދު ޢަމަލުކުރައްވާނެ ގޮތަކާމެދު ސުލައިމާނު ޢުމަރާ މަޝްވަރާކުރެއްވިއެވެ. ޢުމަރު ވިދާޅުވިއެވެ. މަނިކުފާނުވެސް ބޭނުންފުޅުނަމަ އޭނާއަށް އެއްޗެހި ވިދާޅުވާށެވެ.\nޢުމަރު ބުނު ޢަބްދުލްޢަޒީޒު ރަހިމަހުﷲގެ އަޅުންނާއި، ސުލައިމާނު ބުނު ޢބްދުލްމަލިކުގެ އަޅުންގެ މެދުގައި އެއްފަހަރަކު ތަޅާފޮޅުމެއް ހިނގިއެވެ. ގަދަވީ ޢުމަރު ބުނު ޢަބްދުލް ޢަޒީޒުގެ އަޅުންނެވެ. އެޚަބަރު ލިބިވަޑައިގެންނެވުމުން އެކަމާ ބެހޭގޮތުން ސުލައިމާނު ޢުމަރާ ޝަކުވާކުރެއްވިއެވެ. ސުލައިމާނު ވިދާޅުވިއެވެ. "ކަލޭގެފާނުގެ އަޅުން އަޅުގަނޑުގެ އަޅުންގެ ގައިގައި ތެޅީ ކީއްވެގެންތޯއެވެ؟" ޢުމަރު ވިދާޅުވިއެވެ. "އަޅުގަނޑަށް ތިޔަ ޚަބަރު އިވުނީ މަނިކުފަނު ވިދާޅުވީމައެވެ." ޢުމަރު އެޖަވާބު ދެއްވުމުން ސުލައިމާނު ވިދާޅުވިއެވެ. "ތިޔަހެއްދެވީ އިތުރުފުޅެކެވެ."\nއެއަޑު އިވިވަޑައިގެންނެވުމުން ޢުމަރު ވަރަށް ބޮޑަށް ކޯފާ އިސްވިއެވެ. ޢުމަރު ވިދާޅުވިއެވެ. "މަނިކުފާނު އަޅުގަނޑަކީ ދޮގުވެރިޔެކޭ ވިދާޅުވީތޯއެވެ؟ އަޅުގަނޑު ހަމަހޭޖެހުނު ފަހުން ދުވަހަކުވެސް ދޮގެއް ނަހަދަމެވެ. އަމީރުލްމުއުމިނީނެވެ! އަޅުގަނޑުގެ ވެރި ރަސްކަލާނގެ ބިން ވަރަށް ތަނަވަހެވެ. އެކަލާނގެ މަނިކުފާނާ ނުލައިވެސް އަޅުގަނޑަށް ފުއްދަވައިދެއްވައިފާނެއެވެ." އެހެންވިދާޅުވެފައި ތެދުވެވަޑައިގެންނެވިއެވެ. ޢުމަރު ޤަޞްދުކުރެއްވީ ދިމިޝްޤު ދޫކުރައްވައިފައި މިސުރަށް ވަޑައިގަންނަވާށެވެ. ސުލައިމާން އެތައް ވާހަކަފުޅެއް ދައްކަވައިގެން ޢުމަރުގެ ކޯފާ މަޑުކުރުއްވިއެވެ.\nއެއްފަހަރަކު ސުލައިމާނު ބުނު ޢަބްދުލްމަލިކު، ޢުމަރު ބުނު ޢަބްދުލްއަޒީޒު އިންނެވި ތަނެއްގައި ވިދާޅުވިއެވެ. މައިންބަފައިންގެ ތަރިކަޔަކުން އަންހެނުންނަކަށް ބަޔެއް ނުލިބޭނެއެވެ. ޢުމަރު ވިދާޅުވިއެވެ. "ޞުބްޙާނަﷲ އެވެ! ކީރިތި ޤުރްއާންކޮބައިތޯއެވެ؟"\nސުލައިމާނު އޭނާގެ އަޅަކަށް އެންގެވިއެވެ. "ޚަލީފާ ޢަބްދުލްމަލިކު އަންހެނުންނާ ބެހޭގޮތުން ލިޔުއްވައިފައިވާ ލިޔުއްވުންތައް ގެނެސްބަލާށެވެ." އެއަޑު އިވިވަޑައިގަތުމުން ޢުމަރު ވިދާޅުވިއެވެ. "މަނިކުފާނު ގެންނަވަން ތިޔަ އުޅުއްވަނީ ކީރިތި ޤުރްއާންތޯއެވެ؟" މިއީ މަލާމާތުގެ ޖުމުލައެކެވެ. އޭރު ސުލައިމާނުގެ ދަރިކަލުން އައްޔޫބުވެސް އެތާނގައި އިންނެވިއެވެ. ޢުމަރުގެ ވާހަކަފުޅު އިވިވަޑައިގަތުމުން އައްޔޫބު ކޯފާ އިސްވެ ރޫރޫ އެޅިއެވެ. އައްޔޫބު ވިދާޅުވިއެވެ. "އަމީރުލްމުއުމިނީންގެ ކުރިފުޅުމަތީގައި ތިޔަގޮތަށް ވާހަކަ ދައްކަވާނަމަ ފަހަރެއްގައި އިސްތަށިފުޅާ ހަށިކޮޅާ ވަކިކޮށްލެވިދާނެއެވެ." ޢުމަރު ވިދާޅުވިއެވެ. "މަނިކުފާނަށް ޚަލީފާކަން ލިބިވަޑައިގެންފިނަމަ ރައްޔިތުން މިހާރަށްވުރެވެސް ބޮޑަށް ހިތާމަކުރަންޖެހޭނެއެވެ."\nސުލައިމާނަށް އެއަޑު އިވިވަޑައިގަތުމުން ދަރިކަލުންނަށް ކޯފާވިއެވެ. ވިދާޅުވިއެވެ. "ޢުމަރުގެ ކުރިފުޅުމަތީގައި ތިޔަގޮތަށް ވާހަކަ ނުދައްކާށެވެ." އުމަރު ޖަވާބުދެއްވިއެވެ. "މަނިކުފާނު ހިތާމަ ނުކުރައްވާށެވެ. އަޅުގަނޑުވެސް އޭނާއަށް ރަނގަޅު ފިލާވަޅެއް ދީފީމެވެ."\nސުލައިމާނު ބުނު ޢަބްދުލް މަލިކު ޙައްޖަށް ވަޑައިގެންނެވި ދަތުރުފުޅެއްގައި، ޢުމަރު ބުނު ޢަބްދުލް ޢަޒީޒު ރަޙިމަހުﷲ ވެސް ޙައްޖަށް ވަޑައިގެންނެވިއެވެ. ސުލައިމާނުގެ އަރިހުގައި ސުމާރެއް ނެތްހައިގިނަ މުދަލާއި ސާމާނު ހުއްޓެވެ. ގިނަ އަދަދެއްގެ ނޯކަރުން ތިއްބެވެ. ލަޝްކަރާއި އަސްކަރުއޮތެވެ. މަންޒިލަކަށް މަޑުކުރި ވަގުތަކު އެތަކެއްޗަށާއި މީހުނަށް ބައްލަވައިލެއްވެވުން ސުލައިމާނުގެ ހިތްޕުޅުގައި ބޮޑާފުޅުކަމުގެ ޖަޒުބާތު އުތުރިގަތެވެ. ޢުމަރަކީވެސް ޝާނާއި ޝައުކަތާއި ޖާހަށް ލޯބިކުރައްވާ ބޭކަލެއްކަން ސުލައިމާނު ދެނެވަޑައިގަންނަވައެވެ. އެހެންކަމުން ޢުމަރާ މުޚާޠަބުކުރައްވައި ސުވާލު ކުރެއްވިއެވެ. "މިހިރަހައި ސާމާނާއި މިތިބަހައި ނޯކަރުންނާއި ޢަސްކަރީންނާމެދު ވިދާޅުވަނީ ކީކޭތޯއެވެ؟" ޢުމަރު ޖަވާބުދެއްވިއެވެ. "ދުނިޔެ، ދުނިޔެ ކާލަން އުޅޭހެން އެބަހީވެއެވެ. މިހުރިހާ ތަކެއްޗާމެދު މަނިކުފާނާ ސުވާލު ވެވޭނެއެވެ." ޢުމަރު ދެއްވި ޖަވާބުން ސުލައިމާނުގެ ބޮޑާފުޅުކަން ވެއްޔާ މޮޑެވުނެވެ.\nއެއްފަހަރަކު މާބާރަށް ގުގުރާތީ އެންމެން ބިރުން އުޅޭން ފެށިއެވެ. ސުލައިމާނުވެސް ބިރުފުޅުން ޞަދަޤާތް ކުރެއްވުމަށްޓަކައި ޢުމަރުގެ އަރިހަށް އެއްލައްކަ ދިރުހަމް ފޮނުއްވިއެވެ. ޢުމަރު ވިދާޅުވިއެވެ. "ތިޔަށްވުރެ ކުރައްވަން މާރަނގަޅުކަމެއް އެބައޮތެވެ." ސުލައިމާނު ސުވާލުކުރެއްވިއެވެ. "އެއީ ކޮންކަމެއްތޯ އެވެ؟" ޢުމަރު ޖަވާބުދެއްވިއެވެ. "މަނިކުފާނު ނުޙައްޤުން ވެރިވެވަޑައިގެންފައިވާ އެހެންމީހުންގެ މުދާތައް އެމުދަލުގެ ވެރީންނަށް ރައްދުކުރައްވާށެވެ."\nއެއްފަހަރަކު ސުލައިމާނުގެ އަރިހުގައި ދަތުރުފުޅެއްގައި ބައިވެރިވެވަޑައިގެންނެވިއެވެ. ދެބޭފުޅުންނަށް ވާހަކަފުޅުގައި ތިއްބަވައިގެން ދަތުރުމަތީގެ ސާމާނުތަކާއި ލަޝްކަރާ ދުރަށް ކުރިއަށް ވަޑައިގެންނެވިއްޖެއެވެ. ދަތުރުފުޅުގެ މަންޒިލަށް ވަޑައިގެންފައި ބައްލަވައިލެއްވިއިރު ދެބޭފުޅުންގެ އެއްޗެހިކޮޅުތަކެއް ނާދެއެވެ. ކުރީން ސާމާނު ފޮނުވި މީހުންނަށް އެމީހުންގެ ތަކެތި ވަނީ ލިބިފައެވެ. އެތަން ފެނިވަޑައިގތުމުން ޢުމަރަށް ކީރިތިކުރެއްވިއްޖެއެވެ. ސުލައިމަނު އެކަމާ ސުވާލުކުރެއްވުމުން ވިދާޅުވިއެވެ. "މިގޮތަށް ޤިޔާމަތް ދުވަހުވެސް ދުރާލާ ސާމާނު ފޮނުވި ބަޔަކަށް އެބަޔެއްގެ ސާމާނު ލިބޭނެއެވެ. (ދުނިޔޭގައި ހެޔޮ ޢަމަލުކުރި ބަޔަކަށް ޙައްޤު ދަރުމަ އާއި ޘަވާބު ލިބޭނެއެވެ.) ނުފޮނުވާ ބަޔަކަށް އެކައްޗެއްވެސް ނުލިބޭނެއެވެ."\nޢުމަރުބުނު ޢަބްދުލްޢަޒީޒު – އަމީރުލް މުއުމިނީން\nއުމަރު ބުނު ޢަބްދުލްޢަޒީޒު ރަޙިމަހުﷲ ދީނީ ކަންކަމުގައި ސުލައިމާނަށް ބޭނުންތެރި މަޝްވަރާދެއްވަމުން ގެންދެވި ފަދައިން ދުނިޔަވީ ކަންތައްތަކުގައިވެސް އަތްބާރު އަޅުއްވައިދެއްވިއެވެ. ސިޔާސީ މުޢާމަލާތަކުގައި ނުހަނު ފައިދާހުރި ހަރުދަނާ ޚިޔާލުފުޅުތައް ދެއްވިއެވެ. ޢުމަރުގެ އިޚްލާޞްތެރިކަމާއި ދެއްވި އެހީފުޅުތަކަށްޓަކައި ސުލައިމާނުގެ ހިތްޕުޅުގައި ޝުކުރުވެރިވެވަޑައިގަތުމުގެ ޖަޒުބާތު އުފެދިފައިއޮތެވެ. ކުރީންވެސް ދެންނެވިފަދައިން ސުލައިމާނު، ޢުމަރަށް އިންތިހާ ދަރަޖަޔަށް ކަމޭހިތްތެވިއެވެ. އެއިޙްތިރާމުގެ ޖަޒުބާތުގައި ސުލައިމާނުކުރެއްވި އެންމެ ބޮޑު ހެޔޮކަމަކީ އޭނާ އަވަހާރަވުމުގެ އާލާސްކަންފުޅުގައި އުޅުއްވަމުން ޢުމަރު ބުނު ޢަބްދުލްޢަޒީޒު ރަޙިމަހުﷲ އެނާގެ ވަލީޢަހްދަކަށް ހަމަޖެއްސެވުމެވެ. ސުލައިމާނުގެ މި ލާމަސީލު ހެޔޮ ޢަމަލަކީ ޤިޔާމަތާއި ހަމަޔަށްވެސް މުސްލިމުންގެ ހެޔޮ ދުޢާތައް އޭނާއަށް ޙައްޤުވާފަދަ އައިތަވެރި ޢަމަލެކެވެ. އަރަހުށި މާތްﷲ ޞުލައިމާނު ބުނު ޢަބްދުލްމަލިކަށް ރަޙްމަތްލައްވާށިއެވެ. އާމީން\nހިޖްރައިން ނުވަދިހަ ނުވަވަނަ އަހަރު ސުލައިމަނު ބުނު ޢަބްދުލްމަލިކަށް އަވަހާރަވުމުގެ އާލާސްކަންފުޅު ޖެހިވަޑައިގެންނެވުމުން އޭނާގެ ޤާއިމު މަޤާމަކަށް ހަމަޖައްސަވާނެ ބޭފުޅަކާމެދު ރަޖާއު ބުނު ޙަޔަވާތު ރަޙިމަހުﷲ އާ މަޝްވަރާކުރެއްވިއެވެ. ރަޖާއުއަކީ މަޝްހޫރު މުޙައްދިޘެކެވެ. ޞާލިޙު ޢިލްމުވެރިޔެކެވެ.\nސުލައިމާނު ރަޖާއުގެ އަރިހުގައި ވިދާޅުވިއެވެ. "އަހަރެންގެ ދަރިފުޅު އައްޔޫބު ވަލީޢަހްދަކަން ހަމަޖައްސަން ޤަޞްދުކުރަމެވެ. ކަލޭގެފާނުގެ ލަފާފުޅަކީ ކޮބައިތޯއެވެ؟" އޭރު އައްޔޫބަކީ ބާލިޣުވެވަޑައިނުގަންނަވާ ތުއްޕުޅު ބޭފުޅެކެވެ.\nރަޖާއު ޖަވަބުދެއްވިއެވެ. "އައްޔޫބަކީ ތުއްޕުޅު ބޭފުޅެކެވެ. ވަލީޢަހްދަކަން ޞާލިޙު، ރަނގަޅު ޝަޚްސިއްޔަތެއް ހަމަޖައްސަވާށެވެ. ކަށްވަޅުގައި އަމާންކަން ލިބިވަޑައިގަންނަވާނީ އޭރުންނެވެ."\nސުލައިމާނު ވިދާޅުވިއެވެ. "ކަލޭގެފާނުގެ މަޝްވަރާއާމެދު ވިސްނާނަމެވެ."\nމިންތީގެ ޢަދާލަތު – އިސްލާމީ ނަޒަރަކުން -25ދުވަސް 11 ގަޑި ކުރިން\nއަހަރެން ފިކުރާވި އިސްލާމްދީން: އިތުރު ބައެއް ތަފްސީލުތައް 1 ހަފްތާ 1 ދުވަސް ކުރިން\nމިންތީގެ ޢަދާލަތު – އިސްލާމީ ނަޒަރަކުން2ހަފްތާ6ދުވަސް ކުރިން\nއަހަރެން ފިކުރާވި އިސްލާމްދީން: ކޮމިޔުނިޒަމަށްވުރެ ފުރިހަމަވެފައި ރަނގަޅީ އިސްލާމްދީނެވެ.2ހަފްތާ2ދުވަސް ކުރިން\nއަހަރެން ފިކުރާވި އިސްލާމްދީން: އިސްލާމްދީން ފެތުރުނީ ކަނޑީގެ ބާރުގައިހެއްޔެވެ؟3ހަފްތާ 1 ދުވަސް ކުރިން


Badhalu hifumuge rooheh neiy: Mourinho | Mihaaru\n04 އޮކްޓޯބަރ 2020 - 13:08\nމީގެ ދެ އަހަރު ކުރިން ޔުނައިޓެޑްގެ ކޯޗުކަމުން މޮރީނިއޯ ވަކިކުރިއިރު އޭނާ ވަނީ ޔުނައިޓެޑްގެ މެނޭޖްމަންޓުގައި ހުރި ބައެއް ކަންތައްތަަކަށް ފާޑުކިޔައިފަ އެވެ. މިދިޔަ އަހަރު މޮރީނިއޯ ޓޮޓެންހަމާ ހަވާލުވިފަހުން ޔުނައިޓެޑާ ދެކޮޅަށް ނުކުންނަ ކޮންމެ ފަހަރަކު ބަދަލުހިފުމުގެ ވާހަކަ މީޑިއާގައި ދެކެވެ އެވެ. މޮރީނިއޯ ވަނީ އެ ވާހަކަތަކަށް ޖަވާބު ދީފަ އެވެ.\n"ކޮން ކަމަކަށް އަހަރެން ބަދަލުހިފަންވީ؟ ބަދަލު ހިފުމަކީ ކޮބާ؟ ޔުނައިޓެޑްގެ ކޯޗެއްގެ ގޮތުގައި ހުރެ ވެސް އަހަރެން އެތައް މެޗަކުން މޮޅުވިން. ޔުނައިޓެޑާ ދެކޮޅަށް އެހެން ޓީމެއް ގޮވައިގެން ނުކުމެ ވެސް އަހަރެން އެތައް ފަހަރަކު މޮޅުވިން. ޔުނައިޓެޑްގައި އަހަރެންގެ ދުޝްމަނެއް ނުހުންނާނެ. ޔުނައިޓެޑާ މެދު އަހަރެންގެ ހިތްބަރުކަމެއް ވެސް ނެތް. އެ ޓީމުގައި އަހަންނާ ގާތްގުޅުމެއް އުފެދުނު އެތައް ބަޔަކު ހުންނާނެ،" މޮރީނިއޯ ބުންޏެވެ.\n"އަހަރެން ގަބޫލުކުރާހިތް އޮތީ ފުޓްބޯޅައިގައި އޮންނަނީ މޮޅާއި ބަލި. ބަދަލު ހިފުމެއް ނޯންނާނެ. އަހަރެން ބަދަލުހިފުމުގެ ރޫހެއް ނުގެންގުޅެން."\nޔުނައިޓެޑްގައި މޮރީނިއޯ ވަނީ ޔޫރޮޕާ ލީގާއި ލީގު ކަޕް ހޯދައިފަ އެވެ. އެކަމަކު މޮރީނިއޯ ދެކޭގޮތުގައި ޔުނައިޓެޑްގައި ހުރެ އޭނާ އަށް ހޯދުނު އެންމެ ރަނގަޅު ކާމިޔާބަކީ ލީގުގެ ދެ ވަނަ މަގާމެވެ. މޮރީނިއޯ ބުނީ ޔުނައިޓެޑްގައި އޭނާ ކުރި މަސައްކަތާ މެދު އަދިވެސް ފަހުރުވެރިވާ ކަމަށެވެ.\n"ޔަގީނުން ވެސް ޔުނައިޓެޑްގައި ހުރެ ކުރެވެން ހުރި ހުރިހާ މަސައްކަތެއް އަހަރެން ކުރިން. ހޯދުނީ ހައްގު ކާމިޔާބީ،" ކުރިން ޗެލްސީއާ އެކު ޕްރިމިއާ ލީގު ޗެމްޕިއަންކަން ހޯދި މޮރީނިއޯ ބުންޏެވެ.\nފާއިތުވި ހަފްތާގައި މޮރީނިއޯ އާއި ޔުނައިޓެޑްގެ ކޯޗު އޮލެ ގުނަ ސޯލްޝެއާ ވަނީ މީޑިއާގައި ބަހުގެ ހަމަލާތަކެއް ބަދަލުކޮށްފަ އެވެ. މޮރީނިއޯ ބުނީ އެއީ ފުޓްބޯޅަ ކޯޗުންގެ މެދުގައި އާންމުކަމެއް ކަމަށާއި ޕްރޮފެޝަނަލްކޮށް ދައްކާ ވާހަކަތަކުގައި އެ ގޮތަށް އަޅައިގަންނަ ކަންތައްތަކެއް ހުރެދާނެ ކަމަށެވެ.\nޓޮޓެންހަމާ ދެކޮޅަށް އެންމެ ފަހުން ޔުނައިޓެޑް ކުޅުނު ތިން މެޗުން ވެސް ބަލިނުވެ އެވެ. މިރޭ ޔުނައިޓެޑްގެ އޯލްޑް ޓްރެފޯޑްގައި ޓޮޓެންހަމާ ދެކޮޅަށް ކުޅޭ މެޗު ފަށާނީ ރާއްޖެ ގަޑިން 20:30 ގަ އެވެ.\nވަރުގަދަ މެޗަކަށް ވާނެ.


ޢިބްރަތްތެރި ވާހަކަ – ހިތި ނިމުން | Miladhoo\n1 އަހަރު ކުރިން 149 0\nމުސްލިމު ދެމަފިރައެއްގެ ހުރި ހަމައެކަނި ފިރިހެން ދަރިއެކެވެ. ދުނިޔޭގައި އޭނާ އެދޭނަމަ އެދޭ އެންމެހާ އުފާތަކާއި އަރާމު އޭނާއަށް ހޯދާ ދެއެވެ. މައިންބަފައިންގެ މުއްސަނދިކަމުގައި، ފައިސާއާއި މުދަލުގައި ފީނާ ފަތަމުން ދިޔަ ޒުވާނާއާއި ވަރުގަދަ އިމްތިޙާނަކާ ކުރިމަތި ލާން ޖެހިއްޖެއެވެ. އޭނާ ދިރިއުޅޭ ބޮޑުގެއާއި ވަރަށް ކައިރީގައި ހުންނަ މިސްކިތެކެވެ. ޒުވާނާ އެމަގުން ހިނގާ ބިނގާވެ އުޅުމުގެ ތެރޭގައި ކޮންމެއަކަސް މިމިސްކިތުގެ އިމާމު މީހާ އާއި ބައްދަލުވެ ދެކެ ފަރިތަވެ ގާތް ގުޅުމެއް އުފެދިއްޖެއެވެ. ދެމެދުގައި ވާހަކަ ދެކެވެން ފަށައިފިއެވެ. އިމާމު މީހާ މިޒުވާނާއަށް އިސްލާމްދީނުގެ ރިވެތި އަޚްލާޤުތަކާއި އުޞޫލުތައް ކިޔާދޭން ފެށިއެވެ. އިސްލާމްދީނުގެ ދަޢުވަތު ދޭން ފެށިއެވެ. ޤުރުއާނުގެ ތިލާވަތު އިއްވަން ފެށިއެވެ. ޒުވާނާގެ ހިތުގައި އިސާހިތަކު ހިދާޔަތުގެ ނޫރުގެ ހުޅުކޮޅެއް ދިއްލިއްޖެއެވެ. އަދި މަޑުމަޑުން އެއަލިކަން އޭނާގެ ޖިސްމުގެ އެންމެ ހިމަ ނާރާއި ހަމައަށް ފޯރައިފިއެވެ.\nއެހިނދު އޭނާ ﷲ ގެ ވަޖުހުފުޅައްޓަކައި ދިރިއުޅުމުގެ މުޅިން އާބާބެއްގެ ބިންގަލެއް އެޅުމުގެ ޢަޒުމު ކަނޑައެޅިއެވެ. ލޯބިވާ މައިންބަފައިންގެ ފަރާތުން ލިބެމުން ދިޔަ ދުނިޔެވީ އެންމެހާ އުފާތަކެއްގެ މައްޗަށް ﷲ ތަޢާލާގެ ލޯބި އިސްކުރިއެވެ. ޒަމާނީ އެންމެ ރޮކު މިއުޒިކާއި ލަވަތަކުގެ އަޑުން ރެއާއި ދުވާލު ގުގުމާފައިވި ޒުވާނާގެ ކޮޓަރިއަށް ހަމަހިމޭންކަން ވެރިވެއްޖެއެވެ. ޤުރުއާނުގެ ސާދާ ތިލާވަތުގެ އަޑުން އެފާރުތަކަށް އަމާންކަން ދެން ފަށާއިފިއެވެ. އެއަޑުތަކުގެ ސަބަބުން އަވައްޓެރިންނަށް ދުއްތުރާދެމުން ދިޔަ އަޑުތައް އަބަދުގެ އަބަދަށް ކެނޑިއްޖެއެވެ. ބުރުސޫރައާއި ފޭރާން އެޅުމުގެ ބާވަތް ޝައިޠާނެއްގެ ސިފައިން ޠާހިރު އިންސާނެއްގެ ސިފަޔަށް ބަދަލު ވެއްޖެއެވެ. ކަރުގައާއި އަތްފައި އިނގިލިތަކުގައި އެޅުވިފައިހުރި ތަކަހޮޅިތައް އަލްވަދާއު ކިޔައިފިއެވެ. ރޭގަނޑުގެ ހަމަ ހިމޭން ވަގުތުތައް ކަނު އަދިރީގައި ﷲ އަށް އަޅުކަންކޮށް ރޮއެ ތައުބާވުމުގައި ހޭދަ ކުރަން ފަށައިފިއެވެ.\nގިނަދުވަސްތަކެއް ނުވެ ޒުވާނާގެ މައިންބަފައިންނަށް މިކަންތައް އެނގިއްޖެއެވެ. އޭނާގެ ބައްޕަ ބުނާ ކަމުގައި ވެއެވެ. ”މިގޭތެރެއިން އަބަދު މިއިވެނީ ކޮން ޤުރުއާނެއްގެ އަޑެއް ހެއްޔެވެ. މީހަކު މަރުވެގެން އުޅެނީ ހެއްޔެވެ.“ ދަރިފުޅަށް އަންނަމުން އައި ބަދަލުތައް ފެނި ބައްޕައަށް ކެއްނުކުރެވުނެވެ. އެންމެ ފުރަތަމަ ދަރިފުޅު ގެންގޮސް އެގޮތް ދޫކޮށްލުމަށް ނަޞޭޙަތްތެރި ވިއެވެ. އެއަށްފަހު މަޖުބޫރުކުރުވައިގެން އެގޮތް ދޫކޮށްލާތޯ އުޅުނެވެ. އެންމެފަހުން ތަޅައި އަނިޔާކުރަން ފެށިއެވެ. އެހެނަސް ޒުވާނާ ކެއްތެރިކަމާއި އެކު ޘާބިތު ވަމުން ދިޔައެވެ. އޭނާއަށް މައިން ބަފައިންގެ ފަރާތުން ލިބިގެންވާ އެންމެހާ ނިޢުމަތްތައް އޭނާގެ ކިބައިން ނިގުޅާއިގަނެވިދާނެކަން އެނގިހުރެ ވެސްމެއެވެ. ފަޖުރުގެ ވަގުތައް ނަމާދުކުރުމަށް ބައްޕައާއި މަންމައަށް ގޮވައެވެ. ނަމާދު ނުކޮށް ނުނިދުމަށް ނަޞޭޙަތްތެރިވެއެވެ. މިޢަމަލުތަކުގެ ސަބަބުން ބައްޕަގެ ރުޅިވެރިކަން ގަދަވެ އިތުރު އަނިޔާތައް ދަރިފުޅަށް ދީ ގެއިންނެރެ ހަދައެވެ. ޒުވާނާ އެއްގޮތަކަށްވެސް އެމީހުންގެ ވާހަކަ ޤަބޫލު ނުކުރުމުން މައިންބަފައިން ކަންބޮޑުވެ ހަދާނެގޮތް ހުސްވިއެވެ.\nޒުވާނާއަށް ދަޢުވަތުދެނީ އިމާމުމީހާ ކަން ބައްޕައަށް އެނގުނު ހިނދު ބައްޕަ އިމާމު މީހާ ގާތަށް ގޮސް އޭނަޔާ ދިމާލަށް ބުންޏެވެ. ”ކަލޭ އަހަރެންގެ ދަރި ހަލާކުކޮށްފީމުއެވެ.“ އަދި އިމާމު ޖަވާބުގައި ބުނެއެވެ. ”އަހަރެން ކަލޭގެ ދަރި ހަލާކުކޮށެއްނުލަމެވެ. ﷲ ގެ ހަޟްރަތުން އޭނާއަށް އެވަނީ ތެދުމަގު ލިބިފައެވެ. އަދި މިހާރު އޭނާ އެވަނީ މިވެނި އެވެނި ސޫރަތަކާއި ހަމައަށް ޤުރުއާން ހިތުދަސް ވެސް ކޮށްފައެވެ. ކަލޭމެން އެކަމާއި އުފާކުރާށެވެ.“ ބައްޕަގެ އެތެރޭގައި އަނދަ އަނދާހުރި ރުޅިވެރިކަމުގެ ހުޅުގަނޑު އެވަގުތު ފަޅައިގެން ދިޔައެވެ. އިމާމާއި ދިމާލަށް ފުންމައިގެން ގޮސް ބުންޏެވެ. ”ކަލޭ މީގެފަހުން އަހަރެންގެ ދަރިޔާ އެއްވެސް ގުޅުމެއް ބާއްވާ އޭނާއާއި ބައްދަލުކޮށްފިކަން އެނގިއްޖެނަމަ އަހަރެން ކަލޭގެ ކަރު ކަނޑާ ލާނަމެވެ. ހަދާން ކުރާށެވެ.“ މިހެން ބުނެ އިމާމުގެ މޫނަށް ކަރުކެހިފައި ކުޅެއްޖެހިއެވެ. ބަދަލުގައި އިމާމު ހިނިތުންވެލާފައި އޭނާއަށް ބުނެލިއެވެ. ”ކަލެއަށް ﷲ ތަޢާލާ ހިދާޔަތު ދައްކަވާށިއެވެ.“\nދެމަފިރިން މިކަންތައްގަނޑު ބޮޑުވެ ރަނގަޅު ޙައްލެއް ވިސްނަން ފަށައިފިއެވެ. ޒުވާނާގެ ބައްޕަ އޭނާގެ ގާތްތިމާގެ ފިރިހެން ކުއްޖަކާއި މަޝްވަރާ ކުރުމަށްފަހު އޭނާއާއި އެކު ޒުވާނާ ދުވަސްކޮޅަކަށް ފްރާންސަށް ފޮނުވުމަށް ނިންމައިފިއެވެ. މިނިންމުމުގެ ފަހަތުގައިވަނީ ކޮންފަދަ ރޭވުމެއްކަމެއް ޒުވާނާއަކަށް ނުވިސްނެއެވެ. އެހެންކަމުން ޒުވާނާ މީނާއާއި އެކު ފްރާންސަށް ދިޔައެވެ. އެދެމީހުން މަޑުކޮށްލުމަށްޓަކައި މީނާ ބެލީ ވީހާވެސް ފާހިޝްކަންތައް ގިނައިން އޮންނަ ނައިޓްކްލަބްތައް ގިނައިން ހުއްނަ ހޮޓަލެކެވެ. ޒުވާނާ ކެއްތެރިކަމާއި އެކު އިވެމުންދާ އަޑުތަކާއި ފެންނަމުން ދިޔަ ބަރަހަނާ މަންޒަރުތަކަށް ފުރަގަސްދީ ނޫނެކޭ ބުނަމުން ދިޔައެވެ. ރޭގަނޑުގެ ގިނަ ވަގުތުތައް އަޅުކަމުގައި ހޭދަ ކުރެއެވެ. ނަމަވެސް ތިމާގެ ފިރިހެން ކުއްޖާ ވިސްނުތެރި ކަމާއިއެކު މަޑުމަޑުން ޒުވާނާ މަގު ފުރެއްދުމުގެ މަސައްކަތް ކުރަމުން ދިޔައެވެ. ކްލަބް ތަކުގެ މަޖާ ވާހަކައިންނެވެ. ބައެއްފަހަރު އެތަންތަނުގެ ކައިރިން ގެންދެއެވެ. ޒުވާން ރީތި އަންހެން ކުދިން އޭނާގެ ގާތަށް ގެނެސް ތަޢާރަފްކޮށްދެމުން ގެންދިޔައެވެ. ރަލުގެ މީރުކަން އޭނާގެ ސިކުނޑިއަށް ވަންދަމުން ގެންދިޔައެވެ. ފަހަރަކަށް ވުރެ ފަހަރެއް ޒުވާނާގެ ހިތް އުރެދުންތަކާއި ދިމާލަށް ލެބެން ފަށައިފިއެވެ.\nދަރިފުޅު އިޞްލާޙު ކުރުމަށްޓަކައި މައިންބަފައިން އެތަކެއްފައިސާއެއް އޮއްސަމުން ދިޔައެވެ. ނަތީޖާއަކަށްވީ ޒުވާނާ ކްލަބްތަކުގެ ތެރެއަށް ވަންނަން ފެށުމެވެ. އަދި ރީތި އަންހެން ކުދިންގެ ޖާދޫގައި ޖެހެވެން ފެށުމެވެ. ނަފްސު ކޮންޓްރޯލުކުރުމަށް ނުކުޅެދި ޒިނޭކޮށް ރާވެސް ބޯން ފަށާއިފިއެވެ. އެނބުރި ކޮޓަރިއަށް އައިސް ޒުވާނާ، ކުރެވެމުންމިދާ ކަންތައްތަކާއި މެދު ހިތާމަކޮށް ހަދައެވެ. އެހެނަސް މިކަމުން މިންޖު ވެވޭވަރަށް ވުރެ މާބޮޑަށް ހައްދުފަހަނަ އަޅާއިފިއެވެ. އާޚިރުގައި މަސްތުވާ ތަކެތިވެސް ބޭނުންކުރަން ފަށައިފިއެވެ. އަދި ނަމާދާއި އެހެނިހެން އަޅުކަންތައް ހަނދުމަނެތި، ތާއަބަދު މަސްތުވެ ނިދިފައި ކްލަބުތެރޭގައި އިންނަން ފަށައިފިއެވެ. މިހާ ހިސާބަށް ކަންތައް ދިއުމުން ތިމާގެ ކުއްޖާ ޒުވާނާގެ މައިބަފައިންނަށް ޚަބަރުކޮށްފިއެވެ. މިހާރު ހުރިހާކަމެއް ރަނގަޅުވެއްޖެ ކަމަށާއި އެނބުރި ޤައުމަށް ދާންވީކަމަށް ވެސް ބުންޏެވެ. ޒުވާނާގާތު ޤައުމަށް އެނބުރިދާ ވާހަކަ ބުނުމުން އޭނާ މަސްތުޙާލުގައި އިނދެ ބުނެއެވެ. ”އަހަރެންގެ ޤައުމެއް ގެދޮރެއް މައިންބަފައިންނެއް ޢާއިލާ މީހެއް ނުވެއެވެ. އަހަރެން ނުދާނަމެވެ. އަހަރެންގެ ގެއަކީ މިއީއެވެ. އަހަރެންގެ ކާނާއަކީ ވެސް މިއީއެވެ.“\nވަރަށް މަސައްކަތުން ޒުވާނާ ޤައުމަށް ގެންގޮއްސިއެވެ. އަދި މަރުޙަބާ ކިއުމަށްޓަކައި އުފަލުން ފޮޅިފައިތިބެ އައި މައިންބަފައިންނަށް ކުއްލި ސިހުމެއް ލިބުނެވެ. ދަރިފުޅުގެ ހިކިއަނަރޫފަވެ އަދިރިވެފައިވި ހަށިގަނޑު ފެނިފައެވެ. ޒުވާނާ، މަސްތުވެފައި ހުރެގެން އައިސް މަންމަ ގައިގައި އޮޅުލައިގަނެ ބުންޏެވެ. ”މަށަށް އެންމެ ޕީސްކޮޅެއް ހޯދާދޭށެވެ. އަހަރެން މިހުރީ ވަރަށް ސިކު ވެފައެވެ.“ މަސްތުވާތަކެތީގެ ވަބާއިގައި ޖެހި ބަނގުރޫޓު ވެފައިވާ ދަރިފުޅު ފެނުމުން މަންމައާއި ބައްޕަ ފެންކަޅިވެ ކަރު އެލިއްޖެއެވެ. ގެއަށް އެނބުރި އައުމަށް ފަހުގައި ޒުވާނާގެ ކަމަކީ މަސްތުވާތަކެތި ގަތުމަށް މައިން ބަފައިން ގާތުން ލާރި އަތުލުމެވެ. އަބަދުމެ ހުންނަނީ މަސްތުވެފައިވާ ޙާލުގައެވެ. ލާރި ނުދީފިނަމަ މައިންބަފައިންނާއި އަރާރުންވެ ލާރި ވަގަށްވެސް ނަގަނީއެވެ.\nބިރުވެރިކަން އިންތިހާއަށް ދިއުމުން ބައްޕަ ގޮތް ހުސްވެ އިމާމުގެ މަތިން ހަދާންވިއެވެ. އަދި އަވަހަށް އިމާމުގެ ގާތަށް ގޮސް ބައްދަލު ކުރިއެވެ. އިމާމު ގާތުގައި ގިސްލަގިސްލާ ރޮއެ އާދޭސް ކުރަން ފެށިއެވެ. ”އަހަރެންގެ ދަރިފުޅު ސަލާމަތް ކޮށްދޭށެވެ. ތިބާއަށް އެކަންތައް ކުރެވިދާނެއެވެ. މަސްތުވާތަކެތީގެ ވަބާއިން އޭނާ ސަލާމަތްކޮށް ޞާލިޙު މީހަކަށް ހަދާދޭށެވެ.“ އެހިނދު އިމާމު ޖަވާބުގައި ބުންޏެވެ. ”ކަލޭގެ ދަރި ސަލާމަތް ކުރުމުގެ ބާރު ލިބިގެންވަނީ އަހަރެންނަކަށް ނޫނެވެ. އެކަމަކު ﷲ އަށެވެ. ކަލޭމެން ﷲ އަށް ތައުބާވެ އެއިލާހުގެ ހަޟްރަތުން އެހީއާއި މަދަދަށް އެދޭށެވެ. އެއިލާހު އެދިވޮޑިގަންނަވައިފި ނަމަ ކަލޭމެން ތިމުސީބާތުން ސަލާމަތް ކޮށްދެއްވާނެއެވެ.“\nއިމާމު ބުނެފައިވެއެވެ. ”ﷲ ގަންދީ ބުނަމެވެ. އޭގެ ދެހަފްތާފަހުން އަހަރެންގެ މިމިސްކިތަށް އެދެމަފިރިންގެ ޖަނާޒާ ގެނެވުނެވެ. ޚަބަރު ބެލިއިރު އެއްކަލަ ޒުވާނާއަށް މަސްތުވާތަކެތި ގަތުމަށް ފައިސާ ނުދީގެން އޭނާ ރުޅި ގަދަވެ ވަޅިން ހަމަލާދީ ދެމީހުން މަރާލީއެވެ.“ ޒުވާނާ އޭނާގެ މައިންބަފައިނަން ބުނިކަމުގައި ވެއެވެ. ”ކަލޭމެން ދެމީހުނަށް މިއަދަބު ހައްޤުވެއެވެ. އެހެނީ ކަލޭމެންނީ އަހަރެންގެ ދުނިޔެއާއި އާޚިރަތް ވީރާނާކޮށް ބަރުބާދުކޮށްލި ބަޔަކު ކަމުގައި ވެއެވެ. އަހަންނަކީ މިހާރު ދުނިޔޭގައި ހުއްޓަސް މަރުވެފައިވާ އިންސާނަކީމެވެ. ބޭކާރުވެ ގިނަވެފައިވާ މީހަކީމެވެ.“\nأستغفر الله ! ”މިފަދަ އެންމެހާ ނުބައި ކަންތައްތައްތަކާއި މަގުފުރެދުން ތަކުން، ﷲ ތަޢާލާ އަހަރުމެން ރައްކާތެރި ކޮށްދެއްވާށިއެވެ. އާމީން!“


Vazeefaa dhey faraaithakun gaanoonugai bunaa gina kanthah thakeh nukurey: Labour relation authority | Mihaaru\nލޭބަ ރިލޭޝަން އޮތޯރިޓީގެ އިސްވެރިޔާ ނާފިޒް މިއަދު ނޫސްވެރިންނާ ވާހަކަ ދައްކަވަނީ: ވަޒީފާދޭ ފަރާތުންނާއި ވަޒީފާ އަދާކުރާ ފަރާތްތަކުން ހޭލުންތެރި ކުރަން މަސައްކަތް ކުރަމުން އަންނަ ކަމަށް އޭނާ ވިދާޅުވި. - ފޮޓޯ: ނިޝާން އަލީ/ މިހާރު\nވަޒީފާ ދޭ ފަރާތްތަކުން ގާނޫނުގައި ބުނާ ގިނަ ކަންތައްތަކެއް ނުކުރޭ: ލޭބަ ރިލޭޝަން އޮތޯރިޓީ\n25 މެއި 2017 - 16:19 25 comments\nއެ އޮތޯރިޓީގައި ބޭއްވި ނޫސްވެރިންގެ ބައްދަލުވުމެއްގައި، އެތަނުގެ ޗެއާމަން އަބްދުއްރަޝީދު ނާފިޒް ވިދާޅުވީ، މާލޭގައި ހުންނަ ތަންތަނާއި ސައި ހޮޓާތަކާއި ކެފޭތަކާއި ރިސޯޓުތަކާއި ފަޅުރަށްތަކާއި ބައެއް ރަށްރަށް ބަލައި ފާސްކުރިއިރު، ބައެއް ތަންތަނުން ވަޒީފާގައި މީހުން ގެންގުޅެނީ އެއްބަސްވުމެއް ގާއިމު ކުރުމެއް ނެތި ކަމަށެވެ. ވަޒީފާ އަދާކުރާ މީހުންނަށް ވަޒީފާގެ ބަޔާން ހިމެނޭ ލިޔެކިޔުން ދީފައި ނުވާ ކަމަށް ވެސް އޭނާ ވިދާޅުވި އެވެ.\nއެއްވެސް ނޯޓިހެއް ނުދީ މުވައްޒަފުން ކަނޑާލަމުން އަންނައިރު، ބައެއް ތަންތަނުން ރޯދަމަހުގެ އިނާޔަތް، ގާނޫނާ އެއްގޮތަށް ނުދޭ ކަމަށް ވެސް ނާފިޒް ވިދާޅުވި އެވެ. އަދި މުވައްޒަފުން ޗުއްޓީ އަށް އެދުނު ނަމަވެސް ޗުއްޓީ ނުދީ ހުންނަކަން ފާހަގަކުރެވޭ ކަމަށް އޭނާ ވިދާޅުވި އެވެ.\nލޭބަ ރިލޭޝަން އޮތޯރިޓީގެ ޑިރެކްޓަރު ޝިފްނާ މިއަދު ނޫސްވެރިންނާ ވާހަކަ ދައްކަވަނީ.--- ފޮޓޯ: ނިޝާން އަލީ/ މިހާރު\n"އަޅުގަނޑުމެން މި ކުރާ ކަންތައްތަކަކީ [މައްސަލަތައް ފާހަގަކޮށްފައި] ހޭލުންތެރި ކުރުމުގެ ބޭނުމުގައި ފިޔަވަޅުތަކެއް އަޅަނީ. ގާނޫނުގައި އޮންނަ ކަންކަން ގިނަ މީހުންނަށް އޮޅުން ފިލާފައި ނުވާތީ ގާނޫނުގައި ބުނާ ކަންކަން ނުކުރެވި ހުންނަނީ،" އިކޮނޮމިކް މިނިސްޓްރީގެ ޑެޕިއުޓީ މިނިސްޓަރު ނާފިޒް ވިދާޅުވި އެވެ.\nލޭބާ ރިލޭޝަން އޮތޯރިޓީގެ ޑިރެކްޓަރު ފާތުމަތު ޝިފްނާ ވިދާޅުވީ ސަލާމާއި ޗުއްޓީގެ ގޮތުގައި 30 ދުވަސް ދިނުމަށް ގާނޫނުގައި ކަނޑައަޅާފައި އޮތަސް، ފަހެއް ނޫނީ 10 ދުވަސް ވެސް ޗުއްޓީ ގޮތުގައި މުވައްޒަފުންނަށް ދެމުންދާ ކަމަށެވެ. އަދި ސަލާމުގެ ގޮތުގައި ދެ ދުވަހަށް ވުރެ އިތުރު ވާނަމަ، ސަލާމްގެ ސެޓްފިކެޓެއް ގެންނަން އޮންނައިރު، އެންމެ ދުވަހަކަށް ސަލާމް ބުނުމުން ވެސް ސެޓްފިކެޓް ހޯދާ ތަންތަން އެބަހުރި ކަމަށް އޭނާ ވިދާޅުވި އެވެ.\nމީގެ އިތުރުން މުވައްޒަފުންނަށް ހައްގުވާ އިތުރު ގަޑީގެ ފައިސާ އާއި ބަންދު ދުވަހުގެ ގޮތުގައި ލިބޭ ފައިސާ ގާނޫނާ ހިލާފަށް ދެމުންދާ ކަމަށް އޭނާ ވިދާޅުވި އެވެ. އަދި ބައެއް ތަންތަނުގައި ވަޒީފާ އަދާކުރާ ފަރާތްތަކުން ޕެންޝަން ފަންޑުގައި ބައިވެރި ނުވާ ކަމަށް އޭނާ ވިދާޅުވި އެވެ.\nޝިފްނާ ވިދާޅުވީ ވަޒީފާއާ ބެހޭ ގާނޫނާ ހިލާފުވާ ފަރާތްތަކަށް އެޅޭނެ ފިޔަވަޅުތަކުގެ ތެރޭގައި ޖޫރިމަނާ ކުރުމާއި ކުންފުނިތައް ބްލެކްލިސްޓް ކުރުން ހިމެނެ އެވެ. ނަމަވެސް ލޭބާ ރިލޭޝަން އޮތޯރިޓީ އަމާޒު ހިފާފައި ހުރީ އެންމެ ފުރަތަމަ އާންމުން ހޭލުންތެރި ކުރުމަށް ކަމަށް އޭނާ ވިދާޅުވި އެވެ.\nލޭބާ ރިލޭޝަން އޮތޯރިޓީން ބޭއްވި ޕްރެސް ކޮންފަރެންސްގައި ނާފިޒް ވާހަކަ ދައްކަވަނީ. - ފޮޓޯ: ނިޝާން އަލީ/ މިހާރު\nލޭބާ ރިލޭޝަން އޮތޯރިޓީން ބުނީ ވަޒީފާ އަދާކުރާ ތަންތަނުގެ ތެރެއިން 230 އަށް ވުރެ ގިނަ ތަންތަން މިދިޔަ ތިން މަހެއްހާ ދުވަހުގެ ތެރޭގައި ބަލާފައިވާ ކަމަށެވެ. ނަމަވެސް އޭގެ ތެރެއިން ގިނަ ތަންތަނުން ގާނޫނާ އެއްގޮތަށް އަމަލު ނުކުރާ ކަމަށް އެ އޮތޯރިޓީން ބުންޏެވެ.\nނާފިޒް ވިދާޅުވި ގޮތުގައި، ވަޒީފާއާ ބެހޭ ގާނޫނުގައި ވަޒީފާ ދޭ ފަރާތްތަކުގެ ހައްގުތައް އިތުރަށް ރައްކާތެރި ކުރަން ޖެހޭ ކަން އޭނާ ގަބޫލު ކުރައްވަ އެވެ. އެހެންވެ، ސަރުކާރު މެދުވެރިކޮށް ރައްޔިތުންގެ މަޖިލިހަށް ހުށަހަޅައިގެން އެ ގާނޫނަށް ބަދަލުތަކެއް ގެންނަން މަސައްކަތް ކުރަމުން އަންނަ ކަމަށް އޭނާ ވިދާޅުވި އެވެ.\nނާފިޒް ވަނީ ވަޒީފާ ދޭ ފަރާތްތަކާއި ވަޒީފާ އަދާކުރާ ފަރާތްތަކާ މެދު ޖެހޭ މައްސަލަތައް ހައްލު ކުރުމަށް ކޯޓާއި ޓްރައިބިއުނަލް އަށް ދިއުމުގެ ބަދަލުގައި އެ އޮތޯރިޓީ އަށް ހުށަހެޅުމަށް އެދިވަޑައިގެންފަ އެވެ.\nއިތުރު ލިޔުންތައް ވަޒީފާ ސިވިލް ސާވަންޓުން ވަޒީފާ ނުލިބުން ލޭބާ ރިލޭޝަން އޮތޯރިޓީ


Sukuk gatheema libeyne faidhaa akee kobaa?\nއެޗްޑީއެފްސީގެ ސްކޫކް ވިއްކުމާ ބެހޭ ގޮތުން އެ ކުންފުނީގެ މެނޭޖަރު އިސްލާމިކް ފައިނޭންސް، އަޒްމީން ރަޝީދު އަވަސް އަށް އިންޓަވިއު ދެއްވަނީ -- ފޮޓޯ: މުހައްމަދު ހުމާމް އަހުމަދު\nހައުސިން ޑިވްލޮޕްމަންޓް ފައިނޭންސް ކޯޕަރޭޝަން (އެޗްޑީސީ) އިން މި މަހުގެ 12 ވަނަ ދުވަހުން ފެށިގެން ވަނީ އެ ކުންފުނީގެ ހަތަރުވަނަ ސްކޫކް ނުވަތަ އިސްލާމިކް ބޮންޑް ވިއްކަން ހުޅުވާލާފަ އެވެ. މި މަހުގެ ނިޔަލަށް ސްކޫކް ގަތުމުގެ ފުރުސަތު\nހުޅުވާލާފައިވާއިރު ސްކޫކް ގަންނަން ގިނަ އަދަދެއްގެ ދިވެހިން ބޭނުންވެ އެވެ.\nއެކަމަކު ސްކޫކް ގަތުމުން ލިބޭނެ ފައިދާއާއި ސްކޫކްއަކީ ކޮން އެއްޗެއްކަން ގިނަ ބަޔަކަށް ނޭނގެ އެވެ. ސްކޫކްއަކީ ކޮން އެއްޗެއް ހެއްޔެވެ؟ ސްކޫކް ގަތީމަ ލިބޭނެ ފައިދާއަކީ ކޮބައި ހެއްޔެވެ؟ މި ސްކޫކް ވިއްކަނީ ކީއް ކުރަން ހެއްޔެވެ؟\nތިރީގައި އެވަނީ އެޗްޑީއެފްސީ އިން މި ފަހަރު ވިއްކަން ހުޅުވާލި މުޟާރަބާ ސްކޫކް ގެ މައުލޫމާތު ދިނުމަށް އެ ކުންފުނީގެ މެނޭޖަރު އިސްލާމިކް ފައިނޭންސް، އަޒްމީން ރަޝީދު އަވަސް އަށް ދީފައިވާ އިންޓަވިއުއެއްގެ ބައެއް ޖަވާބު ތަކެވެ.\nގިނަ މީހުންނަށް ސްކޫކް އަކީ ކޮއްޗެއް ކަމެއް ނޭނގެ، ސްކޫކް އަކީ ކޮބާ؟\nސްކޫކް އަކީ އޭގެ ޒާތުގައި އެއްޗެއްގެ ޝެއާ ރަމްޒުކޮށްދޭ ސެޓްފިކެޓަކަށް ކިޔާ ނަމެއް. ބައެއް ހާލަތްތަކުގައި އެއީ މުޟާރަބާ ސްކޫކް ނުވަތަ މުޝާރަކާ ސްކޫކް ނުވަތަ އިޖާރާ ނޫނީ މުށާބަހާ ސްކޫކް ވެސް ހިމެނޭ. އެޗްޑީއެފްސީ އިން މި ފަހަރު އިއުލާނު ކުރި މުޝާރަބާ ސްކޫކް އަކީ ދެ ފަރާތުން ވެވޭ ޕާޓްނާޝިޕެއް. އެއް ފަރާތުން ފައިސާ ދިނުމަށްފަހު އަނެއް ފަރާތުން މަސައްކަތްކޮށް ދެ ފަރާތުން އެއްބަސްވާ ގޮތެއްގެ މަތިން ފައިދާ ބަހާލެވޭ ގޮތަށް އެކުލަވާލެވޭ ޕާޓްނާޝިޕެއް މިއީ\nއެޗްޑީއެފްސީ ސްކޫކް ކުރުކޮށް\nސްކޫކް ވިއްކަން ހުޅުވާލާނީ މިމަހު 12 ގައި\nގަތުމުގެ ފުރުސަތު މި މަހުގެ ނިޔަލަށް އޮންނާނެ\nސްކޫކް ވިއްކަނީ 1،000ރ. އަށް\nސްކޫކް ވިއްކަނީ 200 މިލިއަން ރުފިޔާ ހޯދަން\nވިއްކާނީ 200،000 ސްކޫކް\nސްކޫކްގެ ފައިދާގެ 65 ޕަސެންޓް ގަތް ފަރާތައް، 35 ޕަސެންޓް އެޗްޑީއެފްސީއަށް\nގަންނަ ފަރާތަށް ކޮންމެ ހަ މަހަކުން 10 އަހަރު ވަންދަން ފައިދާ ލިބޭނެ\nމިއީ ސްޓޮކް އެކްސްޗޭޖުގައި ލިސްޓްކޮށްފައިވާ ސްކޫކްއެއް\nއެޗްޑީއެފްސީ އިން ސްކޫކް ވިއްކަނީ ކީއް ކުރަން؟\nއެޗްޑީއެފްސީ 2004 ވަނަ އަހަރު އުފަންވިއިރު ރާއްޖޭގައި އިސްލާމިކް ފައިނޭންސެއް ނެތް. އަށް އަހަރު ކޮންވެންޝަނަލް ފައިނޭންސް ދިނުމަށްފަހު ބެލިއިރު އެނގުނީ ރާއްޖޭގެ ބޮޑުބައެއް ބޭނުންވެއޭ އިސްލާމިކް އުސޫލުން ފައިނޭންސް، އެކަމަކު އެކަމަށް އެކްސްސެސް ނެތީ. ގެދޮރު އިމާރާތް ކުރަން ބޭނުންވަނީ އިސްލާމިކް އުސޫލުން ނަމަވެސް އެ އުސޫލަށް އެކްސެސް ވެވޭނެ ގޮތެއް ނެތީ.\nއެކަން އެނގިގެން 12، މެއި 2012 ގައި އެޗްޑީއެފްސީ އަމްނާ [އިސްލާމިކް ވިންގް] ތައާރަފު ކުރީ، އަޅުގަނޑުމެން ޔަގީންކޮށްދޭން ޖެހޭ އެޗްޑީއެފްސީ އަމްނާ އިން މި ފޯރުކޮށްދެނީ އޭގެ ޒާތުގައި ހަލާލް ފައިސާއެއްކަން. އެހެންވެ ނޯންނާނެ ކޮންމެ ކޮންމެ ތަނަކުން އިންޓްރެސްޓް ބޭސް ލޯނު ނަގައިގެން ދިއުމުގެ ފުރުސަތެއް. އެހެންވެ މި ސްކޫކް ވިއްކީ. ފުރަތަމަ ސްކޫކް ވިއްކީ 2013 ވަނަ އަހަރު. އެގޮތުން ލިބޭ ފައިސާ މި ބޭނުން ކުރަނީ ގެދޮރު އިމާރާތް ކުރުމާއި ބޭނުންވާ ފަރާތްތަކަށް ގެދޮރު މަރާމާތު ކުރަން ނުވަތަ ގަންނަން ބޭނުންވާ ފަރާތްތަކަށް ފައިސާ ފޯރުކޮށްދޭން\nއެޗްޑީއެފްސީގެ މެނޭޖަރު އިސްލާމިކް ފައިނޭންސް އަޒްމީން ރަޝީދު އަވަސް އަށް އިންޓަވިއު ދެއްވަނީ -- ފޮޓޯ: އަވަސް\nސްކޫކް ގަންނަ ފަރާތަކަށް ލިބޭނެ ފައިދާއަކީ ކޮބާ؟\nސްކޫކްއަކީ ރިސްކް ކުޑަ އިންވެސްޓްމަންޓެއް. ބޭންކް އެކައުންޓެއްގައި ފައިސާ ބެހެއްޓުމަށްވުރެ ވެސް. މި ފައިސާ އަޅުގަނޑުމެން ބޭނުން ކުރާނީ ގެދޮރު އިމާރާތް ކުރަން ނުވަތަ ގަންނަން. ފައިނޭންސިން ފެސިލިޓީއަކަށް ދިއުމަށްފަހު އަޅުގަނޑުމެންނަށް ލިބޭ ފައިދާގެ 65 ޕަސެންޓް މި ފޯރުކޮށްދެނީ ގަންނަ ފަރާތައް. އެޗްޑީއެފްސީން މެނޭޖު ކުރުމާއެކު ހިއްސާ ކުރަނީ އެންމެ 35 ޕަސެންޓް.\nސްކޫކުގެ ފައިދާ ބަހާނީ ކިހިނެއް ތޯ؟\nސްކޫކް ގަންނަ ފަރާތް ތަކުން 100 މިލިއަން ގަތީމަ، މި ބޭނުން ކުރަނީ އެޗްޑީއެފްސީ އަމްނާ [އިސްލާމިކް ވިންޑޯ] ގެ ފެސިލިޓީ ތަކަށް. އެގޮތުން މި ފެސިލީޓީތަކުން ލިބޭ ފައިދާގެ 65 ޕަސެންޓް ކޮންމެ ހަ މަހަކުން އެ ފަރާތަކަށް ބަހާނެ. މާނައަކީ މިއަދު އެލޮޓް ކުރުމަށްފަހު ހަވަނަ މަހާ ހަމައަށް ފައިދާ ބެހިގެންދާނެއޭ. އެގޮތުން މުޅި އިޝޫގެ މުއްދަތަކީ 10 އަހަރަށް. އެހެންވެ 10 ވަނަ އަހަރު ނިމުމުން އަޅުގަނޑުމެން އިންވެސްޓްކޮށްފައި ހުރި އެސެޓްތައް ލިކުއިޑޭޓް ކުރުމަށްފަހު އެސެޓް ވިއްކާލާފަ ފުރަތަމަ އިނީޝިއަލް ސަބްސްކްރައިބް [ސްކޫކް ގަތް އަދަދު] ގަތް ފަރާތްތަކަށް ލިބޭނެ\nމިސާލަކަށް މީހަކު ގަތީ 1،000ރ. އަށް 10 ސްކޫކު. އެެހެވީމަ ފައިދާ ބަހާއިރު އެ މީހާ އަށް ފައިދާގެ ގޮތުގައި ކިހާވަރެއް ލިބޭނެ ތޯ؟\nމީހަކު ދިހަ ސްކޫކް 1،000ރ. އަށް ގަނެވިފިނަމަ އެއި 10،000 ރުފިޔާ ތާ. އާއްމުކޮށް އަޅުގަނޑުމެންގެ ފެސިލިޓީތައް މި އިންނަނީ 12.5 އިންސައްތާގެ ރޭޓުން. ކުރީގެ ސްކޫކްތަކަށް ބަލާއިރުގަ އެ އަދަދުގެ 65 ޕަސެންޓް ލިބިގެން ދާނެ. އެހެންވެ ގާތްގަނޑަކަށް 800ރ. ލިބޭނެ. މިގޮތަށް އިތުރުވާ އިތުރުވުމަކީ ޝަރިއްޔާ ހުއްދަ ކުރާ އުސޫލުން ހަލާލް ފައިސާގެ ގޮތުގައި އިންނާނީ\nސްކޫކްއެއް ގަނެވޭނީ ކޮން ކޮން ފަރާތްތަކަކަށް ؟ ސްކޫކް ގަނެ ވިއްކާލަން ބޭނުން ވުމުން ވިއްކާ ލެވިދާނެ ތަ؟\nސްކޫކް ގަނެވޭނެ އާއްމު ފަރުދަކަށް ވެސް، ކުންފުނިތަކަށް ނޫނީ ސަރުކާރު ހިއްސާވާ ކުންފުންޏަކަށް ނޫނީ ބޭރުން އަންނަ ފަރާތަކަށް ވެސް. މިއީ ސްޓޮކް އެކްސްޗޭންޖުގައި ލިސްޓުކުރެވިފައިވާ ސްކޫކެއް. އެހެންވެ ބޭނުންވެއްޖެ ހާލަތެއްގައި އޮފް މާކެޓު ނުވަތަ އޮން މާކެޓު ޓްރާންސްފާ ރޫލްތަކާ އެއްގޮތަށް ބަދަލުކޮށްލެވޭނެ. މިސާލަކަށް 10 އަހަރު ދުވަހަށް މި ސްކޫކުގެ ތެރެއިން ފަސް އަހަރު ދުވަހުގެ ބައި ވިއްކާލަން ބޭނުންވީ. އެފަދަ ފަރާތަކަށް އެ ސްކޫކް ވިއްކާލެވިދާނެ މާކެޓުގެ ތެރޭގައި. އެ ފަރާތް ނިޔާވުން ނުވަތަ ދަރިއަކަށް ބަދަލުކޮށްލަން ބޭނުންވީ އެ ފަދަ ހާލެއްގައި އެކަން ވެސް ކުރެވޭނެ\nސްކޫކް ގަންނަން ބޭނުންވާ މީހާ އަމަލު ކުރަން ޖެހޭނީ ކިހިނެއް؟\nސްކޫކް ގަންނަން ބޭނުންވާ ފަރާތް ތަކަށް އެޗްޑީއެފްސީގެ ވެބްސައިޓުން ފޯމް ލިބޭނެ. އެ ފޯމާއެކު ބޭނުންވާ ހުރިހާ ލިޔެކިޔުން ތަކެއް އަޅުގަނޑުމެންނަށް ހުށަހަޅާފަ ސަބްސްކްރައިބް ކުރަން ބޭނުންވާ އަަދަދު އެނގީމަ އެ ކުރިއަށްދާނެ. އަޅުގަނޑުމެންގެ އެއް އެޖެންޓަކީ މޯލްޑިވްސް ސެކިއުރިޓީ ޑިޕޮސިޓްރީ އެ ތަނުގައި އެކައުންޓެއް ނެތްނަމަ ވެބްސައިޓުން ލިބޭނެ ސެކިއުރިޓީ ޑިޕޮސްޓަރީ ފޯމް\nއެޗްޑީއެފްސީގެ މެނޭޖަރު އިސްލާމިކް ފައިނޭންސް، އަޒްމީން ރަޝީދު އަވަސް އަށް އިންޓަވިއު ދެއްވަނީ -- ފޮޓޯ: އަވަސް\nމި ސްކޫކް ގަންނަ ފަރާތަތަކަށް ވަކި ލިމިޓެއް އެބައޮތް ތޯ؟ އެންމެ މަދުން ގަނެވޭނީ ކިހާވަރެއް ތޯ؟ ނުވަތަ ގިނައިން ގަނެވޭނެ އަދަދެއް އޮވޭ ތޯ؟\nސްކޫކްގެ މޫނުމަތީ އަގަކީ 1،000 ރުފިޔާ. އެހެންވީމަ އެއަށްވުރެ މަދުން ނުގަނެވޭނެ. މެކްސިމަމް ލިމިޓަކީ 200 މިލިއަން ރުފިޔާ. އެހެންވެ މި އަދަދު [200 މިލިއަން ރުފިޔާ] އާ ހަމައަށް ގަތުމުގެ ފުރުސަތު ކޮންމެ ފަރާތަކަށް ވެސް އެބައޮތް\nޕެންޑެމިކްގެ ސަބަބުން ފައިނޭންޝަލް ބާޒާރަށް އަސަރު ކުރި ސްކޫކްގެ ފައިދާ ޕެންޑެމިކް ތެރޭގައި ބެހިތޯ؟\nޕެންޑެމިކް ހާލަތަކީ ހާއްސަ ހާލަތެއް، އެހެންވެ އުސޫލެއްގެ ގޮތުން ނުލިބޭ ފައިދާއެއް ދޭކަށް ނުޖެހޭނެ. އެކަމަކު މުޅި މާކެޓު އެއްކޮށް ހީނަރު ވެގެން ދިޔައިރު ވެސް އެޗްޑީއެފްސީ އަށް ފައިދާ ވެގެން ދިޔަ. އެހެންވެ އިންވެސްޓަރުންގެ ކޮންފިޑެންސް މެއިންޓެއިން ކުރުމާއެކީގައި ޝަރިއްޔާ ހުއްދަ ކުރާ އުސޫލުގެ މަތިން އެޑްވާންސް ޕްރޮފިޓެއް އެ ބޭފުޅުންނަށް ދިނިން\nސްކޫކް އިޝޫ ކުރުމާ ހަމައަށް އައިއިރު އެޗްޑީއެފްސީ އަދި އަމްނާގެ މާލީ ގާބިލްކަން ހުރީ ކިހިނެއް ތޯ؟\nއެޗްޑީއެފްސީ އަމްނާ އަށް ނުވަ އަހަރު ވެގެންދާއިރު އެޗްޑީއެފްސީ ޕޯޓްފޯލިއޯގެ 30 ޕަސެންޓް ހިއްސާ ކުރަނީ އަމްނާ. އެޗްޑީއެފްސީ ޕޯޓްފޯލިއޯގައި ހުރި 1.8 ބިލިއަން ރުފިޔާ، މީގެ 30 ޕަސެންޓް ހިއްސާއަކީ އެޗްޑީއެފްސީ އަމްނާ. އެހެންވެ އުއްމީދަކީ މުޅި އެޗްޑީއެފްސީ އަކީ އިސްލާމިކް އުސޫލުގެ ދަށުން ފައިނޭންސް ފެސިލިޓީ ފޯރުކޮށްދޭ ތަނަކަށްވުން\nދައުލަތުގެ ރަހުނު ބިމެއް ނިޒާމުން ގެއްލިފައި!\nސަރުކާރު، ހިޔާ ފްލެޓުގެ ހިޔަނީ ތެރޭ


Haiti ge Raees avahaara kolli massalaigaegaumuge fuluhun4meehaku maraalaifi | Atoll News\nހެއިޓީގެ ރައީސް އަވަހާރަކޮށްލި މައްސަލައިގަ އެ ގައުމުގެ ފުލުހުން ހަތަރު މީހަކު މަރާލައިފި\nޝާއިޢުކުރީ: ފާޠިމަތު ފާޒިހާ ޖުލައި 8, 2021, 17:01\nއިއްޔެ ގޭގައި ހުންނަވަނިކޮށް ބަޑި ޖަހައި ހެއިޓީގެ ރައީސް ޖޮވެނެލް މޮއިސް އަވަހާރަކޮށްލި މައްސަލައިގަ ހިމެނޭ ހަތަރު މީހެއްގެ ގަޔަށް ބަޑި ޖަހައި މަރާލައިފި އެވެ.\nރައިސް އަވަހާރަ ކޮށްލަން ބަޑިން ހަމަލާދިން މައްސަލައިގަ ފުލުހުންނަށް ޝައްކު ކުރެވޭ ހަ މީހަކު ފާހަގަ ކުރެވުނެވެ. އޭގެ ތެރެއިން މަރުވެފައިވާ ހަތަރު މީހުންނަކީ ހައްޔަރު ކުރަން އުޅުމުގެ ތެރޭގައި ފުލުހުންނަށް ނުކިޔަމަންތެރިކަން ދައްކާ ފިލަން އުޅުނު މީހުންނެވެ.\nފުލުހުން ބުނީ ތަހުގީގުގެ ތެރެއިން މިހާތަނަށް ފާހަގަވެފައިވާ ގޮތުގައި އެމީހުން ރައީސް ޖޮވެނެލްގެ ގެކޮޅަށް ވަދެފައިވަނީ ސެކިއުރިޓީގައި ތިބި ތިން ފުލުހަކު ރަހީނުކުރުމަށް ފަހު އެވެ. ފުލުހުން ހިންގަމުންދާ އޮޕަރޭޝަންގައި އެ ތިން ފުލުހުންވެސް ވަނީ ސަލާމަތް ކޮށްފައި އެވެ.\nމި މައްސަލައިގަ ހައްޔަރު ކުރީ ކޮން ގައުމެއްގެ ބަޔަކު ކަމެއް ހާމައެއް ނުކުރެ އެވެ. އެކަމަކު އިއްޔެ އެ ގައުމުގެ ސަރުކާރުން ބުނެފައިވަނީ ބަޑި ޖެހި މީހުން ސްޕެނިޝް ބަހުން ވާހަކަ ދެއްކި ކަމަށެވެ.\nހެއިޓީގެ ރައީސްގެ މަރާ ގުޅިގެން ގައުމުގެ ހިންގުމާއި ވަގުތީ ގޮތުން ހަވާލުވެފައިވަނީ ބޮޑުވަޒީރު ކްލޯޑް ޖޯސެފް އެވެ.\nރައީސް ޖޮވެނެލްގެ ގަޔަށް ބަޑިޖަހައި އަވަހަރަ ކޮށްލާފައި މިވަނީ އޭނާގެ ވެރިކަމާއި ދެކޮޅަށް މިއަހަރުގެ ކުރީ ކޮޅުން ފެށިގެން މުޒާހަރާ ކުރަން ފަާށާފައި ވަނިކޮށެވެ. މިދިޔަ ފެބްރުއަރީ މަހު ފަސް އަހަރުގެ ދައުރު ފުރިހަމަ ކޮށްފައިވާ ޖޮވެނެލް ވަނީ އިތުރު އެއް އަހަރު ފަހުން ނޫނީ ވެރިކަމުން ނުފައިބާނެ ކަމަށް ވިދާޅުވެފައި އެވެ.


Basketball kurimagah Kings in muhinmu fiyavalheh\nބާސްކެޓްގެ ކުރިމަގަށް ކިންގްސްއިން ފިޔަވަޅެއް\nކިންގްސްއަށް ސޮއި ކުރި ތިން ކުޅުންތެރިން\nރާއްޖޭގެ ގައުމީ ޗެމްޕިއަން ކިންގްސް ބާސްކެޓްބޯޅަ ކުލަބުން، ބާސްކެޓްގެ ޑިވްލަޕްމެންޓަށް ހާއްސަކޮށް ޒުވާން ތިން ކުޅުންތެރިން އެ ކުލަބަށް ސޮއި ކުރުވައިފި އެވެ.\nމިދިޔަ ދެތިން އަހަރު ކިންގްސް ބިނާ ވެފައި އޮތީ، ރާއްޖޭގެ ތިބި އެންމެ ސީނިއާ ކުޅުންތެރިންގެ މައްޗަށް ބަރޯސާ ވެފައި އޮތް ސްކޮޑެއް އޮތް ކުލަބެއްގެ ގޮތުގަ އެވެ. މިއަހަރުގެ ބާސްކެޓް ސީޒަނާ އެ ޓީމުން ކުރިމަތިލަނީ ރެކްރޫޓްމެންޓްގެ އާ ވިސްނުމަކާ އެކު އެވެ. ޒުވާން ކުޅުންތެރިން އެ ކުލަބުގެ ސްކޮޑްގައި ހިމަނައިގެން ނުކުތުމުގެ މުހިންމު ބޭނަމަކީ ތަޖުރިބާކާރު ކުޅުންތެރިންގެ އެއް ސަފެއްގައި ކުޅެ ޒުވާން ކުޅުންތެރިން ޑިވްލަޕްވުމުގެ ފުރުސަތު ހޯދައިދިނުމެވެ.\nއެ ޓީމުން ސޮއި ކުރުވި ތިން ކުޅުންތެރިންނަކީ އުމުރުފުރާ ލެވަލްގައި ކާމިޔާބު ހޯދާފައިވާ ތިން ކުޅުންތެރިންނެވެ.\nއެގޮތުން އުމުރު ފުރާ ގައުމީ ޓީމުތަކަށް ކުޅުނު ދޮވެމި އިބްރާހިމް ޝަފީގް ވަނީ ކިންގްސްގެ ޓީމަށް ސޮއި ކޮށްފަ އެވެ. އަށާރަ އަހަރުން ދަށުގެ ގައުމީ ޓީމުގެ ވައިސްކެޕްޓަން ކުރި ދޮވެމި އަކީ އިންޓަ ސްކޫލް މުބާރާތް ތިން ފަހަރު އުފުލާލި ކެޕްޓަނެކެވެ. އަދި ސްކޫލް ކުދިންގެ ތެރެއިން ކުޅިވަރުގެ ރޮނގުން ކާމިޔާބު ހޯދާ ދަރިވަރުންނަށް ދޭ ކަލޯސް އެވޯޑްގެ ރިކޮގޮނިޝަން އެވޯޑް ބާސްކެޓްބޯލް ކެޓަގަރީން 2014، 2015 އަދި 2019 ގައި އޭނާ ހޯދި އެވެ.\nއިނގިރޭސި ވިލާތުގައި މަތީ ތައުލީމު ހާސިލު ކުރަމުން އަންނަ ދޮވެމި ދަނީ، ކިޔަވަމުންވެސް ބާސްކެޓްގެ ޓްރޭނިން ހަދަމުންނެވެ.\nކިންގްސްއަށް ސޮއި ކުރުވި އަނެއް ކުޅުންތެރިޔަކީ މުހައްމަދު ޖިދާދު (ދާދު) އެެވެ. ދާދު އަކީ ކުރީގެ ބާސްކެޓްބޯލް ތަރި އައިޝަތު ނާޒިމާގެ ދަރި އެކެވެ. އުމުރުން 16 އަހަރުގެ ދާދު އަކީ ކިންގްސްގެ ޓީމަށް މިހާތަނަށް ސޮއި ކުރި އެންމެ ޒުވާން ކުޅުންތެރިޔާ އެވެ. އުމުރުން ނުވަ އަހަރުގައި ބާސެކްޓްގެ ތެރެއަށް ވަން ދާދު ވަނީ 2015 ގައި ރާއްޖޭގެ ބާސްކެޓްގައި ތާރީހީ ރެކޯޑެއް ހާސިލު ކޮށްފަ އެވެ. އެ އަހަރު ދެ ވަނަ ޑިވިޝަން މުބާރާތުގައި ރެޑްލައިން ސިޓީ (އާރްއެލްސީ) އަށް، އުމުރުން 11 އަހަރުގައި ކުޅެ އޭނާ ވަނީ ގައުމީ ފެންވަރުގެ ސީނިއާ ބާސްކެޓް މުބާރާތެއްގައި ކުޅުނު އުމުރުން އެންމެ ހަގު ކުޅުންތެރިޔާގެ ރެކޯޑް ހަދާފަ އެވެ. ފަނަރަ އަހަރުން ދަށުގެ ގައުމީ ޓީމުގައި ސަރަހައްދީ އުމުރުފުރާގެ މުބާރާތުގައި ބްރޯންޒް މެޑަލް ހޯދި ޓީމުގައި ދާދު ހިމެނުނެވެ. އަދި ކަލާސް އެވޯޑްގައި 2019 ގައި ބާސްކެޓްބޯލް ކެޓަގަރީން ތިން ވަނަ ހޯދި އެވެ.\nދާދު އަކީ ކިންގްސްގެ ކުރީގެ ކެޕްޓަން މުހަައްމަދު ޒިލާލް (ޒިލާ)ގެ ފޭން އެކެވެ. ކިންގްސްއިން ވަނީ ޒިލާ ބޭނުން ކުރި ހަ ނަންބަރު ޖޯޒީ ދާދު އަށް ދޭ ގޮތަށް ނިންމާފަ އެވެ.\nކިންގްސްއަށް ސޮއި ކުރުވި އަނެއް ކުޅުންތެރިޔަކީ، ކުޅިވަރުގެ އާއިލާއަކުން ބާސްކެޓްގެ ތެރެއަށް ނުކުތް މުހައްމަދު އައިކް ނީޝާމް އެވެ. އައިކްގެ ބައްޕަ އަކީ ގައުމީ ކްރިކެޓް ޓީމުގެ ކުރީގެ ކެޕްޓަން އަހްމަދު ނީޝާމް ނާސިރެވެ. ކާފަ ރިނބިދޫ އަހްމަދު ނާސިރަކީ، ކްރިކެޓާއި ފުޓްބޯޅައިގެ ލެޖެންޑްރީ ބޭފުޅެކެވެ. ވިކްޓަރީ ސްޕޯޓްސްގެ ހިދުމަތްތެރިޔެއްގެ ގޮތުގައި ފާހަގަ ކުރެވުނު ރިނބިދޫ ނާސިރަށް އެފްއޭއެމުން ވަނީ 2017 ގައި ހަޔަތީ އަރުތައިގެ އެވޯޑް ނުވަތަ ލައިފް ޓައިމް އެޗީވްމެންޓް އެވޯޑް އަރުވާފަ އެވެ.\nއައިކްގެ ސްކޫލް ދައުރުގައި އޭނާ ވަނީ މަޖީދިއްޔާ ސްކޫލް ޓީމަށް އިންޓަ ސްކޫލް މުބާރާތް ދެ ފަހަރަށް ކާމިޔާބު ކޮށްދިނުމުގައި މުހިންމު ދައުރެއް އަދާ ކޮށްފަ އެވެ. ދެ ވަނަ ޑިވިޝަންގައި ވޯލްވްސް ބާސްކެޓްބޯލް ޓީމަށް 2019 ގައި ކުޅުނުއިރު އެ ޓީމަށް ކޯޗް ކޮށްދިނީ ކިންގްސްގެ ކެޕްޓަން އަހްމަދު ފިރާޝް އެވެ.\nސާފްގެ ޖުޑިޝަލް ކޮމިޓީތަކަށް ޒުމައިލް އާއި މުހުތާޒު\nސްވިމިން ޕޫލްގެ މަސައްކަތް ފެށޭނީ މަޝްވަރާތަކަށް ފަހު\nވިސާ ނުލިބުމުން ދެބެންނަށް ދުނިޔޭގެ މުބާރާތް ގެއްލިއްޖެ


SunOnline: STO ge consultant ehgge ulheythaa thin mas vejje: Susan\nއެސްޓީއޯގެ ކޮންސަލްޓަންޓަކަށް އުޅޭތާ ތިން މަސް ވެއްޖެ: ސޫޒަން\nމުޙައްމަދު ނާއިލް ހަފީޒް 05 Aug 2021, 11:12\nސޫޒަން އިބްރާހިމްފުޅު "ސަން" އަށް އިންޓަވިއު ދެނީ -- ސަން ފޮޓޯ\nސްޓޭޓް ޓްރޭޑިން އޯގަނައިޒޭޝަން (އެސްޓީއޯ) ގެ ކޮންސަލްޓަންޓެއްގެ ވަޒީފާ އަދާކުރަމުންދާތާ މިހާރު ތިން މަހަަށް ވުރެ ގިނަ ދުވަސްވެފައިވާކަމަށް ސޫޒަން އިބްރާހިމްފުޅު ވިދާޅުވެއްޖެއެވެ.\nސޫޒަން "ސަން" އަށް ވިދާޅުވީ އޭނާ އެ މަގާމަށް އައްޔަން ކޮށްފައިވަނީ އިއްޔެ ނޫން ކަމަށާއި މިހާރު އެ ވަޒީފާގެ ޕްރޮބޭޝަންގެ މުއްދަތުވެސް ނިމިފައިވާކަމަށެވެ.\n"އަޅުގަނޑު މިހާރު މި ވަޒީފާގައި އުޅޭތާ ތިން މަހަށްވުރެ ގިނަ ދުވަސް މިވަނީ. ޕްރޮބޭޝަންގެ މުއްދަތަކީވެސް ތިން މަސް. އެ މުއްދަތުވެސް ނިމިއްޖެ. މަސައްކަތްތައް އިރާދަކުރެއްވިއްޔާ ވަރަށް ރަނގަޅު،" ސޫޒަން ވިދާޅުވިއެވެ.\nސޫޒަން ވިދާޅުވީ އޭނާ އަދާކުރަމުން އަންނަނީ އެސްޓީއޯ ޕީޕަލްސް ޗޮއިސް އަދި އެސްޓީއޯ އެގްރި ބިޒްނަސްގެ ކޮންސަލްޓަންޓެއްގެ މަގާމުކަމަށެވެ.\nއެގޮތުން މި ވަޒީފާ އަދާކުރާއިރު ދަނޑުވެރިކަމުގެ ދާއިރާއިން އޭނާއަށް ލިބިފައިވާ އިލްމު ބޭނުންކުރާނެކަމަށް ސޫޒަން ވިދާޅުވިއެވެ.\nސޫޒަން އަކީ ވެރިކަންކުރާ އެމްޑީޕީ އުފެދުނީއްސުރެ އެ ޕާޓީގެ އެކްޓިވިސްޓެކެވެ. އަދި ރައީސް މުހައްމަދު ނަޝީދުގެ ސަރުކާރުގައި މަތި ދެކުނު ޕްރޮވިންސްގެ ޕްރޮޖެކްޓް ޑިރެކްޓަރުކަންވެސް ކުރެއްވިއެވެ. އަދި ރާއްޖޭގައި ނެރެންފެށި މިނިވަން ނޫހުގެ ނޫސްވެރިއަކަށްވެސް އުޅުއްވިއެވެ.\nސޫޒަން އެންމެ ފަހުން ފާހަގަވެފައިވަނީ ސޯޝަލް މީޑިއާގައި އޭނާގެ ރައްޓެއްސަކު ބުނިކަމަށް ބުނެ ގައުމީ ފުޓުބޯޅަ ޓީމުގެ ތަރި އަލީ އަޝްފާގްއާއި ގައުމީ ޓީމުގެ ކެޕްޓަން އަދި އަކްރަމް އަބްދުލް ގަނީއަކީ ހަރުކަށި ފިކުރުގެ ދެ މީހުންކަމަށް ބުނާ މޭރުމަކުްނ ކުރި ޓުވީޓުތަކެއްގެ ސަަބަބުންނެވެ.\nއެ ދެ ކުޅުންތެރިންނާ ގުޅުވައިގެން ސޯޝަލް މީޑިއާގައި ސޫޒަން ދެއްކެވި ވާހަކަތަކުގެ މައްސަލަ ތަހުގީގުކޮށް ފިޔަވަޅުއަޅައިދިނުމަށް ފުޓްބޯޅަ އެސޯސިއޭޝަން އޮފް މޯލްޑިވްސް (އެފްއޭއެމް) އެއިރުވަނީ ގޮވާލައިފައެވެ. އަދި އެކަމާ ގުޅިގެން އާންމުންގެ ފަރާތުން ބޮޑެތި ފާޑުކިޔުންތަކެއް ސޫޒަންއަށް ވަނީ އަމާޒުވެފައެވެ.


SunOnline: Libya ah hathiyaaru etherekurun huttuvan Germany ge sifain fonuvaifi\nލީބިޔާއަށް ހަތިޔާރު އެތެރެ ކުރުން ހުއްޓުވަން ޖަރުމަނުގެ ސިފައިން ފޮނުވައިފި\nރުގިއްޔާ މުހައްމަދު މޫސާ 07 Aug 2020, 09:59\nލީބިޔާއަށް ހަތިޔާރު އެތެރެ ކުރުން ހުއްޓުވަން ޖަރުމަނުން ވަނީ ސިފައިން ފޮނުވާފަ\nބާލިން (އޮގަސްޓް 6): ލީބިޔާއަށް ހަތިޔާރު އެތެރެ ކުރުން މަނާކޮށް އދ.ގެ ސަލާމަތީ މަޖިލީހުން ފާސްކުރި ގަރާރެއް ތަންފީޒު ކުރުމަށް ޔޫރަޕިއަން ޔޫނިއަން (އީޔޫ)ގެ ފަރާތުން ޖަރުމަނުގެ ސިފައިންތަކެއް މެޑިޓެރޭނިއަން ކަނޑުގައި، ލީބިޔާ ކައިރީ ހަރަކާތްތެރިވުމަށް ފުރައިފި އެވެ.\nޖަރުމަނުގެ ހަނގުރާމަ މަތީ ބޯޓަކުން 250 ސިފައިންނާ އެކު އެ ދަތުރު ފެށީ ފަސް މަހުގެ މިޝަންއެއްގަ އެވެ. އީޔޫއިން މިދިޔަ މެއި މަހުން ފެށިގެން ކުރިއަށްގެންދާ އެ މިޝަނުގެ މަގުސަދަކީ ލީބިޔާއަށް ހަތިޔާރު އެތެރެ ކުރުން ހުއްޓުވުމާއި އެގައުމުން ގަވާއިދާ ހިލާފަށް ތެޔޮ އެކްސްޕޯޓު ކުރުމާ ބެހޭ މައުލޫމާތު އެއްކުރުމާއި އިންސާނީ ވަގުފާރި ކުރުން ހުއްޓުވުމެވެ. އެ މަސައްކަތަށް ކަނޑު ބޯޓުގެ އިތުރުން އިޓަލީ އާއި ފްރާންސާއި ގްރީސްއަށް ނިސްބަތްވާ މަތިންދާބޯޓާއި ސެޓެލައިޓުތައް ދަނީ ބޭނުން ކުރަމުންނެވެ.\nޖަރުމަނުގެ ހޭމްބާގް ބޯޓުގެ ކުރޫއިން އެ މިޝަން ނިންމާލުމަށް ފަހު އެނބުރި ގައުމަށް ދާނީ ޑިސެމްބަރު 20ގަ އެވެ. އަދި ކޮރޯނާވައިރަސް ބަލިމަޑުކަމުގެ ސަބަބުން އަޅާފައިވާ ރައްކާތެރިކަމުގެ ފިޔަވަޅުތަކުގެ ސަބަބުން އެ ދުވަހުގެ ކުރިން ޖަރުމަނުގެ ސިފައިންނަށް އެއްގޮތަކަށްވެސް އެއްގަމަށް ނުފައިބާ ތިބެން ޖެހިދާނެ ކަމަށް އެގައުމުގެ ސިފައިންގެ ކޮމާންޑަރަކު ވިދާޅުވި އެވެ.\nއެފްރިކާގައި ގުދުރަތީ ގޭހާއި ތެލުގެ އެންމެ ބޮޑު މުއްސަނދިކަމެއް ލިބިފައިވާ ލީބިޔާގެ ކުރީގެ ލީޑަރު މުއައްމަރުލްގައްޒާފީ އާ ދެކޮޅަށް 2011 ވަނަ އަހަރު ހިންގި ހަރަކާތްތަކުގައި ގައްޒާފީ އަވަހާރަ ކޮށްލި ފަހުން އެގައުމު ވަނީ ދާހިލީ ހަނގުރާމައެއްގެ ތެރެއަށް ވެއްޓިފަ އެވެ. އެ ހަނގުރާމައިގައި ދުނިޔޭގެ ބައެއް ގައުމުތަކުން ދަނީ އދ.އިން ބަލައިގަނެފައިވާ ނެޝަނަލް އެކޯޑް ސަރުކާރާއި އަސްކަރީ ކޮމާންޑަރު ޚަލީފާ ހަފްތަރުގެ ފައުޖުތަކަށް ތާއިދު ކުރަމުންނެވެ. އެގޮތުން ނެޝަނަލް އެކޯޑު ސަރުކާރަށް ތުރުކީން އެހީތެރިވަމުންދާ އިރު މިސްރާއި ރަޝިއާ އާއި ޔޫއޭއީން ތިބީ ހަފްތަރާ އެއްކޮޅަށެވެ.\nއިނގިރޭސި މަންދޫބެއްގެ މަގާމުން އާމާލް ކްލޫނީ އިސްތިއުފާ\n"ލުކަޝެންކޯއަކީ ބެލެރޫސްގެ ރައީސްކައެއް ނޫން"


ދިރާގުން 300،000ރ. ގެ ފައިސާގެ އިނާމު ލިބޭ ރީލޯޑް ޕްރޮމޯޝަނެއް ފަށައިފި\nދިރާގު ރީލޯޑް ޕްރޮމޯޝަން ބެނާ–\nރާއްޖޭގައި އެންމެ ފުޅާ ދާއިރާއެއްގައި މުއާސަލާތީ ހިދުމަތް ދޭ ކުންފުނި ދިރާގުގެ ޕްރީޕެއިޑް ކަސްޓަމަރުންނަށް ހާއްސަކޮށްގެން 300،000ރ. ގެ ފައިސާ އިނާމު ލިބޭ ހާއްސަ ޕްރޮމޯޝަނެއް މިއަދު ފަށައިފި އެވެ.\nދިރާގުން ބޭއްވި ނޫސްވެރިންގެ ބައްދަލުވުމުގައި ވާހަކަދައްކަވަމުން އެކުންފުނީގެ ޑިރެކްޓަރު މާކެޓިން އަހުމަދު މައުމޫން ވިދާޅުވީ ދިރާގުން އަލަށް ފެށި މި ޕްރޮމޯޝަން ކަސްޓަމަރުން ބަލައިގަންނާނެ ކަމަށެވެ.\n“އެނގިވަޑައިގަންނަވާނެ ފަދައިން ދިރާގުގެ ޕްރީޕެއިޑަކީ ރާއްޖޭގައި އެންމެ މަގުބޫލު އަދި އެންމެ ގިނަ މީހުން ބޭނުންކުރާ ހިދުމަތް. މިގޮތުން މިކަހަލަ ޕްރޮމޯޝަނެއް އަޅުގަނޑުމެން ތައާރަފު ކުރުމުގައި ބެލީ 300،000 އަށް ވުރެ ގިނަ ޕްރީޕެއިޑް ކަސްޓަމަރުން ބޭނުން ކުރާ ހިދުމަތަކީ އާންމުކޮށް ރިޗާޖު ކަމަށްވާތީ،” އައިޖީއެމްއެޗް ކައިރިން އަމީނީމަގުގައި ހަދާފައިވާ ދިރާގުގެ އާ އިމާރާތުގައި ބޭއްވި ނިއުސް ކޮންފަރެންސްގައި މައުމޫން ވިދާޅުވި އެވެ.\nމި ޕްރޮމޯޝަން ކުރިޔަށް ގެންދިއުމަށް ނިންމާފައި ވަނީ ނޮވެމްބަރު 22ގެ ނިޔަލަށެވެ. ޕްރޮމޯޝަންގެ މުއްދަތުގައި 300ރ. ގެ ރީލޯޑްކުރާ ކޮންމެ ފަހަރަކު ގުރުއަތަށް އެ މީހެއްގެ ނަން ހޮވޭނެ އެވެ. އަދި ޕްރޮމޯޝަން ނިމުމުން ގުރުއަތުން ހޮވޭ ފަރާތަށް 300،000ރ. ފައިސާގެ އިނާމު ދިނުމަށް ދިރާގުން ވަނީ ނިންމާފަ އެވެ.\nދިރާގުން ބުނީ މި ޕްރޮމޯޝަންގެ މުއްދަތުގައި ކޮންމެ ހަފުތާއަކު ވެސް 30ރ. ގެ ރިލޯޑްކޮށްގެން ސެމްސަން އެސް3ފޯނެއް ލިބުމުގެ ފުރުސަތު ވެސް އޮންނަ ކަމަށެވެ. އެގޮތުން އެކި އަދަދުތަކަށް ރިލޯޑް ކޮށްގެން ހަމަވާ ކޮންމެ 30ރ. އަކަށް އެމީހެއްގެ ނަން ނޮމިނޭޓްވާނެ އެވެ. އަދި ކޮންމެ ހަފުތާއަކު ވެސް ގުރުއަތުން ދިމާވާ ކޮންމެ ވެސް އެއްފަރާތަކަށް ސެމްސަން އެސް3ފޯނެއް ލިބޭނެ އެވެ.\nދިރާގުން ބުނީ މި ޕްރޮމޯޝަންގައި ދިވެހިންގެ އިތުރަށް ޕްރީޕެއިޑް ގެންގުޅޭ ބިދޭސީ ފަރާތްތަކަށް ވެސް އިނާމު ލިބޭނެ ކަމަށެވެ. އަދި ޕްރީޕެއިޑްގެ އިތުރުން ޕޯސްޓްޕެއިޑް ކަސްޓަމަރުންނަށް ވެސް ތަފާތު ޕްރޮމޯޝަންތައް ކުރިމަގުގައި ކުރިޔަށް ގެންދާނެ ކަމަށް ވެސް ދިރާގުން ބުންޏެވެ.\nމިދިޔަ ރޯދަ މަހު ވެސް ރޯދަ ހަދިޔާގެ ނަމުގައި ތަފާތު ގިނަ ޕްރޮމޯޝަންތަކެއް ދިރާގުގެ ކަސްޓަމަރުންނަށް އެކުންފުނިން ހިނގާފައިވެ އެވެ. ޚަބަރު / ހަވީރު އޮންލައިން


ތަރިރުހަނދު އޮއްސި އުދަވަމުންދާހެން އަހަރެންގެ ހަޔާތުގެ ދުވަސްތައްވެސް ފާއިތުވަމުން އޮވެގެން ކުރިއަށް ދެއެވެ. އެކިފަހަރު އެކި ކުލަވަރު ދައްކަމުންނެވެ. އަހަރެންގެ ހަޔާތުގެ މާޒީގެ ސަފްހާތަކުން އެތަކެއް ބައިވެރިންނަށް ޖާގަ ލިބިގެން ގޮސްފައިވާނެއެވެ. އެތަކެއް މީހުންނާ ދިމާވެ އޭގެތެރެއިން އަހަރެންގަޔާވާ ބަޔަކު އަހަރެންގެ ހަޔާތުގެ ބައިވެރިއަކަށް ހަދަމުން ގެންދިޔައީމެވެ.މިގޮތުން މިހާރު މީ އަހަރެންގެ ހަޔާތުގެ ފަސްވަނަ ބައިވެރިޔާއެވެ. އަހަރެންގެ ފަސްވަނަ ކާވެންޏެވެ. އަހަރެންގެ ފަސްވަނަ ފިރިމީހާއަކީ އަހަރެން ރުހިގެން އިނދެގެން އުޅޭ\nލިޔުނީ: ޢަބްދުލް ޚަމީދު ޢަބްދުއްﷲ ސޫރަޖު ބ. ހިތާދޫ | 30 އޭޕްރީލް 2013\nތަރިރުހަނދު އޮއްސި އުދަވަމުންދާހެން އަހަރެންގެ ހަޔާތުގެ ދުވަސްތައްވެސް ފާއިތުވަމުން އޮވެގެން ކުރިއަށް ދެއެވެ. އެކިފަހަރު އެކި ކުލަވަރު ދައްކަމުންނެވެ. އަހަރެންގެ ހަޔާތުގެ މާޒީގެ ސަފްހާތަކުން އެތަކެއް ބައިވެރިންނަށް ޖާގަ ލިބިގެން ގޮސްފައިވާނެއެވެ. އެތަކެއް މީހުންނާ ދިމާވެ އޭގެތެރެއިން އަހަރެންގަޔާވާ ބަޔަކު އަހަރެންގެ ހަޔާތުގެ ބައިވެރިއަކަށް ހަދަމުން ގެންދިޔައީމެވެ.މިގޮތުން މިހާރު މީ އަހަރެންގެ ހަޔާތުގެ ފަސްވަނަ ބައިވެރިޔާއެވެ. އަހަރެންގެ ފަސްވަނަ ކާވެންޏެވެ. އަހަރެންގެ ފަސްވަނަ ފިރިމީހާއަކީ އަހަރެން ރުހިގެން އިނދެގެން އުޅޭ މީހެއް ނޫނެވެ. އަހަރެންގެދަރިންތަކުގެ ތެރެއިން ދެދަރިން އޭނައާއި އިންނަން އަހަންނަށް މަޖުބޫރު ކުރުމުގެ ސަބަބުން އަހަންނަށް ޖެހުނީ މިކާވެނިކުރާށެވެ. މިކާވެނި ކުރީތީވެ އަހަރެންގެ މައިންބަފައިންނާ މޫނު ކެނޑުނެވެ. އަވެއްޓެރިންނާ ގުޅުން ގޯސްވިއެވެ.\nއަހަރެންގެ އަލަތު ކާވެންޏަކީ އަހަރެން ރުހުމުގައި އުފަލުންކުރި ކައިވެންޏެއްކަމުގައި ވީނަމަވެސް އެކައިވެންޏަށް މާގިނަދުވަސްތަކެއް ނުވެ ރޫޅިގެން ދިޔުމުން އެކަމުގެ ފޫހިކަމުގައި އަހަރެން ދުވަސްތަކެއް ހުންނަންޖެހުނެވެ.އެހެން ދިމާވީ އަހަރެންގެ މައިންބަފައިން އޭނާ ކަންތައްކުރާގޮތާމެދު ހިތްހަމަނުޖެހުމުންނެވެ.އެތަކެއް ދުވަހު ހުހަށް ހުރުމަށްފަހު އަނައްކާވެސް ދެވަނަ ބައިވެރިޔަކާއަހަރެން ކާވެނިކުރީމެވެ. ދެވަނަ ކާވެނިވީ އަހަންނަށް އައި ރަންދުވަސް ތަކަކަށެވެ. އަހަރެންގެ ހަޔާތައް ގިނަ އާކަންތައްތަކެއް އޭނާގެ ފަރާތުން ތަޢާރަފްވެގެން ދިޔައެވެ. އެހެނަސް ހިތާމައަކީ ފުރަތަމަ ކާވެނި ކުރެވުނު މީހާއާއި ދެވަނައަށް ކާވެނި ކުރެވުނު މީހާވެސް މިހާރު ދެމިއޮތުމުގެ އާލަމަށް ދަތުރުކޮށްފައިވާކަމެވެ. އެހެންވީމާ ދެން އެމީހުންގެ ވާހަކަ ބާއްވަމާ އަންނާށެވެ.\nދެވަނަ މީހާ އަހަރެން ވަރިކުރުމުން ތިންވަނަ މީހަކާ އަހަރެން އިނީ މައިންބަފައިންގެ ރުހުން ލިބިގެންނެވެ.އެއީ ދީނީ އިލްމުވެރިއަކަށް ވީމައާވެސް އެކުގައެވެ. މިފަހަރު އިނދެވުނު މީހާގެ ސަބަބުން އަހަރެންގެ ބައެއް ދަރިންނަށް ތަޢުލީމީ ހޭލުންތެރިކަން ލިބިގެންދިޔައިރު އަނެއްބައި ދަރިން ހަލާކުގެތެރެއަށް ވެއްޓިގެން ދިޔައެވެ. އެހެންއެވީ އެކުދިންނަށް އެހާވަރަށް އަޅާ ނުލެވުމުން ކަމަށްވެސް ވެދާނެއެވެ.\nތިންވަނައަށް އިންމީހާއާއެކު މާނާގިނަދުވަސް އުޅެވުމުގެ ސަބަބުން އަހަންނަށް ބަދަލެއް ބޭނުންވިއެވެ. އަބަދު އެކަކާއެކު އިނދެގެން އުޅެން ފޫހިވީމައެވެ. އެހެންކަމުން އަހަރެން ރަހަ ބަދަލުކޮށްލައިފީމެވެ. އޭނަކައިރިން ވަރިވެގެން ހަތަރުވަނަ މީހަކާ އިނދެފީމެވެ. މީނަވީ އަހަރެން ހިތުން ރުހުމުން ހޯދި ބައިވެރިއަކަށެވެ. މިނިވަން ޚިޔާލުގެ މީހަކަށް ވީތީއެވެ. މިފަހަރު އިނދެވުނު ބައިވެރިޔާވީ އަހަންނަށް ވަރަށް ރަގަޅު ބައިވެރިއަކަށެވެ. އަހަރެންގެ މުސްކުޅި މައިންބަފައިންނަށް ކަމޭހިތާ އަޅާލި ފިރިއަކަށެވެ. އަހަރެންގެ ދިރިއުޅުމަށް އުންމީދީ ބަދަލެއް ގެނުވައިދިން ފަރާތަކަށެވެ. އަހަރެންގެ ދަރިންނާއި މައިންބަފައިނަށް އަޅާލުން އިންތިހާއަށް ލިބެމުންދިޔަ ނަމަވެސް ކުއްލިއަކަށް އަހަރެންގެ ދެދަރިން އޭނައާއި މެދު ހިތްހަމަނުޖެހުން ފާޅުކުރަންފެށުމުން އަހަރެން އާދޭސްކޮށްކޮށް އޮއްވާ އަހަރެން ދޫކޮށް ދިޔައީއެވެ. ދެން ކުރިން ދެންނެވި ފަދައިންމިހާރު އަހަރެން މިއުޅެނީ އެދެދަރިން ދެއްކިމީހަކާ އިނދެގެންނެވެެ.\nމިހާރު އަނެއްކާ މިއުޅެނީ އަހަރެންގެ ހިތަށް ހައިޖާނެއް އައިސްގެންނެވެ. ސިކުނޑި އެނބުރެމުންދަނީ އޮބިއޮންނަ ވަރަކަށް ނޫނެވެ. މިހާދުވަސްވެފައި ވާއިރުވެސް މީހުން އަހަންނާ އިންނަން އެދޭވަރުންނެވެ.އަހަންނާ ދިމާވާ ކޮންމެތާކުން އިންނަން އެދި އާދޭސް ކުރަމުންދާ އެކަކީ ހަތަރުވަނައަށް އަހަރެން އިން ފަރާތެވެ.އަހަރެން ދޫކޮށް ދިއުމަށްފަހު މިހާރު ހީވަނީ އެހެން ފަދައަކުން ހެންނެވެ. އަނބުރާ އޭނަގެ ހަޔާތަށް އައުމަށް އާދޭސްކުރަނީއެވެ. ތިންވަނައަށް އަހަރެން އިން ފަރާތް މިޔާ މުޅިންތަފާތެވެ. އޭނާ މިހާރު އަހަންނަށް ދައްކަނީ އޭނަގެ އެއްބަނޑު އެއްބަފާ މީހެކެވެ. އެމީހާޔާ އަހަރެން އިންނަންވީއްޔޯ ލައެވެ.ބުނާނީވެސް ކީކޭ ހެއްޔެވެ.އެދެމީހުންގެ އިތުރުން މުއްސަދި މަހުޖަނެއްވެސް އަހަންނަށްމޮގޯލިއަޅަމުންދާ ދާތީ އަހަރެން މިހުންނަނީ އުފަލުންނެވެ.އެކަމަކުވެސް އަހަރެން މިހުންނަނީ ހަދާނެގޮތް ހުސްވެފައެވެ.އަހަރެން އިނދެގެން މިއުޅޭ ފަރާތްވެސް ހުރީ އަހަރެން ދޫކުރާ ގޮތަކަށް ނޫން ވީއްޔާއެވެ. އެހެންކަމުން މިހާރު އަހަރެންގެ ހިތުގައި އުފެދޭ ސުވާލަކީ ، އަހަންނަށް ވަފާތެރި ބައިވެރިއަކީ މިތަނުން ކޮބައިބާއެވެ. އަހަރެން އަބަދުވެސް ދިރިއުޅެން ބޭނުންވަނީ އަހަންނަށް އެންމެ ވަފާތެރި ބައިވެރިޔާއާއި އެކުގައެވެ. އެނޫން ގޮތަކަށް އަހަންނަށް ކުރިއެރުމެއް ނެތެވެ.


ހިތާދު އާއި ދޮންފަނުގައި ކުނި މެނޭޖުކުރާ މަރުކަޒު އެޅުމަށް ބަޔަކާ ހަވާލުކޮށްފި\nބ. ދޮންފަނުގައި އިމާރާތްކުރާ ކުނި މެނޭޖުކުރަ މަރުކަޒުގެ މަސައްކަތް ހަވާލުކޮށްފައިވަނީ ވެހިކޮން ޕްރައިވެޓް ލިމިޑެޓާއެވެ. ދެ މިލިއަން ރުފިޔާއަށް ހަވާލުކޮށްފައިވާ އެ މަސައްކަތް 120 ދުވަސްތެރޭގައި ނިންމަން ޖެހޭނެ ކަމަށް އެއްބަސްވުމުގައި ވެއެވެ.\nއަދި ބ. ހިތާދޫގައި މަރުކަޒު އިމާރާތް ކުރުމަށް ހަވާލުކޮށްފައިވަނީ އެލް-އެފް ކޮންސްޓްރަކްޝަން ޕްރައިވެޓް ލިމިޓެޑާއެވެ. މިއެއްބަސްވުމުގައިވާ ގޮތުން 1.7 މިލިއަން ރުފިޔާއަށް އެ މައްސައްކަތް ތިން މަސްތެރޭގައި ނިންމަން ޖެހެއެވެ.